ПРЕДЛОГ НА ЗАКОН ЗА РЕВИЗИЈА**([[1]](#footnote-1)\*)**

I. ОПШТИ ОДРЕДБИ

Член 1

Со овој закон се уредуваат начинот и условите за вршење на ревизијата на територијата на Република Северна Македонија, правилата за независност, објективност и професионална етика кои треба да се применуваат при вршењето на ревизијата, правата и обврските на субјектите на ревизија, правната положба, организацијата, начинот на работа, надлежностите, финансирањето, правата и обврските на вработените на Комисијата за јавен надзор над ревизијата на Република Северна Македонија, правната положба, организацијата, надлежностите, начинот на работа и финансирањето на Институтот на овластени ревизори на Република Северна Македонија, како и други прашања кои се однесуваат на ревизијата и вршењето на ревизијата.

Дефиниции

Член 2

(1) Одделни поими и кратенки употребени во овој закон го имаат следново значење:

**1.„Вложување во индивидуално правно лице“** е директна сопственост на удел, акции или други права врз основа на кои сопственикот стекнува право на глас или удели во тоа правно лице или директна сопственост на хартии од вредност издадени од тоа правно лице или побарувања спрема правно лице кои произлегуваат од заем или депозити или други правни трансакции што се еквивалент на заеми или депозити во однос на нивната економска намена;

**2.„Група“** е матично друштво и сите негови поврзани друштва;

**3.„Групен ревизор“** е друштво за ревизија кое врши законска ревизија на консолидирани финансиски извештаи;

**4.„Деловна тајна”** е информација која вклучува необјавено стручно знаење, искуствои информација за работењето и е тајна, односно во својата целовитост или во својата точна структура и во склоп на составни делови не е општо позната или лесно достапна за лицата од областите кои вообичаено се вклучени во овој вид на информација, има пазарна вредност поради тоа што е тајна и во однос на неа имателот кој на законит начин ја контролира на писмено ја утврдил информацијата како деловна тајна и за тоа ги известил сите лица кои стапуваат во контакт или се запознаваат со информацијата.

**5.„Друштво за ревизија“** е трговец според дејноста впишан во трговскиот регистар согласно законот со кој се уредуваат трговските друштва и кој има одобрување да врши ревизија согласно овој закон;

**6.„Друштво за ревизија од држава членка”** е правно лице кое e одобрено да врши ревизија од страна на надлежен орган на држава членка на Европската унија и е впишано во Регистарот на друштва за ревизија согласно овој закон;

**7.„Друштво за ревизија од трета држава”** е правно лице кое независно на неговата правна форма врши ревизија на финансиски извештаи на правно лице со седиште во трета држава, и е впишано во Регистарот на друштва за ревизија согласно овој закон, освен друштво за ревизија и друштво за ревизија од држава членка;

**8.„Законска ревизија”** е ревизија на поединечни или годишни консолидирани финансиски извештаи, која:

1) се бара на основ на правото на Европската унија,

2) се бара на основ на прописите на Република Северна Македонија во однос на малите правни лица или

3) се врши на доброволна основа на барање на мали правни лица доколку по опфат и содржина е еквивалентна на ревизијата која се спроведува во согласност со потточката 2) од оваа точка;

**9.„Држава членка домаќин”** е држава членка на Европската унија во која овластениот ревизор кој има одобрување да врши законска ревизија од матичната држава членка бара да добие одобрување да врши законска ревизија согласно прописите кои важат во државата членка домаќин, односно во која друштвото за ревизија кое има одобрување за ревизија во матичната држава членка бара да се регистрира согласно прописите кои важат во државата членка домаќин;

**10.„КЕРНТ”** е Комитет на европските ревизорски надзорни тела;

**11.„Клучен ревизорски партнер”** е:

1) овластен ревизор кој друштвото за ревизија во одреден ангажман за законска ревизија го назначува како одговорно лице за вршење на законска ревизија во име на друштвото за ревизија и го потпишува ревизорскиот извештај;

2) овластен ревизор кој друштвото за ревизија го назначило како одговорно лице за вршење на законската ревизија на ниво на група во случај на ревизија на група и овластен ревизор кој друштвото за ревизија го назначило како одговорно лице за вршење на законска ревизија на ниво на поврзано друштво со друштвото за ревизија и го потпишува ревизорскиот извештај или

3) овластен ревизор кој го потпишува ревизорскиот извештај.

**12.„ Лице кое не врши ревизија ”** е физичко лице кое најмалку три години пред да биде вклучено или додека е вклучено во органите на Комисијата за јавен надзор над ревизијата на Република Северна Македонија не врши или не вршело ревизија, нема или немало право на глас во друштво за ревизија, не е член на органот на управување или на органот за надзор на друштвото за ревизија, и не е вработен или не било вработено во друштвото за ревизија или на некој друг начин е поврзано или било поврзано со друштвото за ревизија;

**13.„Матична држава членка”** е држава членка на Европската унија во која на овластениот ревизор, односно на друштвото за ревизија му е издадена дозвола за работа согласно законските прописи на таа држава членка;

**14.„Меѓународни стандарди за ревизија”** се меѓународни стандарди за ревизија, и други релевантни објави прифатени и објавени во „Службен весник на Република Северна Македонија”;

**15.„Мрежа”** е поголема организациска структура ориентирана кон меѓусебна соработка и кон која овластениот ревизор или друштвото за ревизија припаѓа и има за цел заедничка поделба на добивката или трошоците или заедничка сопственост, контрола или управување, заеднички политики и постапки (процедури) за контрола на квалитет, заедничка деловна стратегија, заедничко користење на заштитно име или на значаен дел на професионалните (стручните) ресурси;

**16. „МФС”** e Meѓународна федерација на сметководители (анг. International Federation of Accountants, IFAC);

**17. „Надлежен орган“** е со закон утврден орган или тело за регулирање и/или надзор над овластените ревизори и друштвата за ревизија или на посебни аспекти на нивно регулирање и/или надзор.;

**18.„Овластен ревизор“** е физичко лице кое има добиено лиценца за овластен ревизор издадена од Комисијата за јавен надзор над ревизијата на Република Северна Македонија и е регистрирано во Регистарот на овластени ревизори согласно овој закон и физичко лице кое е одобрено да врши законска ревизија од страна на надлежен орган на држава членка на Европската унија и е регистриран во Регистарот на овластени ревизори согласно овој закон;

**19.„Овластен ревизор од трета држава”** е физичко лице коеврши ревизија нафинансиски извештаи на правно лице со седиште во трета држава, освен овластен ревизор согласно овој закон;

**20.,,Орган на управување“** е органот кому му е доверено управувањето на правното лице согласно закон.;

**21.,,Орган за надзор“** е орган на правното лице чии овластувања се поврзани со надзор над работењето на правното лице, а особено на работата на органот на управување согласно закон;

**22.„Поврзано друштво со друштво за ревизија“** е правно лице без оглед на неговата правна форма кое е поврзано со друштвото за ревизија преку заедничка сопственост, надзор или управување;

**23. „Поврзано лице со физичко лице”** е:

1) лицето со кое е во брачна или вонбрачна заедница;

2) дете родено во брачна или вонбрачна заедница на тоа физичко лице или посинокот на тоа физичко лице ;

3) посвоеното дете на тоа физичко лице и

4) друг сродник по крв кој живее со тоа физичко лице во заедничко домаќинство.

**24. „Постапка на испитување на ревизија“** е постапка за оцена на усогласеноста на активностите на друштво за ревизија и други физички или правни лица со правилата за ревизија;

**25.„Прописи за ревизија“** се овој закон, меѓународните стандарди за ревизија и други закони со кои се уредува ревизијата на правни лица и прописите за ревизија донесени врз основа на овој и тие закони;

**26.„Правно лице од јавен интерес“** e правно лице основанo според прописите на Република Северна Македонија, и тоа:

-трговско друштво чии хартии од вредност котираат на официјален и регулиран пазар во Република Северна Македонија ;

-трговско друштво чии хартии од вредност котираат на официјален и регулиран пазар во држава-членка

- банкa;

- штедилницa;

- институциja за електронски пари;

- платежна институциja;

- оператор на платен систем;

- клириншка куќа;

- друштвo за осигурување и реосигурување;

- друштво за управување со инвестициски фондови и инвестициски фонд;

-пензиско друштво;

- берза на хартии од вредност;

- депозитар на хартии од вредност;

- трговско друштво кое има обврска за ревизија на финансиските извештаи согласно закон и има основна дејност во: производство и пренос или продажба на електрична енергија или топлинска енергија, увоз и / или пренос и /или дистрибуција и / или транзит на природен гас, обезбедување на вода и услуги за канализација, стопанисување со шумите во државна сопственост, одржување и заштита на магистралните и регионалните патишта, железнички сообраќај, железничка инфраструктура, вадење на камен јаглен, вадење на сурова нафта или природен гас, вадење руди на метал, вадење на други руди и камен, приредување на игри на среќа во казино, обложувалница или автомат клуб;

-трговско друштво кое согласно закон има обврска за ревизија на финансиските извештаи и е утврдено за трговско друштво од посебно значење за работа во кризна состојба;

-трговско друштво кое согласно закон има обврска за ревизија на финансиските извештаи и е корисник на финансиска поддршка за реализација на голем инвестициски проект или е корисник на финансиска поддршка за инвестициски проекти од значаен економски интерес за Република Северна Македонија;

-оператор на аеродроми за меѓународен воздушен сообраќај;

- трговско друштво кое согласно закон има обврска за ревизија на финансиските извештаи и врши управување со пловни патишта и

-Фонд за осигурување на депозити.

**27.„Професионален скептицизам”** е однос кој вклучува критичко размислување насочено кон внимателно препознавање на условите кои можат да укажат на можни погрешни прикази поради грешка или измама како и внимателна проценка на доказите собрани во текот на вршењето на ревизијата;

**28.„Работна документација“** се документи подготвени во текот на вршењето на ревизијата што ги опишуваат извршените ревизорски постапки и заклучоците на овластениот ревизор, како и други собрани документи што овластениот ревизор ги смета како доказ за ревизијата;

**29.„Ревизија”** е законска ревизија на финансиски извештаи и останати ангажмани за изразување и уверување со кои се спроведуваат меѓународните стандарди за ревизија;

**30.„Ревизорски извештај”** е извештај за извршена ревизија кој го издава друштвото за ревизија согласно овој закон;

**31.„Регистарски број на овластен ревизор”** е единствен, непроменлив и неповторлив идентификационен број на овластениот ревизор кој му се доделува со уписот во Регистарот на овластени ревизори.

**32.„Регистарски број на друштво за ревизија”** е единствен, непроменлив и неповторлив идентификационен број на друштвото за ревизија кој му се доделува со уписот во Регистарот на друштва за ревизија;

**33.„Регистар на друштва за ревизија“** е јавна книга која претставува електронска база на податоци која што содржи податоци и прилози (исправи и докази) за друштвата за ревизија за кои уписот е пропишан со овој закон;

**34.„Регистар на овластени ревизори“** е јавна книга која претставува електронска база на податоци која што содржи податоци и прилози (исправи и докази) за овластените ревизори за кои уписот е пропишан со овој закон

**35.„Службена должност”** е збир на обврски кои едно лице е должно да ги преземе, а кои произлегуваат од вршењето на одредена функција или професија, односно од службената положба на тоа лице;

**36.„ Стручно лице“** е физичко лице кои има особено стручно знаење од областа на финансиски пазари, финансиско известување, спроведување на ревизија или други подрачја релевантни за контролата на квалитет, вклучувајќи и овластени ревизори кои вршат ревизија;

**37.„Субјект на ревизија”** е правно лице или група чии финансиски извештаи или финансиски информации се предмет на ревизија вклучувајќи го и правното лице од јавен интерес дефинирано во точка 26 од овој член освен во случај кога за правното лице од јавен интерес или за групата на правното лице од јавен интерес е уредена посебна одредба во овој закон;

**38.„Трета држава”** е држава која не е држава членка на Европската унија и

**39.„Финансиски извештаи”** се годишна сметка и/или финансиски извештаи или консолидирана годишна сметка и/или консолидирани финансиски извештаи.

(2) Во овој закон изразувањето во еднина вклучува множина, а множината може да се однесува на еднина, освен кога со зборовите: ,,само“ или ,,освен“ не е исклучена множината или еднината.

Супсидијарна примена на други закони

Член 3

(1) За сè што не е уредено со овој закон во однос на засновување на договорните односи и остварувањето на правата и обврските од тие односи се применуваат одредбите на законот со кој се уредуваат облигационите односи.

(2) На друштвата за ревизија се применуваат одредбите на законот со кој се уредуваат трговските друштва, доколку поинаку не е уредено со овој закон.

(3) На работењето на друштвата за ревизија се применуваат одредбите од законот со кој се уредува спречувањето перење пари и финансирањето тероризам.

(4) На процесот на обработка на личните податоци врз основа на овој закон се применуваат прописите од областа на заштитата на личните податоци.

(5) За сè што не е уредено со овој закон во однос на изрекувањето и извршувањето на прекршочните санкции и водењето на прекршочните постапки се применуваат одредбите на законот со кој се уредуваат прекршоците.

(6) Одговорноста за сторено кривично дело, односно за сторен прекршок согласно закон не ја исклучува одговорноста за дејствијата уредена со овој закон.

Управни работи и управен спор

Член 4

(1) На управните работи што се уредени со овој закон се применуваат одредбите на законот со кој се уредува општата управна постапка, доколку поинаку не е уредено со овој закон.

(2) Против управен акт донесен согласно овој закон не е дозволено изјавување жалба, а може да се поведе управен спор пред надлежен суд.

(3) Поведувањето на управен спор пред надлежен суд согласно став (2) од овој член не го одложува извршувањето на управниот акт донесен согласно овој закон.

(4) Одредбите од ставот (2) на овој член не се однесуваат на актите донесени во постапките за јавни набавки согласно закон.

(5) По исклучок на одредбите од став (1) на овој член, во постапките на јавен надзор и контрола на квалитет на вршењето на ревизија, вклучително и во постапките за одлучување по основ на јавниот надзор и контролата на квалитет кои се спроведуваат согласно овој закон не е дозволено поднесување на предлог за враќање во поранешна состојба или изјавување на вонредни правни лекови согласно закон.

(6) Надлежниот суд ќе ја спроведува постапката на управен спор од став (3) на овој член брзо, без употреба на непотребни дејствија и трошоци и ќе ја донесе својата одлука во разумен рок согласно начелата на итност и приоритет.

(7) Поднесувањето на барањата и/или известувањата до Комисијата и доставувањето на решенијата и известувањата од Комисијата до лицата за кои се однесуваат истите во постапките кои ги води Комисијата согласно овој закон, како и во постапките на обезбедување на документи, податоци и/или информации од страна на Комисијата од надлежни органи кои даваат административни услуги се врши преку Националниот портал за електронски услуги и Националната платформа за интероперабилност и соодветно се применуваат одредбите од прописите од областа на електронското управување и електронските услуги и прописите од областа на електронските документи, електронската идентификација и доверливите услуги.

(8) Одредбaта од став (7) на овој член се применува на управните постапки во надлежност на Институтот согласно овој закон.

Забрана за вршење ревизија и за користење на зборови

Член 5

(1) Физичко лице кое не е овластен ревизор, физичко лице кое не е овластен ревизор од држава членка и физичко лице кое не е овластен ревизор од трета држава согласно овој закон не смее да врши ревизија и да го користи звањето овластен ревизор.

(2) Правно лице кое не е друштво за ревизија, правно лице кое не е друштво за ревизија од држава членка и правно лице кое не е друштво за ревизија од трета држава согласно овој закон не смее да врши ревизија.

(3) Зборовите „друштво за ревизија“, „ревизија“, „овластен ревизор“, „ревизор“ и/или „ревизорски услуги“ или од нив изведени зборови, независно дали се на македонски јазик или на други јазици, не смеат да се употребуваат во фирмата на трговско друштво и неговите организациони делови, aко трговското друштво не е друштво за ревизија, друштво за ревизија од држава членка и друштво за ревизија од трета држава согласно овој закон.

(4) Одредбата од став (3) на овој член се однесува и на други правни лица и нивните организациони делови.

Лица кои вршат ревизија

Член 6

(1) Лица кои вршат ревизија се :

1) друштво за ревизија,

2) друштво за ревизија од друга држава членка кое е регистрирано согласно овој закон и

3) друштво за ревизија од трета држава кое е регистрирано согласно овој закон.

(2) Ревизија во име на друштво за ревизија врши овластен ревизор вработен со полно работно време во друштвото за ревизија.

(3) Овластениот ревизор од став (2) на овој член не смее да склучи договор за вработување ниту смее за своја или туѓа сметка на било кој друг начин да врши услуги на ревизија со друго друштво за ревизија.

(4) По исклучок на одредбата од став (2) на овој член, во вршењето на индивидуални постапки на ревизија можат да учествуваат и:

1) лица кои не се овластени ревизори и кои се вработени кај друштво за ревизија доколку нивната работа е планирана и надгледувана од клучниот ревизорски партнер и

2) стручни лица кои не се вработени кај друштво за ревизија доколку нивната работа е планирана и надгледувана од клучниот ревизорски партнер .

(5) Овластениот ревизор од држава членка или од трета држава може да врши ревизија во Република Северна Македонија под услови и на начин утврдени со овој закон.

(6) Одредбата од став (2) на овој член за полно работно време не влијае, не ги намалува или не ги ограничува правата на работниците за работа со скратено работно време уредено со друг закон, како и учеството на стручни лица во ревизијата.

II. КОМИСИЈА ЗА ЈАВЕН НАДЗОР

НАД РЕВИЗИЈАТА НА РЕПУБЛИКА СЕВЕРНА МАКЕДОНИЈА

Статус на Комисијата за јавен надзор над ревизијата

на Република Северна Македонија

Член 7

(1) Комисијата за јавен надзор над ревизијата на Република Северна Македонија (во натамошниот текст: Комисијата) е самостоен и независен надзорен и регулаторен орган во областа на ревизијата со надлежности утврдени со овој закон.

(2) Комисијата стекнува својство на правно лице со упис во Регистарот на други правни лица што се води во Централниот регистар на Република Северна Македонија.

(3) Седиштето на Комисијата е во Скопје.

(4) Имотот и средствата за работа на Комисијата се во сопственост на Република Северна Македонија, а ги користи и со нив управува Комисијата.

(5) Комисијата во својата работа и при донесување на одлуки во рамките на своите надлежности е независна и самостојна.

(6) Покрај одредбите од овој закон на работењето на Комисијата се применуваат и одредбите на прописите кои го уредуваат работењето на буџетските корисници.

Организациска поставеност на Комисијата

Член 8

(1) Органи на Комисијата се Претседател и Стручен совет.

(2) Стручните, административните и помошно-техничките работи поврзани со работењето на Комисијата ги врши стручна служба на Комисијата.

(3) Комисијата донесува Статут со кој се уредува внатрешната организација, управувањето и раководењето, постапките за донесување на акти, начинот и условите за вработување во Комисијата, како и други прашања од значење за работењето на Комисијата.

(4) Владата на Република Северна Македонија дава претходна согласност на Статутот на Комисијата.

Надлежности на Комисијата

Член 9

(1) Комисијата спроведува јавен надзор над ревизијата согласно овој закон.

(2) При спроведувањето на јавниот надзор од став (1) на овој член, Комисијата особено ги врши следниве работи:

1) обезбедува законитост и квалитет на вршењето на ревизијата на начин и постапка утврдени согласно овој закон;

2 ) издава и одзема лиценца за овластен ревизор и лиценца за работа на друштво за ревизија врз основа на овој закон;

3) врши регистрација на овластени ревизори и друштва за ревизија од држави членки и од трети земји;

4) води регистар на овластени ревизори и регистар на друштва за ревизија;

5) доставува барања за контрола на квалитет на друштвата за ревизија и на овластените ревизори до Институтот на овластени ревизори на Република Северна Македонија, за контролата на квалитет која ја спроведува Институтот на овластени ревизори на Република Северна Македонија согласно овој закон;

6) го проверува и потврдува спроведувањето на контролата на квалитет која ја врши Институтот на овластени ревизори на Република Северна Македонија согласно овој закон;

7) го проверува и потврдува спроведувањето на подготвителна обука за полагање на стручен испит за ревизија;

8) го проверува и потврдува спроведувањето на стручниот испит за ревизија;

9) го проверува и потврдува спроведувањето на континуирано професионално усовршување од страна на Институтот на овластени ревизори на Република Северна Македонија согласно овој закон;

10) го проверува и потврдува спроведувањето на посебниот испит за овластен ревизор;

11) ја проверува и потврдува постапката што ја спроведува Институтот на овластени ревизори на Република Северна Македонија за признавање на стручен испит за ревизија од странство согласно овој закон;

12) му дава насоки на Институтот на овластени ревизори на Република Северна Македонија при несоодветно извршување на неговите овластувања и надлежности утврдени согласно овој закон;

13) води регистар на правни лица од јавен интерес;

14) ги оценува активностите на одборите за ревизија на правните лица од јавен интерес и ја потврдува нивната усогласеност со одредбите од овој закон;

15) донесува акти согласно овој и друг закон и

16) врши други работи согласно овој закон.

Следење на квалитетот на услуги за ревизија

Член 10

(1) Комисијата континуирано го следи развојот на пазарот на услуги за ревизија при што особено врши оценка на:

1) ризиците кои произлегуваат од пропусти поврзани со квалитетот на друштвото за ревизија, вклучувајќи ги систематските недостатоци во рамки на мрежата на друштва за ревизија кои можат да предизвикаат:

- престанок на секое друштво за ревизија;

-прекин или нарушување на давањето на услуги на законската ревизија во еден или повеќе сектори;

-натамошна акумулација на ризик за пропусти во ревизијата и

-влијание врз целокупната стабилност на финансискиот сектор.

2) нивоата на пазарна концентрација, вклучително и во поединечни сектори;

3) работата на одборите за ревизија и

4) потребата од донесување на мерки за намалување на ризиците од точката 1) на овој став.

(2) Комисијата поблиску го пропишува начинот на следење на пазарот на услуги за ревизија од став (1) на овој член.

Јавност во работата на Комисијата

Член 11

1. Работата на Комисијата е јавна.
2. Комисијата донесува:

1) годишна програма за работа и финансиски план, во врска со надлежностите од член 9 од овој закон;

2) годишен извештај за својата работа во врска со надлежностите од член 9 од овој закон и

3) годишен извештај со збирни информации за резултатите од спроведениот надзор над квалитетот и законитоста на ревизијата согласно овој закон.

(3) Годишната програма за работа и финансискиот план од став (2) точка 1) на овој член особено содржи информации и податоци за резултатите кои Комисијата планира да ги оствари со спроведување на надлежностите согласно овој закон во наредната календарска година. Финансискиот план особено содржи податоци за планираните приходи и расходи на Комисијата по ставки, како и образложение на реализираните приходи и расходи во тековната година во однос на планираните приходи и расходи по ставки за наредната година.

(4) Годишната програма за работа и финансискиот план од став (2) точка 1) на овој член Комисијата ги доставува до Владата на Република Северна Македонија најдоцна до 30 ноември во тековната година, а Владата на Република Северна Македонија ја разгледува годишната програма и дава согласност на финансискиот план најдоцна до 31 декември истата година.

(5) Годишниот извештај за работата од став (2) точка 2) на овој член, особено содржи: информации и податоци за: остварените планирани годишни резултати, оперативните и другите активности со кои Комисијата ги спроведувала надлежностите согласно овој закон и за состојбата на пазарот на услуги за ревизија во Република Северна Македонија за претходната година, извештај за извршување на финансискиот план за претходната година и финансиските извештаи.

(6) Годишниот извештај за работата од став (5) на овој член се доставува за разгледување до Собранието на Република Северна Македонија најдоцна до 30 април во тековната година.

(7) Годишниот извештај од став (2) точка 3) на овој член особено содржи инфомации за: изречените мерки, резултатите од следењето за постапувањето по изречените мерки, како и квантитативни информации поврзани со финансиските ресурси, вработените и за ефективноста и ефикасноста на системот за обезбедување на законитоста и квалитетот на ревизијата согласно овој закон.

(8) Годишниот извештај од став (7) на овој член се доставува за разгледување до Владата на Република Северна Македонија најдоцна до 28 февруари во тековната година.

(9) Комисијата на својата службена интернет страница ги објавува програмата за работа, финансискиот план и извештаите од став (2) на овој член .

(10) Комисијата на својата службена интернет страница ги објавува и актите кои произлегуваат од извршувањето на надлежностите на Комисијата, а Статутот и Тарифникот ги објавува и во „Службен весник на Република Северна Македонија“.

Органи на Комисијата

Член 12

(1) Владата на Република Северна Македонија ги именува и разрешува Претседателот на Комисијата и членовите на Стручниот совет, на предлог на министерот за финансии.

(2) Мандатот на Претседателот на Комисијата и членовите на Стручниот совет е пет години, со можност за повторен избор уште за еден мандат.

(3) Претседателот е вработен во Комисијата со полно работно време и не може да има друга функција и да биде вработен или на друго работно место или да добива друг надоместок од професионален ангажман поврзан со ревизијата, сметководството и финансиите, освен плата и други надоместоци за определени трошоци согласно законот со кој се уредуваат платата и другите надоместоци за избрани и именувани лица во Републиката.

(4) Стручниот совет го сочинуваат седум членови.

(5) Претседателот на Комисијата по функција е Претседател на Стручниот совет, а останатите шест члена на Стручниот совет се :

1) еден член претставник на Народната банка на Република Северна Македонија;

2) еден член претставник на Агенцијата за супервизија на осигурувањето на Република Северна Македонија;

3) еден член претставник на Комисијата за хартии од вредност на Република Северна Македонија;

4) еден член претставник на Агенцијата за супервизија на капитално финансирано пензиско осигурување на Република Северна Македонија;

5) еден член од редовите на големите трговски субјекти, претставник на стопанските комори и сојузот на стопански комори, основани согласно Законот за стопански комори и

6) еден член претставник на Институтот на овластени ревизори на Република Северна Македонија.

(6) Членовите на Стручниот совет, освен Претседателот имаат право на месечен надоместок. Mесечниот надоместок го утврдува Комисијата во висина до 50% од една просечна месечна нето - плата исплатена во Република Северна Македонија во последниот месец од претходната година објавена од Државниот завод за статистика.

(7) Платата на Претседателот на Комисијата ја утврдува Владата на Република Северна Македонија согласно законот со кој се уредуваат платата и другите надоместоци за избрани и именувани лица во Републиката.

(8) Средствата за плата и додатоци на плата на претседателот на Комисијата, како и средствата за месечен надоместок на членовите на Стручниот совет на Комисијата се обезбедуваат од средствата на Комисијата утврдени со годишниот финансиски план.

Услови за именување на Претседател на Комисијата и

членови на Стручниот совет

Член 13

(1) За Претседател на Комисијата и член на Стручниот совет на Комисијата може да се именува лице кое ги исполнува следниве услови:

1) е државјанин на Република Северна Македонија и има постојано место на живеење во Република Северна Македонија;

2) има високо образование со стекнати најмалку 240 кредити според ЕКТС или завршен најмалку VII/1 степен на образование од областа економските науки или високо образование со стекнати најмалку 300 ЕКТС или завршен најмалку VII/1 степен на образование од областа на правните науки;

3) има најмалку пет години работно искуство во областа на ревизијата и сметководството во последните три години пред именувањето;

4) не е вработено во или не е член на орган или комисија на Институтот на овластени ревизори на Република Северна Македонија во последните три години пред именувањето;

5) е лице кое не врши ревизија согласно овој закон;

6) поседува еден од следните меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ најмалку 74 бода;

- ИЕЛТС (IELTS) - најмалку 6 бода;

- ИЛЕЦ (ILEC) (Cambridge English: Legal) - најмалку Б2 (B2) ниво;

- ФЦЕ (FCE) (Cambridge English: First) – положен;

- БУЛАТС (BULATS) - најмалку 60 бода или

- АПТИС (APTIS) -најмалку ниво Б2 (B2) и

7) има добар углед согласно член 50 став (1) точки 1), 2) и 3) на овој закон.

(2) Претседател на Комисијата и член на Стручниот совет на Комисијата не може да биде лице кое:

1) е член на орган на надзор, орган на управување, одбор за ревизија или во било кој друг орган кај субјект на ревизија;

2) е носител на функција во државен орган или орган на државната управа и единица на локална самоуправа;

3) е носител на функција во органите на политичка партија и

4) врши било која друга работа или активност која може да влијае на независноста и самостојноста на Комисијата.

Постапка за именување на Претседател на Комисијата и

членови на Стручниот совет

Член 14

(1) За именување на Претседател на Комисијата, министерот за финансии објавува јавен оглас во најмалку два дневни весници кои се издаваат на целата територија на Република Северна Македонија, од кои еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(2) Јавниот оглас од став (1) на овој член се објавува не подоцна од 90 дена пред истекот на мандатот на постојниот Претседател на Комисијата.

(3) Претседателот на Комисијата и членовите на Стручниот совет се именуваат не подоцна од 30 дена пред истекот во мандатот на тековните органи на Комисијата.

(4) Претседателот на Комисијата е должен да го извести во писмена форма министерот за финансии за истекот на неговиот мандат и мандатот на останатите членови на Стручниот совет не подоцна од 120 дена пред истекот на мандатите.

(5) Во случај кога постапката за именување не е завршена пред истекот на мандатот на Претседателот на Комисијата и членовите на Стручниот совет, Претседателот на Комисијата и членовите на Стручниот совет чии мандати се истечени, ќе продолжат да ја вршат својата функција до завршување на постапката за именување, но не за период подолг од 60 дена.

(6) При именувањето на Претседател на Комисијата и членови на Стручниот совет се почитуваат и начелата на правична застапеност, недискриминација и рамноправен третман и почитување на критериумот на интегритет, стручност и компетентност.

Разрешување на органите на Комисијата

Член 15

(1) Владата на Република Северна Македонија на предлог на министерот за финансии може пред истекот на мандатот за кој е именуван да го разреши Претседателот на Комисијата или членот на Стручниот совет на Комисијата, ако:

1) поднесе писмена оставка;

2) престане да ги исполнува условите од член 13 од овој закон;

3) ја загуби деловната способност;

4) во случај на смрт;

5) ја прекрши обврската за заштита на доверливите податоци од членот 31 од овој закон;

6) неоправдано отсуствува од три последователни седници на Стручниот совет на Комисијата или неоправдано отсуствувал од вкупно три седници во текот на една календарска година;

7) доколку го изгуби добриот углед согласно член 50 став (1) точки 1), 2) и 3) од овој закон и

8) на барање на институцијата која го предложила членот на Стручниот совет.

(2) Доколку во текот на мандатот на Претседателот на Комисијата или на член на Стручниот совет на Комисијата настане неспојливост во вршењето на должноста согласно член 13 став (1) точки 4) и 5) и став (2) на овој закон, истиот е должен во писмена форма да го извести министерот за финансии и Стручниот совет на Комисијата.

(3) Известувањето од став (2) на овој член се смета за писмена оставка.

(4) Во случај на разрешување на Претседателот на Комисијата и/или член на Стручниот совет на Комисијата согласно ставовите (1) и (2) на овој член, Владата на Република Северна Македонија именува друго лице согласно условите и постапката од овој закон.

(5) Мандатот на новоименуваното лице од став (4) на овој член трае до истекот на мандатот на Претседателот на Комисијата, односно членот на Стручниот совет на кој му престанува вршењето на должноста.

Надлежности на Претседателот на Комисијата

Член 16

(1) Претседателот на Комисијата ја раководи, претставува и застапува Комисијата во односите со трети лица при извршувањето на нејзините надлежности согласно овој или друг закон.

(2) Претседателот на Комисијата, особено ги врши следните работи:

1) ја претставува Комисијата пред трети лица;

2) обезбедува услови за ефикасна примена на законите и прописите кои се однесуваат на работењето на Комисијата;

3) одговорен е за извршување на одлуките на Стручниот совет на Комисијата согласно овој закон;

4) ја организира и раководи стручната служба на Комисијата;

5) обезбедува услови за стручно усовршување и специјализирана обука на вработените во стручната служба на Комисијата;

6) се грижи за редовно свикување на седниците на Стручниот совет на Комисијата;

7) врши работи кои ќе му ги довери Стручниот совет и за истите го известува Стручниот совет на седница;

8) поднесува извештај за реализираните активности на Комисијата меѓу две седници на Стручниот совет на Комисијата;

9) ги потпишува актите, лиценците и решенијата на Комисијата и

10) врши други работи согласно овој закон.

Надлежности на Стручниот совет на Комисијата

Член 17

Стручниот совет особено ги врши следните работи:

1) одлучува за управни дејствија, за изрекување на мерки и за други поединечни прашања од надлежност на Комисијата согласно овој закон, доколку поинаку не е уредено со овој закон;

2) ги донесува прописите за спроведување на надлежностите на Комисијата уредени согласно овој закон, доколку поинаку не е уредено со овој закон;

3) ги донесува годишната програма за работа и финансискиот план на Комисијата, годишниот извештај за работа на Комисијата и годишниот извештај со збирни информации за резултатите од спроведениот надзор над квалитетот и законитоста на ревизијата;

4) одлучува за правата и обврските на вработените во стручната служба на Комисијата;

5) ги донесува актите за внатрешна организација и систематизација на работни места во стручната служба на Комисијата;

6) дава начелни мислења за одлуки по поединечни прашања во надлежност на Претседателот на Комисијата согласно овој закон;

7) ги разгледува иницијативите на други надлежни органи и заинтересирани страни за унапредување и развој на ревизијата;

8) ги разгледува и одлучува за други стручни прашања од областите во надлежност на Комисисијата и

9) врши други работи утврдени со овој закон.

Одлучување на Стручниот совет

Член 18

(1) Стручниот совет одлучува на седници.

(2) Стручниот совет може да донесува одлуки од негова надлежност доколку на седницата се присутни мнозинството од вкупниот број на членови.

(3) Одлуките на Стручниот совет се сметаат за донесени доколку за истите гласало мнозинство од присутните членови на седницата, со тоа што Претседателот на Комисијата и другите членови на Стручниот совет не можат да се воздржат од гласање.

(4) Претседателот на Комисијата и другите членови на Стручниот совет се должни своите надлежности да ги извршуваат професионално и на начин на кој нема да ја доведат во прашање независноста и самостојноста на Комисијата.

(5) Работата на Стручниот совет се уредува со деловник за работа.

Стручна служба на Комисијата

Член 19

(1) Стручната служба на Комисијата, особено:

1) ги врши административните работи за кои е надлежна Комисијата согласно овој и друг закон;

2) ги подготвува предлозите на подзаконски акти утврдени со одредбите на овој закон;

3) ги подготвува препораките, сугестиите и мислењата за подобрување на состојбите во ревизијата и ревизорската професија;

4) ги подготвува предлог на извештаи на Комисијата согласно овој закон и

5) врши други работи за спроведување на надлежностите на Комисијата согласно овој закон.

(2) За прашања кои се однесуваат на работниот однос на вработените од став (1) на овој член, кои не се уредени со овој закон и со колективен договор, се применуваат одредбите од Законот за административните службеници и општите прописи за работните односи.

(3) По исклучок на одредбата од став (2) на овој член, на вработените во стручната служба кои вршат помошно-технички работи во стручната служба на Комисијата се применуваат општите прописи за работни односи.

(4) Начинот на утврдување на основната плата и на додатоците на плата на вработените во стручната служба на Комисијата се уредува со колективен договор, а вредноста на бодот на основната плата ја утврдува Стручниот совет на Комисијата.

Ангажирање на стручни лица од страна на Комисијата

Член 20

(1) Комисијата може да ангажира стручни лица за извршување на определени стручни работи при спроведувањето на надлежностите на Комисијата утврдени со овој закон.

(2) Стручните лица од став (1) на овој член не учествуваат во процесот на носење на одлуки на Комисијата.

(3) Во случај кога Комисијата ангажира стручно лице од став (1) на овој член, обезбедува дека стручното лице нема судир на интереси со друштвото за ревизија кое е субјект на ангажманот на стручното лице согласно овој закон и /или овластениот ревизор и/или клучниот ревизорски партнер вработени во тоа друштво за ревизија.

(4) На стручните лица од став (1) на овој член се применуваат одредбите за независноста и објективноста согласно членовите 80 и 81 од овој закон.

(5) Стручните лица од ставот (1) на овој член можат да бидат членови на професионални тела и здруженија, освен да бидат вработени, вклучени во управувањето или на друг начин ангажирани од телата и здруженијата.

(6) На стручните лица од ставот (1) на овој член на се применуваат одредбите за доверливост на информации добиени како резултат на професионалната активност согласно член 31 од овој закон.

Средства за работа на Комисијата

Член 21

(1) Работењето на Комисијата се финансира од:

1) Буџетот на Република Северна Македонија и

2) приходи согласно Тарифникот на Комисијата.

(2) Тарифникот од став (1) точка 2) на овој член го донесува Стручниот совет на Комисијата на предлог на Претседателот на Комисијата. Со Tарифникот особено се утврдува висината на:

1) надоместокот за издавање на лиценца за работа на друштво за ревизија и лиценца за овластен ревизор, согласно овој закон;

2) годишниот надоместок за контрола согласно овој закон;

3) надоместокот на трошоците во постапката за изрекување на мерки согласно овој закон;

4) надоместокот за: издавање на потврди, изводи од документите и регистрите на Комисијата, за правење на фотокопија од документите и за носење на дупликат на решенија, одлуки, согласности, наредби по барање и

5) други надоместоци кои произлегуваат од извршувањето на надлежностите на Комисијата согласно овој закон.

(3) Комисијата најдоцна до 30 септември во тековната година донесува одлука за утврдување на годишниот надоместок врз основа на планираните трошоци за спроведување контролата на квалитет за таа година, при што вкупниот годишен износ на наплатениот надоместок од страна на Комисијата е во висина на износот потребен за надоместување на стварните трошоци на Комисијата за спроведување на контролата согласно овој закон.

(4) Доколку вкупниот годишен износ на наплатениот надоместок од став (3) на овој член го надмине износот на стварните трошоци на Комисијата за определена година, претплатениот годишен износ на надоместокот се пренесува во годишниот финансиски план на Комисијата и се намалува проценетиот вкупен годишен износ на надоместокот за наредната година.

(5) Износот на трошоците за изрекување на мерките од став (2) точка 3) на овој член не може да биде повисок од двојно помалиот износ на минималната плата утврдена со закон. Износот е пропорционален на видот и опфатот на контролата која е спроведена над субјектот на контрола.

(6) Друштвата за ревизија должни се во целост и на годишно ниво да го плаќаат надоместокот од став (2) точка 2) на овој член.

(7) Владата на Република Северна Македонија дава претходна согласност на Тарифникот на Комисијата.

Соработка со други надлежни органи

на национално ниво

Член 22

(1) Комисијата соработува со Народната банка на Република Северна Македонија, Агенцијата за супервизија на осигурување на Република Северна Македонија, Комисијата за хартии од вредност на Република Северна Македонија, Агенцијата за супервизија на капитално финансирано пензиско осигурување на Република Северна Македонија, Управата за финансиско разузнавање, Комисијата за заштита на конкуренцијата на Република Северна Македонија и органите на надзор утврдени во законот со кој се уредува спречувањето перење пари и финансирањето тероризам.

(2) Комисијата соработува и разменува информации со субјектите од став (1) на овој член и ги пренесува информациите до нив до степен потребен за извршување на надзорните функции.

(3) На размената на информациите со субјектите од став (1) на овој член се применуваат одредбите за доверливост на информации согласно член 31 од овој закон.

Доставување податоци до Комисијата

Член 23

(1) Доколку Народната банка на Република Северна Македонија, Агенцијата за супервизија на осигурување на Република Северна Македонија, Комисијата за хартии од вредност на Република Северна Македонија, Агенцијата за супервизија на капитално финансирано пензиско осигурување на Република Северна Македонија или Комисијата за заштита на конкуренцијата на Република Северна Македонија веднаш ја известува Комисијата за секое свое постапување кон друштво за ревизија на субјект на ревизија за кое има надлежност согласно закон.

(2) Надлежниот суд веднаш ја известува Комисијата за изречена прекршочна санкција и донесена правосилна судска пресуда против овластен ревизор или друштво за ревизија.

(3) Комисијата заради извршување на своите надлежности за контрола од овој закон може согласно овој закон од физички лица и правни лица да побара информации кои се потребни за донесување на одлуки во врска со контролата.

(4) Имателот на информациите од став (3) на овој член должен е без одлагање да и ги достави на Комисијата бараните информации и документи, вклучувајќи ги и информациите што се утврдени како деловна тајна.

(5) Имателот на информациите од став (3) на овој член должен е на Комисијата да и достави точни и целосни информации во рокот утврден од Комисијата.

(6) Комисијата ги користи доставените информации само за целите за кои се побарани и обезбедува соодветно ниво на заштита на доставените податоци согласно член 31 на овој закон.

Соработка со надлежни органи од држави членки

од областа на ревизијата

Член 24

(1) Комисијата при извршувањето на своите надлежности соработува со:

1) Комитет на европските ревизорски надзорни тела (КЕРНТ);

2) надлежните органи на државите членки;

3) надлежните органи од трети земји според начелото на еднаквост и реципроцитет и

4) организации од областа на која се однесуваат надлежностите на Комисијата.

(2) Соработката од став (1) на овој член особено вклучува размена на информации при истраги поврзани со извршувањето на законски ревизии како и постигнување на усогласеност со барањата за стекнување на лиценца за овластен ревизор, имајќи го предвид развојот во областа на ревизијата и ревизорската професија и приближувањето што веќе е постигнато во рамките на професијата.

(3) Комисијата е одговорна за спроведување на соработката од ставот (1) на овој член.

Доставување на податоци на барање на

надлежен орган од држава членка

Член 25

(1) Комисијата на барање на надлежниот орган на државата членка и без непотребно одлагање ги доставува сите барани информации.

(2) Друштвото за ревизија е должно на барање на Комисијата да и ги достави бараните податоци во рокот кој го утврдила Комисијата, во зависност од околностите.

(3) Доколку Комисијата не може да ги обезбеди бараните информации, веднаш го известува надлежниот орган коj го доставил барањето за причините поради кои не може да му ги достави бараните информации .

(4) Обврската за заштита на службена тајна не ја спречува размената на податоци од член 24 став (2) на овој закон.

(5) Доколку Комисијата прими информации од надлежниот орган на држава членка, тие информации може да ги користи за извршување на своите надлежности согласно овој закон и за потребите на управните постапки или судски постапки кои се однесуваат на извршување на надлежностите на Комисијата.

(6) Органите на Комисијата, вработените во Комисијата или други лица на кои им се достапни информациите добиени врз основа на соработката од член 24 став (2) на овој закон, должни се како доверливи да ги чуваат информациите

(7) Обврската за доверливост продолжува и по престанокот на работниот однос, по престанокот на основот и статусот врз основа на кои е остварен пристапот до информациите.

Спроведување на надзор на барање на

надлежен орган од држава членка

Член 26

(1) Доколку Комисијата прими известување од надлежен орган од држава членка дека на територијата на Република Северна Македонија се врши или се вршеле активности спротивни на одредбите од овој закон, Комисијата ќе преземе мерки и за преземените мерки и постапки ќе го извести надлежниот орган на државата членка.

(2) Комисијата може на барање на надлежен орган од друга држава членка да спроведе надзор над вршењето на законската ревизија на територијата на Република Северна Македонија.

(3) Комисијата може на барање на надлежниот орган од друга држава членка да дозволи присуство на вработен од тој надлежен орган за време на надзорот од ставот (2) на овој член.

(4) Надзорот од ставот (2) на овој член се спроведува согласно одредбите од овој закон.

Известување на надлежниот орган на држава членка

Член 27

(1) Доколку Комисијата утврди дека се вршат или се вршеле активности спротивни на одредбите од законските прописи за вршењето на законската ревизија на друга држава членка за тоа детално го известува надлежниот орган на таа држава членка.

(2) Комисијата може од надлежниот орган на друга држава членка да бара да спроведе истрага на својата територија и да бара дел од вработените во Комисијата да го придружуваат персоналот на надлежниот орган во текот на истрагата.

Одбивање на барањето за доставување податоци

и спроведување на надзор од надлежен орган на држава членка

Член 28

(1) Комисијата може да одбие да постапи по барањето од член 25 став (1) на овој закон или по барањето од член 26 ставови (2) и (3) на овој закон, доколку:

1) доставувањето на информациите и спроведувањето на надзорот може неповолно да влијае на суверенитетот, сигурноста или правниот поредок на Република Северна Македонија или ако со доставата на информациите спроведувањето на надзорот ќе се кршат одредбите од законите со кои регулира националната сигурност;

2) пред органите во Република Северна Македонија се веќе поведени судски постапки во врска со исти работи и против истите лица на кои се однесува барањето од став (1) на овој член или

3) надлежните органи на Република Северна Македонија веќе донеле правосилна судска пресуда против лицето од точка 2) на овој член.

(2) Во случаите од став (1) точки 2) и 3) на овој член, Комисијата го известува надлежниот орган на државата членка за поведените постапки и донесената правосилна судска пресуда.

Соработка со надлежните органи на трети земји

Член 29

(1) Комисијата може на надлежен орган на трета држава да му достави работни документи и друга документација која ја поседуваат друштвата за ревизија како и записниците од надзорот поврзани со предметната законска ревизија, доколку:

1) работната документација и другата документација се однесуваат на ревизија на друштва кои издале хартии од вредност во третата држава или кои се дел од група која во таа трета држава има законска обврска да составува финансиски извештаи;

2) надлежниот орган од третата држава достави барање за доставување на документацијата од став (1) на овој член;

3) постојат договори врз основа на начелото на реципроцитет меѓу Комисијата и надлежниот орган од третата држава и

4) преносот на личните податоци до надлежниот орган на трета држава Комисијата го врши согласно прописите од областа на заштита на личните податоци.

(2) Договорот од ставот (1) точка 3) од овој член содржи:

1) обврска за образложение на целта на барањето за доставување на документацијата од ставот (1) на овој член;

2) обврска за чување на доверливи податоци од страна на лицата кои се вработени или биле вработени во надлежниот орган на трета држава;

3) обврска да не се загрози заштитата на трговските интереси на субјектот на ревизија, вклучувајќи ја неговата индустриска и интелектуална сопственост;

4) барање од надлежниот орган на трета држава документацијата од ставот (1) на овој член да ја користи за вршење на јавен надзор, спроведување на контрола на квалитет и изрекување на мерки. Овие надлежности на надлежниот орган на трета држава треба да бидат еднакви со надлежностите на Комисијата согласно одредбите од овој закон;

5) право да се одбие барањето на надлежниот орган од третата држава за доставување на работната документација или другите документи на друштвото за ревизија, ако:

- доставувањето на документацијата од став (1) на овој член негативно влијае на суверенитетот, безбедноста или правниот поредок на Република Северна Македонија;

- доставувањето на документацијата од став (1) на овој член негативно влијае на суверенитетот, безбедноста или правниот поредок на Европската унија;

- пред органите во Република Северна Македонија веќе се поведени судски постапки во врска со истите активности и против истиот овластен ревизор и друштвата за ревизија од кои се бараат информации или

- надлежните органи во Република Северна Македонија веќе донеле правосилна пресуда против физичкото лице и правното лице од алинеја три на оваа точка за истите активности.

(3) Комисијата е должна да ги извести Министерството за финансии, Министерството за економија и Министерството за надворешни работи за договорот од став (1) точка 3) од овој член.

(4) Комисијата е должна да ги извести КЕРНТ и Европската комисија за договорот од став (1) точка 3) од овој член.

Доставување на податоци до КЕРНТ

за изречени мерки

Член 30

(1) Комисијата еднаш годишно доставува до КЕРНТ збирни информации за сите изречени мерки согласно овој закон.

(2) Комисијата е должна веднаш да го извести КЕРНТ за одземената лиценца за работа на овластениот ревизор и друштвото за ревизија или за изречените мерки за забрана за вршење ревизија .

Обврска за доверливост

Член 31

(1) Комисијата е должна како доверливи податоци согласно овој закон да ги чува сите податоци кои ги добила и стекнала при соработката со другите надлежни органи, вршењето на контролата и на другите надлежности согласно овој закон.

(2) Комисијата, вклучувајќи ги вработените во Комисијата и стручните лица од член 20 став (7) на овој закон на кои им се достапни податоците стекнати или создадени согласно овој закон, се должни да ги користат единствено за целите и овластувањата утврдени со овој закон и не смеат да им ги соопштуваат на трети лица или да им овозможат на трети лица да ги користат податоците.

(3) Вработените во Комисијата и стручните лица од член 20 став (7) на овој закон се должни како доверливи да ги чуваат податоците од став (2) на овој член и по престанокот на работниот однос, по престанокот на основот и статусот врз основа на кои е остварен пристапот до податоците.

(4) Одредбите од ставовите (1), (2) и (3) на овој член се применуваат и на податоците кои се стекнуваат врз основа на размена на информации согласно овој закон, друг закон или со правните акти на Европската унија.

(5) По исклучок на ставовите (1), (2) и (3) на овој член, давањето на доверливи податоци е дозволено во случај на:

1) давање на податоци во збирна форма од која не е можно да се идентификуваат лични податоци или деловни податоци за субјектите на кои се однесуваат доверливите податоци;

2) давање на податоци во случаи и во постапка утврдени со овој или друг закон и

3) размена на податоци согласно правните акти на Европската унија.

Обработка, заштита и чување на лични податоци

Член 32

(1) Комисијата ги обработува личните податоци на физичките лица при спроведувањето на надлежностите од член 9 од овој закон согласно прописите за заштита на личните податоци.

(2) Комисијата е должна да воспостави и води електронска и/или хартиена евиденција за личните податоци на физичките лица кои ги обработува за целите на спроведување на надлежностите од член 9 од овој закон.

(3) Во евиденцијата од став (2) на овој член се обработуваат особено следните податоци: име и презиме на физичкото лице, матичен број на граѓанинот, податоци за живеалиште и престојувалиште, држава, податоци за контакт, вид на образование, имотна состојба, како и други податоци преку кои директно или индиректно може да се идентификуваат физичките лица без оглед на формата во која се изразени и кои Комисијата ги собира при спроведувањето на надлежностите од член 9 на овој закон.

(4) Комисијата ги заштитува и чува обработените лични податоци од став (3) на овој член до две години од денот на истекот на периодот потребен за целите за кои се обработени тие податоци.

(5) Комисијата поблиску ги пропишува личните податоците од став (3) на овој член, начинот на прибирање и обработка на личните податоци, начинот на коригирање на неточни или нецелосни податоци, начинот и условите за користење на овие податоци од страна на други лица, како и други прашања во врска со личните податоци согласно со прописите за заштита на личните податоци.

Чување на документација

Член 33

(1) Комисијата документите во врска со работењето и спроведувањето на надлежностите на Комисијата согласно овој закон ги чува десет години.

(2) По исклучок на став (1) на овој член Комисијата ги чува пријавите од член 133 на овој закон пет години.

(3) Досиејата на овластените ревизори согласно овој закон Комисијата ги чува во текот на периодот на важноста на решението за издавање лиценца за овластен ревизор.

(4) Комисијата ги чува досиејата на друштвата за ревизија согласно овој закон во текот на периодот на важноста на решението за издавање лиценца за овластен ревизор.

(5) Периодот од ставовите (1), (2), (3) и (4) на овој член може да биде продолжен за период потребен за извршување на прекршочни постапки согласно овој закон или за кривични постапки согласно закон.

(6) Комисијата поблиску ги пропишува начинот на работата, правилата за постапувањето и роковите за чување на документите кои произлегуваат од работењето и спроведувањето на надлежностите на Комисијата согласно овој закон.

III. ИНСТИТУТ

НА ОВЛАСТЕНИ РЕВИЗОРИ НА РЕПУБЛИКА СЕВЕРНА МАКЕДОНИЈА

Институт на овластени ревизори на Република Северна Македонија

Член 34

(1) Институт на овластени ревизори на Република Северна Македонија (во натамошниот текст: Институт) е професионална организација на овластените ревизори запишани во Регистарот на овластени ревизори во надлежност на Комисијата.

(2) Членови на Институтот се овластените ревизори вработени во друштвата за ревизија од член 6 став (1) точка 1) на овој закон.

(3) По исклучок на одредбата од став (2) на овој член, членови на Институтот можат да бидат и лица кои имаат лиценца за овластен ревизор согласно овој закон и не се вработени во друштво за ревизија од член 6 став (1) точка 1) на овој закон.

(4) Институтот има својство на правно лице.

(5) Седиштето на Институтот е во Скопје.

(6) Институтот стекнува статус на правно лице со упис во Регистарот на други правни лица што се води во Централниот регистар на Република Северна Македонија.

(7) Покрај одредбите од овој закон на работењето на Институтот се применуваат и одредбите на прописите кои го уредуваат работењето на непрофитните организации.

Надлежности на Институтот

Член 35

(1) Јавните овластувања на Институтот се:

1) организирање и спроведување на подготвителна обука за полагање на стручен испит за ревизија;

2) организира и спроведува стручен испит за ревизија;

3) организира и спроведува посебен испит за овластен ревизор;

4) организира и спроведува постапка за признавање на стручен испит за ревизија од странство;

5) организира и спроведува обука за континуирано професионално усовршување;

6) врши превод на меѓународните стандарди за ревизија за да преводот на меѓународните стандарди за ревизија биде усогласен со тековните меѓународни стандарди за ревизија и

7) спроведува контрола на вршење на ревизија на друштва за ревизија на правни лица што не се правни лица од јавен интерес согласно програма донесена од страна на Комисијата.

(2) Останати надлежности на Институтот се:

1) ја следи примената и ги промовира меѓународните стандарди за ревизија;

2) презема активности согласно насоките дадени од Комисијата кои се неопходни и соодветни за промовирање на високите професионални стандарди меѓу друштвата за ревизија и овластените ревизори и за подобрување на квалитетот на ревизорските услуги што тие ги нудат;

3) воспоставува и ја одржува соработката со други соодветни професионални тела во Република Северна Македонија и во странство;

4) иницира и учествува во стручни расправи за измена на прописите од областа на ревизијата и други поврзани прописи

5) доколку е потребно и предлага на Комисијата да изврши постапка на испитување на ревизијата и

6 ) врши други работи согласно овој закон.

(3) Институтот е должен да го достави преводот на меѓународните стандарди за ревизија од став (1) точка 6) на овој член до министерот за финансии заради објавување на меѓународните стандарди за ревизија согласно член 78 на овој закон.

(4) Институтот по претходна согласност од Комисијата ги донесува актите со кои се врши спроведување на јавните овластувања од став (1) на овој член, освен актите за овластувањето од став (1) точка 7) на овој член кои ги донесува Комисијата.

Јавност во работата на Институтот

Член 36

(1) Институтот донесува годишна програма за работа финансиски план и годишен извештај за работа и ги објавува на својата службена интернет страница во рок од три дена од денот на нивното донесување.

(2) Годишна програма за работа на Институтот особено содржи информации и податоци за активностите кои Институтот планира да ги оствари со спроведување на надлежностите согласно овој закон во период од една календарска година и финансиски план за наредната календарска година. Институтот ги доставува годишната програма и финансискиот план за наредната календарска година за претходна согласност до Комисијата најдоцна до 30 ноември во тековната година, а ги донесува најдоцна до 31 декември во тековната година по претходна согласност на Комисијата.

(3) Годишниот извештај за работа на Институтот особено содржи податоци за: остварените резултати кои биле планирани во претходната година и извештај за извршување на финансискиот план за претходната година. Институтот го доставува годишниот извештај за работа до Комисијата најдоцна до 28 февруари во тековната година, и истиот го донесува по добивање на претходна согласност од Комисијата најдоцна до 31 март во тековната година.

(4) Институтот ги доставува финансиските извештаи и извештајот за извршена ревизија на финансиските извештаи до Комисијата за разгледување во рок од пет дена од денот на нивното усвојување.

(5) Институтот на својата службена интернет страница ги објавува актите кои произлегуваат од извршувањето на надлежностите на Институтот, а Статутот, Тарифникот, програмата за полагање на стручниот испит за ревизија и актите за начинот на спроведување на стручниот испит за ревизија ги објавува во „Службен весник на Република Северна Македонија“.

Органи на Институтот

Член 37

(1) Органи на Институтот се Собрание, Управен одбор, Надзорен одбор и Претседател на Институтот.

(2) Институтот формира комисии утврдени со статутот на Институтот заради вршење на работите од своја надлежност согласно овој закон.

(3) Членовите на органите и комисиите на Институтот се избираат од редот на овластените ревизори кои се членови на Институтот.

(4) Административните, стручните и техничките работи поврзани со работењето на Институтот ги врши стручна служба на Институтот.

(5) Комисијата дава претходна согласност на статутот на Институтот со кој особено се уредува организацијата, надлежноста, составот, начинот на избор, и правата и должностите на органите и комисиите на Институтот.

Собрание на Институтот

Член 38

(1) Собранието е највисокиот орган на Институтот и го сочинуваат овластените ревизори. Собранието се состанува редовно еднаш годишно најдоцна до 31 мај во тековната година за претходната година.

(2) Собранието на Институтот, особено ги врши следните работи:

1) го донесува Статутот на Институтот;

2) ги усвојува годишната програма за работа, годишниот извештај за работа и финансиските извештаи и извештајот за извршена ревизија од член 36 ставови (2), (3) и (4) од овој закон и годишниот извештај за наодите од извршените контроли од член 130 на овој закон;

3) ги избира и разрешува Претседателот на Институтот и членовите на Управниот одбор, Надзорниот одбор и комисиите на Институтот и

4) врши други работи согласно овој закон.

(3) Седница на Собранието се одржува доколку се присутни мнозинството од вкупниот број на членови на Собранието, а одлуките се носат со мнозинство од присутните членови на Собранието.

Управен одбор на Институтот

Член 39

(1) Управниот одбор е извршен орган на Собранието со мандат од три години. Управниот одбор брои девет члена и членовите имаат право на избор на уште еден мандат.

(2) Управниот одбор особено ги врши следните работи:

1) донесува програма за полагање на стручен испит за ревизија;

2) ги разгледува и одобрува барањата за признавање на стручен испит за ревизија од странство;

3) утврдува услови, организира и спроведува континуирано професионално усовршување на овластените ревизори;

4) организира спроведување на проверка за контрола на квалитетот на вршење на ревизија, согласно овој закон;

5) ја известува Комисијата за резултатите од спроведената контрола од точка 4) на овој став;

6) го организира, го врши и го одобрува преводот на меѓународните стандарди за ревизија и најмалку еднаш годишно го ажурира преводот;

7) го донесува Тарифникот за висината на надоместоците што ги наплатува Институтот и

8) врши други работи согласно овој закон.

Надзорен одбор на Институтот

Член 40

(1) Надзорниот одбор е орган за надзор врз законитоста на материјално-финансиското работење и правилноста на работењето на Институтот.

(2) Надзорниот одбор е составен од пет члена.Мандатот на членовите на Надзорниот одбор е три години, со право на избор на уште еден мандат.

Претседател на Институтот

Член 41

(1) Претседателот на Управниот одбор истовремено е Претседател на Институтот.

(2) Претседателот на Институтот ја раководи работата на Институтот, го претставува и застапува Институтот и е одговорен за законитоста на работењето на Институтот.

Финансирање на Институтот

Член 42

(1) Институтот средствата за финансирање на своето работење особено ги обезбедува од следните извори:

1) годишна членарина од членовите на Институтот;

2) надоместок за подготвителна обука за полагање на стручен испит за ревизија;

3) надоместок за полагање на стручниот испит за ревизија;

4) надоместок за полагање посебен испит за овластен ревизор;

5) надоместок за спроведување на контрола на квалитет согласно овој закон;

6) надоместок за обука за континуирано професионално усовршување која ја спроведува Институтот согласно овој закон и

7) надоместок за испитот за способност во постапката за признавање на стручен испит за ревизија од странство.

(2) Институтот ги утврдува надоместоците од став (1) на овој член со Тарифник. (3) На висината на надоместоците од став (1) точки 2), 3), 4), 6) и 7) на овој член претходна согласност дава Комисијата.

Доверливост и заштита на лични податоци

Член 43

(1) На постапувањето на Институтот во извршувањето на неговите надлежности се применуваат одредбите од членовите 31 на овој закон.

(2) Одредбата од став (1) на овој член се однесува и на членовите на органите и комисиите на Институтот, вработените и поранешните вработени и на други лица на кои им се достапни доверливи податоци во текот на извршувањето на нивните задачи.

(3) Институтот е должен да воспостави и води електронска и/или хартиена евиденција за личните податоци на физичките лица кои ги обработува за целите на спроведување на надлежностите од член 35 од овој закон.

(4) Во евиденцијата од став (3) на овој член се обработуваат особено следните податоци: име и презиме на физичкото лице, матичен број на граѓанинот, податоци за живеалиште и престојувалиште, држава, податоци за контакт, вид на образование, како и други податоци преку кои директно или индиректно може да се идентификуваат физичките лица без оглед на формата во која се изразени и кои Институтот ги собира при спроведувањето на надлежностите од член 35 на овој закон.

(5) Институтот ги заштитува и чува обработените лични податоци од став (3) на овој член до две години од денот на истекот на периодот потребен за целите за кои се обработени тие податоци.

(6) Институтот поблиску ги пропишува личните податоците од став (4) на овој член, начинот на прибирање и обработка на личните податоци, начинот на коригирање на неточни или нецелосни податоци, начинот и условите за користење на овие податоци од страна на други лица, како и други прашања во врска со личните податоци согласно со прописите за заштита на личните податоци.

Чување на документација

Член 44

(1) Инститотот ги чува документите во врска со работењето и спроведувањето на надлежностите на Институтот согласно овој закон десет години.

(2) Обврската на Институтот за чување на досиејата на физичките лица кои полагале стручен испит за ревизија или испит за способност согласно овој закон престанува една година по губење на деловната способност на физичкото лице.

IV. ОВЛАСТЕН РЕВИЗОР И ДРУШТВО ЗА РЕВИЗИЈА

1.Овластен ревизор

Услови и постапка за стекнување лиценца за овластен ревизор

Член 45

(1) Комисијата му издава лиценца за овластен ревизор на лице кое има:

1) положено стручен испит за ревизија согласно член 46 од овој закон;

2) практична работа на ревизија на финансиски извештаи и слични извештаи од најмалку три години кај друштво за ревизија, од кои најмалку две години на законска ревизија под надзор на клучен ревизорски партнер, во последните шест години пред денот на поднесување на барање за лиценца за овластен ревизор согласно член 49 на овој закон и

3) добар углед согласно член 50 на овој закон.

(2) Лицето кое сака да се стекне со лиценца за овластен ревизор непосредно до Комисијата во писмена форма поднесува барање на пропишан образец, кон кое доставува докази за исполнување на условите за издавање на лиценца за овластен ревизор од став (1) на овој член, во оригинал или копија заверена на нотар и доказ за уплатен надоместок за лиценца за овластен ревизор.

(3) Барањето и доказите за исполнување на условите за издавање на лиценца за овластен ревизор од став (1) на овој член можат да бидат поднесени до Комисијата и во електронска форма со употреба на средство за електронска идентификација преку Националниот портал за електронски услуги или преку посредник за административни услуги за електронски пат, согласно прописите од областа на електронското управување и електронските услуги и прописите од областа на електронските документи, електронската идентификација и доверливите услуги.

(4) Овластеното службено лице од Комисијата кое ја води постапката за издавање на лиценца за овластен ревизор е должно по службена должност во реално време, а најдоцна во рок од три дена од денот на приемот на барањето од ставот (2) на овој член да го побара документот од став (1) точка 1) на овој член од Институтот и да го побара документот од став 1) точка 3) на овој член од Централниот регистар на Република Северна Македонија преку Националната платформа за интероперабилност согласно прописите од областа на електронското управување и електронски услуги, а во случај на технички прекин на функционалноста на Националниот портал за интероперабилност преку квалификувана електронска препорачана достава до електронската адреса на Институтот, односно до електронската адреса Централниот регистар на Република Северна Македонија, согласно прописите од областа на електронското управување и електронските услуги и од областа на електронските документи, електронската идентификација и доверливите услуги. .

(5) Овластеното службено лице од Институтот, односно овластеното службено лице Централниот регистар на Република Северна Македонија од кого е побаран документот е должно по службена должност истиот да го достави до Комисијата во реално време, а најдоцна во рок од три дена од денот на приемот на барањето од ставот (2) на овој член преку Националната платформа за интероперабилност согласно прописите од областа на електронското управување и електронски услуги, а во случај на технички прекин на функционалноста на Националниот портал за интероперабилност преку квалификувана електронска препорачана достава до електронската адреса на Комисијата, согласно прописите од областа на електронското управување и електронските услуги и од областа на електронските документи, електронската идентификација и доверливите услуги.

(6) По барањето од став (2) на овој член, Комисијата носи решение со кое издава лиценца за овластен ревизор или со кое барањето за стекнување лиценца го одбива, во рок од 15 дена од денот на приемот на барањето.

(7) На основ на решението за издавање на лиценца за овластен ревизор Комисијата без одлагање врши упис во Регистарот на овластени ревизори.

(8) Против решението од ставот (6) на овој член може да се поведе управен спор пред надлежен суд во рок од 30 дена од приемот на решението.

(9) Комисијата ги пропишува начинот за издавање лиценца за овластен ревизор, формата и содржината на образецот на барањето од став (2) и документацијата која се доставува кон барањето и формата и содржината на лиценцата за овластен ревизор.

Услови и постапка за полагање на стручен испит за ревизија

Член 46

(1) Со стручниот испит за ревизија се докажува неопходното ниво на теоретско знаење на кандидатот за областите што се релевантни за ревизијата и способноста за примена на таквото знаење во практика.

(2) Стручен испит за ревизија може да полага лице кое:

1) има високо образование со стекнати најмалку 240 кредити според ЕКТС или завршено најмалку високо образование со траење од четири години (најмалку VII/1 степен) и

2) ја посетило подготвителната обука согласно член 48 од овој закон.

(3) Лицето кое сака да полага стручен испит за ревизија непосредно до Институтот поднесува барање на пропишан образец, кон кое доставува доказ за исполнување на условот од став (2) точка 1) на овој член во оригинал или копија заверена на нотар и доказ за уплата на надоместокот за полагање на стручниот испит.

(4) Институтот од сопствената евиденција го обезбедува доказот за исполнување на условот од став (2) точка 2) на овој член.

(5) Барањето и доказите од став (3) на овој член можат да бидат поднесени и во електронска форма со употреба на средство за електронска идентификација преку Националниот портал за електронски услуги или преку посредник за административни услуги за електронски пат, согласно прописите од областа на електронското управување и електронските услуги и прописите од областа на електронските документи, електронската идентификација и доверливите услуги.

(6) Во случај на технички прекин на функционалноста на Националниот портал за електронски услуги барањето и доказите од став (3) на овој член се доставува на електронската адреса на Институтот во форма на електронски документ преку квалификувана електронска препорачана достава согласно прописите од областа на електронските документи, електронската идентификација и доверливите услуги.

(7) За полагање на стручниот испит за ревизија од став (1) на овој член кандидатот му плаќа надоместок на Институтот.

(8) Стручниот испит за ревизија се спроведува најмалку еднаш годишно, а полагањето е писмено пред испитна комисија формирана од Институтот.

(9) Испитната комисија се состои од пет члена од кои четири члена се овластени ревизори и претседател на комисијата е претставник од Комисијата.

(10) Кандидатот може да биде ослободен од полагање на област или области од Програмата од член 47 став (2) на овој закон, доколку за содржината од областа или областите стекнал знаење, односно положил испит за теоретско знаење според универзитетски образовни програми, за што кандидатот до Институтот доставува образложено барање за изземање од полагање од областа или областите и докази дека наставните програми за теоретско знаење по областа или областите на високообразовна институција соодветствувале на областите од Програмата од член 47 став (2) на овој закон, како и докази за положените испити.

(11) Институтот одлучува по барањето од став (10) на овој член во рок од 30 дена од денот на поднесувањето на барањето.

(12) Институтот е должен во рок од 15дена од денот на завршување на стручниот испит за ревизија на кандидатот кој го положил стручниот испит за ревизија да му издаде потврда за положен стучен испит за ревизија.

(13) Институтот е должен во рок од пет дена од денот на завршување на стручниот испит за ревизија да ја извести Комисијата за кандидати кои успешно го положиле стручниот испит за ревизија.

(14) Институтот по претходна согласност од Комисијата го утврдува начинот на спроведување на стручниот испит за ревизија, оценувањето на стручниот испит, објавувањето на резултатите од стручниот испит, постапување во случај на неуспех на стручниот испит, начинот на ослободување од полагање, евиденцијата за положени стручни испити за ревизија, начинот на спроведување на подготвителната обука за полагање на стручниот испит за ревизија, како и други работи во врска подготвителната обука и стручниот испит за ревизија.

(15) Формата и содржината на образецот на барањето од став (3) и документацијата која се доставува кон барањето и формата и содржината на потврдата за положен стручен испит за ревизија ги пропишува Комисијата.

Програма за стручен испит за ревизија

Член 47

(1) Програмата за полагање на стручниот испит за ревизија ги опфаќа следните области:

1) општа сметководствена теорија и принципи;

2) законска рамка и стандарди во врска со подготовка на финансиски извештаи;

3) меѓународни стандарди за финансиско известување;

4) финансиска анализа;

5) управувачко сметководство и трошоци;

6) управување со ризик и интерна (внатрешна) контрола;

7) ревизија и професионални вештини;

8) меѓународни стандарди на ревизија;

9) професионална етика и независност (Кодекс на етика за професионални сметководители) и

10) законски услови и професионални стандарди поврзани со ревизија.

(2) Програмата од ставот (1) на овој член ги опфаќа и деловите релевантни за ревизија од следните области:

1) Познавањето на законската регулатива во Република Северна Македонија за:

- трговските друштва и корпоративното управување;

- социјалното осигурување и работните односи;

- облигационите односи;

- даночен систем;

- граѓанско право и трговско право;

- законите кои го уредуваат пазарот на капитал и хартиите од вредност;

2) информатичка технологија и компјутерски системи;

3) деловно работење, општа економија и финансиска економија;

4) финансиска математика и статистика и

5) основни принципи на финансиски менаџмент и управување на претпријатија.

(3) Институтот ја донесува програмата за полагање на стручниот испит за ревизија по претходна согласност на Комисијата.

(4) Институтот на својата службена интернет страница ја објавува деталната содржина на секој од предметите од програмата за полагање на стручниот испит за ревизија од ставот (1) на овој член.

Подготвителна обука за полагање на стручен испит за ревизија

Член 48

(1) Институтот спроведува подготвителна обука за полагање на стручен испит за ревизија.

(2) Подготвителната обука од став (1) на овој член ја спроведуваат едукатори кои се признати експерти во праксата од државата и од странство ангажирани од Институтот. Едукатор може да биде лице кое има високо образование со стекнати најмалку 240 кредити според ЕКТС или завршено најмалку високо образование со траење од четири години (најмалку VII/1 степен) и има работно искуство од десет години од соодветната област за која ќе држи предавања.

(3) За подготвителната обука од став (1) на овој член кандидатот му плаќа надоместок на Институтот.

Практична работа

Член 49

(1) Практичната работа од член 45 став (1) точка 2) на овој закон има за цел професионално и практично оспособување на физичко лице за работа како овластен ревизор.

(2) Физичкото лице од ставот (1) на овој член може да ја започне практичната работа пред, во тек или по завршувањето на постапката за полагање на стручниот испит за ревизија согласно овој закон.

(3) Практичната работа треба најмалку да ги опфати следните области:

1) планирање на ревизијата, идентификување и проценка на ризиците од материјално погрешно прикажување,

2) утврдување и спроведување на одговор на проценетиот ризик;

3) планирање и извршување на ревизорски постапки како одговор на проценетиот ризик на ниво на тврдења, вклучително и тестови на контроли или суштински аналитички постапки и

4) оценка на собраните ревизорски докази и подготовка на ревизорски извештај.

(4) За практична работа се признава:

1) работен однос со полно работно време поминато на работи на ревизија согласно став (3) на овој член во друштво за ревизија и

2) работа под надзор на клучниот ревизорски партнер кој:

- активно врши законска ревизија;

- има работно искуство од најмалку пет години како овластен ревизор и

-за време на периодот на менторство не му е изречена мерка согласно овој закон.

(5) Друштвото за ревизија е должно да води евиденција за практичната работа што се спроведува кај друштвото за ревизија.

(6) Друштвото за ревизија врз основа на евиденцијата од ставот (5) на овој член е должно во рок од 15 дена по завршувањето на практична работа на физичкото лице од став (1) на овој член да му издаде потврда за завршена практична работа.

(7) Потврдата од ставот (6) на овој член особено содржи:

1) датум на почеток на практичната работа;

2) назив, седиште, регистарски број на друштвото за ревизија каде се спроведува практичната работа;

3) начинот на остварување на практичната работа во друштвото за ревизија;

4) име и презиме и регистарски број на клучниот ревизорски партнер од став (4) точка 2) на овој член;

5) субјект на ревизија кај кој е реализирана практичната работа;

6) областите од став (3) на овој член во кои е спроведена практична работа;

7) број на часови поминати на практична работа на еден ревизорски ангажман во текот на вкупниот период на практична работа и

8) изјава со која потврдува дека кандидатот го почитувал Меѓународниот кодекс на етика.

Добар углед

Член 50

Добар углед има физичко лице на кое:

1) не му е изречена прекршочна санкција забрана за вршење професија или должност, сѐ додека санкцијата не е избришана од евиденцијата на прекршочни санкции;

2) со правосилна судска пресуданему е изречена споредна казна забрана за вршење професија, дејност или должност,се додека траат правните последици од осудата;

3) со правосилна судска пресуда не е осудувано на безусловна казна затвор за кривичните дела против службената должност,се додека траат правните последици од осудата и

4) претходно не му била одземена лиценцата за овластен ревизор или поминале најмалку пет години од денот на правосилноста на решението за одземање на лиценцата за овластен ревизор.

Признавање на стручен испит за ревизија од странство

Член 51

(1) Институтот на физичко лице кое има положено стручен испит за ревизија во странство му ја признава квалификацијата доколку лицето успешно положи испит за способност спроведен од Институтот согласно постапката за одобрување на стручен испит за ревизија во странство.

(2) Кандидатот барањето и придружната документација ги поднесува непосредно до Институтот согласно постапката од став (1) на овој член.

(3) На начинот на поднесување на документите од став (2) на овој член на се применуваат одредбите од член 46 ставови (5) и (6) на овој закон.

(4) Придружната документација од став (2) на овој член лицето ја доставува во оригинал или копија заверена на нотар, односно во нотарски заверен превод.

(5) Испитот за способност е проверка на познавањето на законодавството на Република Северна Македонија и особено ги вклучува областите сметководство и ревизија и законската регулатива за трговските друштва и корпоративното управување, даночниот систем, социјалното осигурување и работните односи во степен во кој се потребни за вршење на ревизијата во Република Северна Македонија.

(6) Институтот му ја признава квалификацијата и му издава потврда за положен стручен испит за ревизија на физичкото лице во рок од 30 дена од денот на исполнувањето на условите од став (1) на овој член.

(7) Институтот, по претходна согласност на Комисијата поблиску ги пропишува начинот за признавање на стручен испит за ревизија од странство, програмата за испитот за оспособеност, начинот на спроведување на испитот за способност од став (1) на овој член, како и други прашања во врска со постапката и начинот на полагање на испитот на способност и признавање на стручен испит за ревизија од странство, .

(8) Формата и содржината на барањето од став (2) на овој член ги пропишува Комисијата.

Лиценца за овластен ревизор на овластен ревизор од држава членка

Член 52

(1) Комисијата ќе му издаде лиценца за овластен ревизор на физичко лице од друга држава членка на кое овластувањето за работа за овластен ревизор му го издал надлежен орган на неговата матична држава членка, под услов да го положи испитот за способност од член 51 на овој закон.

(2) Комисијата е дол жна по барањето на физичкото лице од став (1) на овој член да обезбеди потврда за издаденото овластување за работа и друга потребна документација од надлежниот орган на матичната држава членка.

(3) По исклуок на одредбата од став (2) на овој член, физичкото лице може кон барањето до Комисијата непосредно да ги достави потврдата за издаденото овластување за работа и другата потребна документација од надлежниот орган на матичната држава членка.

(4) По барањето на физичкото лице од став (1) на овој член, Комисијата носи решение со кое се издава лиценца за овластен ревизор или барањето за стекнување лиценца се одбива, во рок од 60 дена од денот на приемот на барањето на физичкото лице од став (1) на овој член.

(5) На основ на решението од став (4) на овој член, Комисијата без одлагање врши упис во Регистарот на овластени ревизори.

(6) Начинот и постапката за добивање лиценца за овластен ревизор од друга држава членка, формата и содржината на образецот на барањето за лиценца за овластен ревизор од друга држава членка поблиску ги пропишува Комисијата.

Овластен ревизор од трета држава

Член 53

(1) Комисијата ќе изврши упис на секој овластен ревизор од трета држава во Регистарот на овластени ревизори, доколку овластен ревизор издал ревизорски извештај во врска со законска ревизија на финансиски извештаи на правно лице со седиште во држава која не е држава членка на Европската унија и чии преносливи хартии од вредност се тргуваат на регулираниот пазар во Република Северна Македонија согласно законот кој го уредува тргувањето со преносливи хартии од вредност.

(2) Комисијата, на основ на реципроцитет ќе го изврши уписот на овластениот ревизор од трета држава на кое овластувањето за ревизија му го издал надлежниот орган на третата држава, доколку лицето:

1) достави доказ за исполнување на услови кои се еквивалентни на условите од член 45 на овој закон и

2) го положи испитот за способност од член 51 на овој закон.

(3) Комисијата во рок од 15 дена од денот на поднесување на барањето на овластениот ревизор од трета држава ќе донесе решение за упис во Регистарот на овластени ревизори доколку утврди дека се исполнети условите од ставовите (1) и (2) на овој член.

(4) На основа на решението од ставот (3) на овој член, Комисијата без одлагање врши упис на овластен ревизор од трета држава во Регистарот на овластени ревизори.

(5) Комисијата поблиску ги пропишува начинот и постапката за упис на овластен ревизор од трета држава во Регистарот на овластени ревизори.

Континуирано професионално усовршување

Член 54

(1) Заради одржување и надградување на теоретското знаење, професионалните вештини и вредности овластениот ревизор е должен да посети обука од најмалку 120 часа за период од три години при што најмалку 30 часа во текот на една календарска година.

(2) Континуираното професионално усовршување од ставот (1) на овој член особено се спроведува преку:

1) присуство како учесник или обучувач на обуки организирани и спроведени од Институтот;

2) присуство како учесник или предавач на семинари, работилници, конгреси, конференции, симпозиуми и други видови на организирана едукација организирани од меѓународна професионална организација во врска со областите за континуирано професионално усовршување утврдени од Институтот;

3) присуство како учесник или предавач на семинари, работилници, конгреси, конференции, симпозиуми и други видови на организирана едукација во организација на друштва за ревизија и/или на меѓународната мрежа на која друштвата и припаѓаат а во врска со областите за континуирано професионално усовршување утврдени од Институтот;

4) објавување на статии во домашни и меѓународни стручни публикации од областа на сметководството, ревизијата и сродни области;

5) учество како едукатор во спроведување на стручниот испит за ревизија и

6) други облици на континуираното професионално усовршување утврдени со акт на Институтот согласно овој закон.

(3) Овластениот ревизор наjдоцна на денот на истекот на секој тригодишен циклус на континуирано професионално усовршување до Комисијата поднесува докази дека завршил континуирано професионално усовршување од најмалку 120 часа за период од три години согласно став (1) на овој член.

(4) Годишна програма за континуирано професионално усовршување, начинот на спроведување на обуките, начинот на вреднување, признавање и докажување на континуирано професионално усовршување, оправданите причини за отсуство од континуирано професионално усовршување, другите облици на континуираното професионално усовршување, водењето на евиденција за континуираното професионално усовршување и други работи во врска со организирањето и спроведувањето на континуираното професионално усовршување, ги утврдува Институтот по претходна согласност на Комисијата.

Посебен испит за овластен ревизор

Член 55

(1) Лицето на кое лиценцата му е одземена поради тоа што не ги поднел доказите дека завршил континуирано професионално усовршување согласно член 54 став (3) на овој закон може да поднесе барање за издавање на лиценца согласно член 46 на овој закон кон кое приложува и доказ за положен посебен испит за овластен ревизор кој го организира и спроведува Институтот.

(2) На начинот на поднесување на барањето и документите од став (1) на овој член на се применуваат одредбите од член 45 на овој закон.

(3) Програмата за посебниот испит од став (1) на овој член, начинот на спроведување на посебниот испит, оценувањето на посебниот испит, и други прашања во врска со начинот на полагање на посебниот испит ја утврдува Институтот врз основа на претходна согласност на Комисијата.

Мирување на лиценца за овластен ревизор

Член 56

(1) Овластениот ревизор може до Комисијата да поднесе барање за мирување на лиценцата за овластен ревизор за определен непрекинат период, особено во следните случаи:

1) поради неспособност за работа поради заболување или повреда;

2) поради породилно отсуство;

3) мирување на работен однос поради негово упатување на работа во странство, односно на неговиот брачен другар;

4) мирување на работен однос поради избор или именување на државна или јавна функција;

5) користење на неплатено отсуство од работа согласно закон и

6) заминување во странство на определено време.

(2) Комисијата врз основа на барањето на овластениот ревизор од став (1) на овој член донесува решение за мирување на лиценцата за овластен ревизор во рок од 15 дена од денот на поднесување на барањето.

(3) Комисијата врз основа на решението од став (2) на овој член во Регистарот на овластени ревизори евидентира дека лиценцата на овластениот ревизор е во мирување.

(4) Овластениот ревизор во периодот на мирување на лиценцата не смее да врши ревизија согласно овој закон.

(5) На овластениот ревизор од став (1) на овој член на се применува одредбата од член 55 став (1) на овој закон.

(6) Формата и содржината на барањето од став (1) на овој член и начинот на утврдувањето на мирувањето од став (1) на овој член ги пропишува Комисијата.

Одземање на лиценца за овластен ревизор

Член 57

(1) Комисијата со решение го укинува решението за издавање лиценца за овластен ревизор и лиценцата за овластен ревизор:

1) врз основ на барање на овластениот ревизор;

2) ако овластениот ревизор ја изгуби деловната способност;

3) ако овластениот ревизор не ги поднесе доказите дека завршил континуирано професионално усовршување согласно член 54 став (3) на овој закон;

4) ако овластениот ревизор го изгуби добриот углед согласно овој закон

5) во случај на смрт на овластениот ревизор и

6) во случај на изрекување мерка согласно член 145 став (1) од овој закон.

(2) Доколку е започната постапка на контрола на квалитет над овластениот ревизор кој поднел барање за одземање на лиценцата за овластен ревизор, Комисијата ќе го донесе решението од став (1) на овој член по целосно завршување на постапката на контрола на квалитет.

(3) Комисијата на основ на решението од став (1) на овој член без одлагање го брише овластениот ревизор од Регистарот на овластени ревизори.

(4) Со решението од став (1) на овој член се утврдува период во кој на лицето на кое му е одземена лиценцата не може да му се издаде нова лиценца, а кој не може да биде подолг од три години.

(5) Повторното стекнување на лиценцата за овластен ревизор од страна на лицето од став (4) на овој член е можно само еднаш.

Одземање на лиценца за овластен ревизор од друга држава

Член 58

(1) Одредбите од член 57 на овој закон се применуваат и на укинување на решението за упис на овластен ревизор од друга држава членка од Регистарот на овластени ревизори и на укинување на решението за упис на овластен ревизор од трета држава во Регистарот на овластени ревизори.

(2) Комисијата е должна за укинувањето на решението за овластен ревизор од друга држава членка и за причините за укинувањето без одлагање да го извести надлежниот орган на државата членка домаќин во која овластениот ревизор има одобрување за законска ревизија.

2. Друштво за ревизија

Лиценца за работа

Член 59

(1) Трговецот има одобрување да врши ревизија, доколку:

1) има лиценца за работа издадена од Комисијата и

2) е запишан во Регистарот на друштва за ревизија согласно овој закон.

(2) Лиценцата за работа од став (1) точка 1) на овој член се издава на неопределено време и не може да се пренесе на друго физичко лице, друго правно лице или на правен следбеник.

(3) Друштвото за ревизија врши упис на издадената лиценца во Централниот регистар на Република Северна Македонија во рок од пет дена од денот на издавањето на лиценцата за работа.

(4) Начинот за издавање и одземање на лиценцата за работа на друштво за ревизија, како и формата и содржината на образецот на барањето од член 66 став (1) на овој закон и лиценцата за работа на друштво за ревизија поблиску ги пропишува Комисијата.

Услови за издавање лиценца за работа

Член 60

(1) Лиценца за работа се издава на трговец кој особено ги исполнува следниве услови:

1) впишан е во Трговскиот регистар согласно законот со кој се уредуваат трговските друштва со регистрирана главна дејност ревизорски работи;

2) мнозинството удели или акции со право на глас во друштвото за ревизија е во сопственост на еден или повеќе овластени ревизори или едно или повеќе друштва за ревизија, односно во сопственост на овластени ревизори или друштва за ревизија од држава членка;

3) мнозинството, но не повеќе од 75% од членовите на органот на управување мора да бидат овластени ревизори, односно овластени ревизори од држава членка;

4) има вработено најмалку еден овластен ревизор на неопределено работно време;

5) физичко лице од точките 2) 3) и 4) на овој став има добар углед согласно член 50 на овој закон;

6) правно лице од точките 2) и 3) на овој став има добар углед согласно член 62 на овој закон;

7) над имотот не е отворена или поведена стечајна постапка или не е спроведена ликвидација;

8) го докаже својот вистински сопственик согласно закон и

9) има годишно осигурување од одговорност од штета согласно член 65 на овој закон.

(2) Лиценца за работа не може да му се издаде на трговец :

1) на кој му е одземена лиценцата за работа согласно овој закон, за времетраењето на мерката;

2) чиј сопственик бил и сопственик на друштвото за ревизија на кое му била одземена лиценцата за работа во периодот на траење на забраната од точка 1) на овој член и

3) чии сопственик или лице кое е поврзано лице со сопственикот на друштвото за ревизија од точка 1) на овој член бил сопственик или лице кое е поврзано лице со сопственикот на друштвото за ревизија на кое му била одземена лиценцата за работа во периодот на траење на забраната од точка 1) на овој член и

4) доколку Комисијата утврди дека соработниците на друштвото кое бара лиценца за работа, односно на вистинскиот сопственик или на членот на органот на управување на субјектите од член 6 став (1) на овој закон немаат добар углед согласно член 61 на овој закон.

Орган на управување

Член 61

(1) Органот на управување на друштво за ревизија може да има најмалку еден член или повеќе членови.

(2) Мнозинството на членови на органот на управување и претседателот на органот на управување се овластени ревизори. Доколку органот на управување на друштвото за ревизија има повеќе од еден член, барем еден од нив треба да биде овластен ревизор.

(3) Овластените ревизори кои се членови на органот на управување на друштвото за ревизија треба да бидат вработени во друштвото за ревизија со полно работно време и да го застапуваат друштвото за ревизија без ограничувања.

(4) Прокурист на друштво за ревизија согласно закон може да биде само физичко лице кое е овластен ревизор.

Добар углед

Член 62

(1) Добар углед од член 60 став (1) точка 6) на овој закон има правно лице на кое:

1) со правосилна судска одлукане му е изречена спореднa казнa привремена забрана за давање на услуги на ревизија, се додека казната не е избришана од евиденцијата на казни за сторени кривични дела на правните лица;

2) со правосилна судска одлука не му е изречена спореднa казнa трајна забрана за давање на услуги на ревизија, се додека казната не е избришана од евиденцијата на казни за сторени кривични дела на правните лица;

3) со правосилна судска одлука не му е изречена споредна казна забрана за добивање лиценца за работа на друштво за ревизија и забрана за упис во Регистарот на друштва за ревизија, се додека казната не е избришана од евиденцијата на казни за сторени кривични дела на правните лица;

4) со правосилна судска одлука не му е изречена споредна казна одземање на лиценца за работа на друштво за ревизија и бришење од Регистарот на друштва за ревизија, се додека казната не е избришана од евиденцијата на казни за сторени кривични дела на правните лица;

5) со правосилна судска одлука не му е изречена споредна казна забрана за основање на нови правни лица, се додека казната не е избришана од евиденцијата на казни за сторени кривични дела на правните лица;

6) со правосилна судска одлука не му е изречена споредна казна престанок на правно лице, се додека казната не е избришана од евиденцијата на казни за сторени кривични дела на правните лица и

7) над имотот не е отворена или поведена стечајна постапка или не е спроведена ликвидација на друштвото за ревизија.

Член 63

(1) На добриот углед на физичко лице или на правно лице можат да влијаат следните околности:

1) ако лицето не се докажало со својaта досегашна професионална работа и својот личен интегритет;

2) ако финансиската стабилност го загрозува угледот на физичкото лице или правното лице и

3) ненаплатен доспеан долг врз основа на јавни давачки како се дефинирани со законите од оваа област.

(2) За лице кое нема добар углед ќе се смета и лице кое има соработник кој што е осуден со правосилна судска пресуда на безусловна казна затвор над шест месеци, сѐ додека траат правните последици од осудата.

(3) За соработник од ставот (2) на овој член се смета:

1) секое физичко лице кое е на раководна позиција кај правно лице во кое основач, сопственик или член на орган на управување на субјект од член 6 став (1) на овој закон е на раководна позиција или е вистински сопственик на субјектот од член 6 став (1) на овој закон.

2) секое физичко лице кое е вистински сопственик на правно лице во кое основач, сопственик или член на орган на управување на субјект од член 6 став (1) на овој закон е на раководна позиција и

3) секое физичко лице кое со основачот, сопственикот или членот на органот на управување на субјектот од член 6 став (1) на овој закон има вистинска сопственост над исто правно лице.

Член 64

Одредбите од членовите 50, 62 и 63 на овој закон на се применуваат и на лица државјани на друга држава членка или на трета држава, односно на правни лица со седиште во друга држава членка или во трета држава.

Осигурување од одговорност

Член 65

(1) Друштвото за ревизија должно е да склучи и да обновува договор за осигурување од одговорност без франшиза за штета причинета на субјектот на ревизија или на трета страна со повреда на договорот за ревизија или прописите за ревизија. Договорот за осигурување од одговорност без франшиза се склучува и обновува за секоја календарска година, односно осигурување од одговорност завршува на последниот ден од секоја календарска година.

(2) Висината на осигурување од одговорност од став (1) на овој член изнесува:

1) минимална сума за покривање на оштетни побарувања од 30.000 евра во денарска противвредност за субјект на ревизија кој во претходната календарска година остварил приход до 3.000.000 евра во денарска противвредност;

2) минимална сума за покривање на оштетни побарувања од 60.000 евра во денарска противвредност за субјект на ревизија кој во претходната календарска година остварил приход од 3.000.001 до 10.000.000 евра во денарска противвредност;

3) минимална сума за покривање на оштетни побарувања од 120.000 евра во денарска противвредност за субјект на ревизија кој во претходната календарска година остварил приход од 10.000.001 до 50.000.000 евра во денарска противвредност;

4) минимална сума за покривање на оштетни побарувања од 250.000 евра во денарска противвредност за субјект на ревизија кој во претходната календарскагодина остварил приход од 50.000.001 до 100.000.000 евра во денарска противвредност и

5) минимална сума за покривање на оштетни побарувања од 400.000 евра во денарска противвредност за субјект на ревизија кој во претходната календарска година остварил приход над 100.000.001 евра во денарска противвредност.

(3) Во случај кога друштвото за ревизија е новоосновано или во претходната календарска година не вршело ревизија како резултат на изречена мерка времена забрана за вршење ревизија или одземена лиценцата за друштво за ревизија согласно овој закон, должно е во рок од десет дена од денот на полноважноста на решението за лиценца за работа согласно овој закон да го склучи договорот за осигурување од став (1) на овој член и до Комисијата да достави доказ за осигурување од одговорност од штета во висината од став (2) точка 1) на овој член и за уплата на премијата.

(4) Друштвото за ревизија должно е континуирано да го продолжува осигурувањето од одговорност, освен во случај кога на друштвото за ревизија му е изречена мерка времена забрана за вршење ревизија или му е одземена лиценцата за друштво за ревизија согласно овој закон.

(5) Друштвото за ревизија е должно написмено да ја извести Комисијата за секоја настаната промена во текот на годишното осигурување во рок од пет дена од денот на склучување на полисата за осигурување или настанатата промена.

(6) Во случај на вршење на заедничка законска ревизија, осигурувањето од одговорност е солидарно.

(7) Осигурувањето од одговорност уредено согласно овој закон не го ослободува друштвото за ревизија од неговата одговорност кон оштетените правни лица за нанесената штета согласно закон.

Постапка за добивање на лиценца за работа на

друштво за ревизија

Член 66

(1) Трговецот за добивање лиценца за работа за друштво за ревизија, непосредно до Комисијата поднесува барање на пропишан образец потпишан од овластеното лице на друштвото за ревизија, кон кое особено се доставуваат следниве документи:

1) доказ за упис на друштвото за ревизија во Трговскиот регистар кај Централниот регистар на Република Северна Македонија, кој до денот на поднесување на барањето не треба да биде постар од 30 дена;

2) акт за основање;

3) список на овластени ревизори со регистарски број под кој се запишани во Регистарот на овластени ревизори со доказ дека се вработени на неопределено време;

4) список на сопствениците на удели или акции на друштвото за ревизија, со наведување на името и презимето и адресата или називот и седиштето, големината на уделот или износот на акции изразена како процентот на учество во сопственоста и во управувањето на друштвото за ревизија со назнака на оние сопственици кои се вработени во друштвото за ревизија;

5) список на лица кои се поврзани лица со сопствениците на друштвото за ревизија со опис на начинот на поврзаност;

6) список на лица кои се членови на органите на управување на подносителот на барањето и на лицата кои што непосредно се одговорни за управувањето со друштвото за ревизија;

7) доказ за добар углед на сопственици на удели или акции на друштвото за ревизија и на органот на управување на подносителот на барањето и на друштвото за ревизија, согласно членовите 62 и 63 на овој закон;

8) изјава за вложувањата врз основа на кои друштвото директно или индиректно има вложување во друго правно лице;

9) политики и постапки на друштвото за ревизија кои се однесуваат на аранжманите на контрола на квалитет и вршењето на ревизија согласно член 82 на овој закон;

10) правила за заштита на ревизорската документација;

11) правила за заштита на деловна тајна;

12) уверение за платени даноци и придонеси од Управа за јавни приходи на Република Северна Македонија;

13) програма за заштита од перење пари и

14) доказ за уплата на надоместок за издавање на лиценцата за работа.

(2) За сопствениците кои се друштва за ревизија од држави членки или од трети земји, покрај документацијата од став (1) на овој член и доказите за осигурување од одговорност од штета согласно член 65 на овој закон и за уплата на премија се доставува и мислење на надлежниот орган за:

1) содржината на прописите на државата членка, односно на третата држава кои ги уредуваат условите за вршење на ревизија и контрола на квалитет;

2) изјава на надлежниот орган дека друштвото за ревизија од државата членка, односно третата држава има право да врши ревизија или дека постојат можни ограничувања во вршењето на ревизијата и

3) изјава на надлежниот орган дека ќе ја известува Комисијата за сите изречени мерки врз основа на контролата на квалитет.

(3) Придружната документација од ставовите (1) и (2) на овој член се доставува во оригинал или копија заверена на нотар, а документацијата од став (2) на овој член и во нотарски заверен превод.

(4) Барањето и доказите од ставовите (1) и (2) на овој член можат да бидат поднесени и во електронска форма со употреба на средство за електронска идентификација преку Националниот портал за електронски услуги, согласно прописите од областа на електронското управување и електронските услуги и прописите од областа на електронските документи, електронската идентификација и доверливите услуги.

(5) Во случај на технички прекин на функционалноста на Националниот портал за електронски услуги документите од став (4) на овој член во форма на електронски документи се доставуваат преку квалификувана електронска препорачана достава на електронската адреса на Комисијата, согласно со прописите од областа на електронските документи, електронската идентификација и доверливите услуги.

(6) Овластеното службено лице од Комисијата кое ја води постапката за издавање на лиценца за друштво за ревизија е должно документот од став (1) точка 3) на овој член по службена должност да го побара од Агенцијата за вработување на Република Северна Македонија, документот од став 1) точка 7) на овој член по службена должност да го побара од Централниот регистар на Република Северна Македонија и документот од став (1) точка 13) на овој член да го побара од Управата за јавни приходи во рок од три дена од денот на приемот на барањето од ставот (2) на овој член.

(7) Овластеното службено лице од Агенцијата за вработување на Република Северна Македонија, овластеното службено лице од Централниот регистар на Република Северна Македонија, односно овластеното службено лице од Управата за јавни приходи од кого е побаран документот е должно истиот да го достави до Комисијата во рок од три дена од денот на приемот на барањето од ставот (6) на овој член.

(8) Барањето од став (6) на овој член може да биде поднесено, а документот од став (7) на овој член може да биде доставен во електронска форма преку Националната платформа за интероперабилност согласно прописите од областа на електронското управување и електронски услуги.

(9) Во случај на технички прекин на функционалноста на Националнaта платформа за интероперабилност барањето од став (6) на овој член се доставува на електронската адреса на Агенцијата за вработување на Република Северна Македонија, односно Централниот регистар на Република Северна Македонија, односно Управата за јавни приходи, а документот од став (7) на овој член се доставува на електронската адреса на Комисијата во форма на електронски документ преку квалификувана електронска препорачана достава согласно прописите од областа на електронските документи, електронската идентификација и доверливите услуги.

(10) По барањето од став (1) на овој член, Комисијата одлучува со решение во рок од 30 дена од денот на приемот на барањето.

(11) Врз основа на решението за издавање лиценца за работа на друштво за ревизија, Комисијата без одлагање врши упис во Регистарот на друштва за ревизија.

(12) Против решението од ставот (11) на овој член може да се поведе управен спор пред надлежен суд во рок од 30 дена од приемот на решението.

Друштво за ревизија од друга држава членка

Член 67

(1) Друштво за ревизија од друга држава членка кое има добиено одобрување да врши ревизија од надлежен орган на држава членка може да врши ревизија во Република Северна Македонија, доколку:

1) клучниот ревизорски партнер кој врши законска ревизија во име на друштво за ревизија ги исполнува условите за лиценца за овластен ревизор од член 45 од овој закон и

2) има доказ за регистрација кај надлежниот орган во матичната држава членка кој не е постар од три месеци од денот на издавањето.

(2) Друштвото за ревизија од ставот (1) на овој член до Комисијата доставува барање за упис во Регистарот на друштва за ревизија, кон кое ја приложува документацијата за исполнување на условите од став (1) на овој член.

(3) Комисијата во рок од 15 дена од денот на поднесување на барањето од став (2) на овој член ќе донесе решение за упис на друштвото за ревизија во Регистарот на друштва за ревизија доколку утврди дека се исполнети условите од став (1) на овој член.

(4) На основа на решението од ставот (3) на овој член, Комисијата без одлагање врши упис на друштвото за ревизија од друга држава членка во Регистарот на друштва за ревизија.

(5) Комисијата за уписот на друштвото за ревизија од друга држава членка го известува надлежниот орган во матичната држава членка во рок од три дена од денот на впишувањето во Регистарот на друштва за ревизија.

(6) Комисијата поблиску ја пропишува формата и содржината на барањето, како и потребната документација од став (2) на овој член.

Друштво за ревизија од трета држава

Член 68

(1) Комисијата ќе изврши упис на секој овластен ревизор од трета држава во Регистарот на овластени ревизори, доколку овластен ревизор издал ревизорски извештај во врска со законска ревизија на финансиски извештаи на правно лице со седиште во држава која не е држава членка на Европската унија и чии преносливи хартии од вредност се тргуваат на регулираниот пазар во Република Северна Македонија согласно законот кој го уредува тргувањето со преносливи хартии од вредност.

(2) Комисијата, на основ на реципроцитет, ќе издаде решение за упис на друштво за ревизија од трета држава во Регистарот на друштва за ревизија, доколку:

1) мнозинството, но не повеќе од 75% од членовите на органот на управување на друштвото за ревизија од трета држава исполнуваат услови кои се еквивалентни на условите за добивање лиценца за овластен ревизор од член 45 од овој закон;

2) овластениот ревизор кој ќе врши ревизија во име на друштвото за ревизија од трета држава исполнува услови кои се еквивалентни на условите за добивање лиценца за овластен ревизор од член 45 од овој закон;

3) ревизијата на финансиските извештаи се врши во согласност со меѓународните стандарди за ревизија и членовите 80, 81 , 85 и 98 од овој закон и

4) на својата службена интернет страница објавува годишен извештај за транспарентност кој ги опфаќа информациите наведени во член 97 од овој закон.

(3) Друштвото за ревизија од ставот (1) на овој член до Комисијата доставува барање за упис во Регистарот на друштва за ревизија, кон кое ја приложува документацијата за исполнување на условите од став (1) на овој член.

(4) Комисијата во рок од 15 дена од денот на поднесување на барањето од став (2) на овој член ќе донесе решение за упис на друштвото за ревизија од трета држава во Регистарот на друштва за ревизија, доколку утврди дека се исполнети условите од став (1) на овој член.

(5) На основ на решението од ставот (4) на овој член, Комисијата без одлагање врши упис на друштвото за ревизија од трета држава во Регистарот на друштва за ревизија.

(6) Комисијата со поблиску ги пропишува формата и содржината на барањето од став (3) на овој член и начинот и постапката за упис на друштво за ревизија од трета држава во Регистарот на друштва за ревизија.

Обврски за известување

Член 69

(1) Овластниот ревизор кој има акции или удели со право на глас во друштвото за ревизија должен е на писмено да го извести друштвото за ревизија за секое директно или индиректно стекнување на удели или акции во друго правно лице.

(2) Друштвото за ревизија кое има акции или удели со право на глас во друштвото за ревизија должно е на писмено да го извести друштвото за ревизија за:

1) секое директно или индиректно стекнување на удели или акции во друго правно лице;

2) секоја промена на сопствениците на квалификуваното учество во другото правно лице и

3) секое именување и разрешување на членови на органот на управување или на органот за надзор во другото правно лице.

(3) Рокот за доставување на писменото известување од ставовите (1) и (2) на овој член не е подолг од пет дена од денот на стекнувањето на уделите или акциите, односно настанувањето на промената.

(4) Овластен ревизор или друштво за ревизија кој има акции или удели со право на глас во друштвото за ревизија должен е веднаш, а најдоцна во рок од десет дена на писмено да го извести друштвото за ревизија за постоење на поврзаност со правното лице со кое друштвото за ревизија склучило договор за ревизија.

(5) Овластениот ревизор, односно друштвото за ревизија должни се без одлагање веднаш да ja известат Комисијата за настанатите околности од став (1), (2) и (4) на овој член.

Одземање на права на сопственост во друштво за ревизија

Член 70

(1) Друштвото за ревизија престанува да го исполнува условот од член 60 став (1) точка 2) на овој закон, доколку:

1) на овластен ревизор кој има удели или акции со право на глас во друштвото за ревизија му е одземена лиценцата, односно на друштво за ревизија кое има акции или удели со право на глас во друштвото за ревизија му е одземена лиценцата и

2) овластениот ревизор или друштвото за ревизија ги продал уделите или акциите преку кои остварува права на сопственост во друштвото за ревизија на физичко лице кое не е овластен ревизор или на правно лице кое не е друштво за ревизија.

(2) Во случаите од став (1) на овој член, Комисијата носи решение со кое одлучува дека овластениот ревизор или друштвото за ревизија не може да ги остварува правата на сопственост од уделите или акциите во друштвото за ревизија за времетраење на периодот за кој му е одземена лиценцата, односно додека повторно не стекне сопствени удели и акции во друштвото за ревизија.

(3) Покрај случаите од став (1) на овој член, Комисијата донесува решение со кое ги одзема правата на сопственост од уделите или акциите од став (2) на овој член и во случај кога:

1) овластениот ревизор или друштвото за ревизија не постапи согласно член 69 став (5) на овој закон и

2) овластениот ревизор или друштвото за ревизија постапи спротивно на одредбите за заштита на доверливи податоци согласно овој закон.

(4) Комисијата веднаш, а најдоцна во рок од пет дена од денот на утврдување на условите од ставовите (1) и (3) на овој член го носи решението од став (2) на овој член.

Одземање на лиценцата за работа на друштво за ревизија

Член 71

(1) Комисијата со решение ќе го укине решението за издавање лиценца за работа на друштво за ревизија:

1) на барање на друштвото за ревизија;

2) ако е поведена постапка за ликвидација или стечајна постапка;

3) ако друштвото за ревизија не започнало да врши дејност ревизорски работи во рок од две години од денот на издавањето на лиценцата за работа;

4) ако со правосилна судска одлука му е изречена прекршочна санкција привремена забрана на вршење дејност ревизорски работи;

5) ако со правосилна судска одлука му е изречена споредна казна привремена забрана за вршење на дејност ревизорски работи;

6) ако со правосилна судска одлука му е изречена споредна казна одземање на лиценца за вршење на ревизорски работи;

7) ако со правосилна судска одлука му е изречена споредна казна трајна забрана за вршење на ревизорски работи;

8) ако со правосилна судска одлука му е изречена споредна казна престанок на правното лице и

9) во случај на изречени мерки од член 145 став (2) на овој закон.

(2) Со решението од став (1) на овој член се утврдува период во кој на друштвото за ревизија на кое му е одземена лиценцата за работа не може да му се издаде нова лиценца за работа, а кој не може да биде подолг од три години.

(3) Одредбите од став (2) на овој член се однесуваат на укинување на решението за издавање лиценца за работа на друштво за ревизија во случаите од став (1) точки 1), 2), 3), 4), 5), 6) и 7) на овој член и член 145 став (2) на овој закон.

(4) Комисијата ја одзема лиценцата за работа:

1) во рок од пет дена од денот на поднесувањето на барањето од став (1) точка 1) на овој член;

2) со денот на отворање на стечајна постапка или ликвидациона постапка, во случајот од став (1) точка 2) на овој член;

3) со денот на правосилноста на одлуката за прекршочна санкција, во случајот од став (1) точка 3) на овој член, при што решението за одземање на лиценцата е со важност за периодот додека траат правните последици од забраната;

4) со денот на правосилноста на решението со кое ја изрекува надзорната мерка согласно овој закон, во случаите од став (1) точки 5) и 9) на овој член, при што лиценцата за работа се одзема за периодот додека траат правните последици од надзорната мерка;

5) лиценцата се одзема веднаш по утврдувањето на условите од став (1) точки 3) и 4) на овој член;

6) со денот на правосилноста на судската одлука, во случаите од став (1) точки 5), 6), 7), 8) и 9) на овој член, при штолиценцата за работа се одзема за периодот додека траат правните последици од судската одлука и

7) со денот на правосилноста на изречената мерка, во случаите од став (1) точка 10) на овој член.

(5) Комисијата врз основ на решението од став (1) на овој член без одлагање ќе изврши бришење на друштвото за ревизија од Регистарот на друштва за ревизија.

(6) Против решението од став (1) на овој член може да се поведе управен спор пред надлежен суд во рок од 30 дена од приемот на решението.

Член 72

(1) Одредбите од член 71 на овој закон се применуваат и на укинување на решението за упис на друштво за ревизија од друга држава членка од Регистарот на друштва за ревизија и на укинување на решението за упис на друштво за ревизија од трета држава од од Регистарот на друштва за ревизија.

(2) Комисијата е должна за укинувањето на решението за упис на друштво за ревизија од друга држава членка од Регистарот на друштва за ревизија и за причините за укинувањето без одлагање да го извести надлежниот орган на државата членка домаќин во која друштвото за ревизија е исто така регистрирано.

Бришење на упис на фирма

Член 73

Друштвото за ревизија е должно во рок од три дена од денот на правосилноста на решението од член 71 на овој закон да ги избрише зборовите „овластен ревизор“ или „ревизија“ или од нив изведените зборови од фирмата на друштвото од трговскиот регистар во постапка согласно закон.

Известување

Член 74

(1) Комисијата е должна без одлагање по службена должност до Институтот особено да достави примерок од решението за издавање лиценца за овластен ревизор, решението за укинување на решението за издавање на лиценца за овластен ревизор и лиценцата за овластен ревизор, решението за престанување на важноста на решението за издавање на лиценца за овластен ревизор и лиценцата за овластен ревизор, решение за мирување на правата и обврските од лиценцата за овластен ревизор, решението за издавање на лиценца за работа на друштво за ревизија и решението за укинување на решението за издавање на лиценца за работа на друштво за ревизија и лиценцата за работа на друштво за ревизија.

(2) Комисијата е должна по службена должност без одлагање до Централниот регистар на Република Северна Македонија да достави примерок од решението за укинување на решението за укинување на решението за издавање на лиценца за работа на друштво за ревизија и лиценцата за работа на друштво за ревизија.

V. ВОДЕЊЕ НА РЕГИСТРИ

Регистри

Член 75

(1) Комисијата води:

1) Регистар на овластени ревизори и

2) Регистар на друштва за ревизија.

(2) Регистрите од став (1) на овој член се водат електронски, се објавуваат на службената интернет страница на Комисијата и редовно се ажурираат.

(3) Регистрите од став (1) на овој член се состојат од два дела и тоа:

1) јавен дел на Регистарот кој им е јавно достапен на физичките лица и на правните лица и

2) деловен дел кој е достапен само за надлежен орган за надзор согласно овој закон.

(4) Податоците од регистрите од став (1) на овој член се достапни за јавноста без ограничувања, освен податоците за единствениот матичен број, адресата на живеење и други податоци согласно прописите од областа на заштитата на личните податоци.

(5) Комисијата го ограничува пристапот до податоците од регистрите заради заштита од закани по сигурноста на лицата кои се запишани во регистрите од став (1) на овој член.

(6) Комисијата поблиску ги пропишува формата, содржината и начинот на водење на регистрите од став (1) на овој член.

Содржина на регистрите

Член 76

(1) Регистарот на овластени ревизори особено ги содржи следните податоци:

1) регистарски број на овластениот ревизор;

2) име и презиме, единствен матичен број и адреса на овластениот ревизор;

3) назив и седиште и регистарски број на друштвото за ревизија и доколку е применлив податокот за службената интернет страница на друштвото за ревизија;

4) број на издадена лиценца на овластениот ревизор и датум на издавањето;

5) изречени мерки согласно овој закон;

6) секоја друга регистрација на овластените ревизори кај надлежните органи од друга држава членка, кај надлежните органи во трета држава, вклучувајќи го податокот за називот на надлежниот орган за регистрација и доколку е применливо и податокот за регистарскиот број и

7) името и адресата на надлежниот орган од друга држава членка или на надлежниот орган од трета држава кој ја издал лиценцата, кој спроведува контрола на квалитет, кој изрекува мерки и кој го спроведува надзорот над овластениот ревизор.

(2) Комисијата е должна во Регистарот на овластени ревизори јасно да го наведе овластениот ревизор од трета држава како овластен ревизор од трета држава, а не како овластен ревизор.

(3) Регистарот на друштвата за ревизија особено ги содржи следниве податоци:

1) регистарски број на друштвото за ревизија;

2) назив и седиште на друштвото за ревизија;

3) име и презиме и регистарски број на овластените ревизори кои се вработени во друштвото за ревизија или поврзани како сопственици или на друг начин со друштвото за ревизија;

4) име и презиме, единствен матичен број и адреса на сопственици на друштвото за ревизија;

5) име и презиме и адреса на сите членови на органот на управување;

6) контакт податоци на одговорното лице за контакт доколку е применливо, адресата и интернет страницата;

7) адреса на секоја канцеларија на друштвото за ревизија;

8) правна форма на друштвото за ревизија;

9) податок за членство во мрежа и список на назив и адреси на сите друштва членки во мрежата или назнака на местото каде овие податоци се јавно достапни;

10) број на издадена лиценца за работа на друштвото за ревизија и датум на издавањето;

11) секоја друга регистрација на друштвото за ревизија кај надлежните органи на друга држава членка и како друштво за ревизија на трета држава, вклучувајќи го и податокот за називот на надлежниот орган и регистарскиот број;

12) изречени мерки согласно овој закон;

13) името и адресата на надлежниот орган од друга држава членка или на надлежниот орган од трета држава кој ја издал лиценцата, кој спроведува контрола на квалитет, кој изрекува мерки и кој го спроведува надзорот над друштвото за ревизија;

14) службената интернет страница на друштвото за ревизија и

15) назив и седиште на поврзани правни лица со друштвото за ревизија или назнака на местото каде овие податоци се јавно достапни.

(4) Податоците кои се однесуваат на единствен матичен број од став (1) точка 2) и став (3) точка 4) на овој член се чуваат во деловниот дел на поединечниот регистар.

(5) Комисијата е должна во Регистарот на друштва за ревизија јасно да ги наведе друштвата за ревизија од друга држава членка и друштвата за ревизија од трета држава впишани во истиот согласно овој закон како друштва за ревизија од држава членка и друштва за ревизија од трета држава, а не како друштва за ревизија.

Упис и промена на податоците во регистрите

Член 77

(1) Уписот во соодветниот регистар од член 76 ставови (1) и (3) на овој закон по службена должност го врши Комисијата.

(2) За уписот од ставот (1) на овој член, податоците кои се впишуваат во соодветниот регистар се доставуваат до Комисијата заедно со барањето за издавање на лиценцата.

(3) Овластениот ревизор и друштвото за ревизија се должни на писмено да ја известат Комисијата за било какви промени во врска со податоците наведени во член 75 ставови (1) и (3) од овој закон, во рок од пет дена од денот на настанување на промената.

(4) Комисијата е должна без непотребно одложување веднаш по приемот на известувањето од став (3) на овој член да го ажурира соодветниот регистар.

(5) Податоците содржани во регистарот од член 76 ставови (1) и (3) на овој закон кои се доставуваат до Комисијата ги потпишува овластеното лице на друштвото за ревизија.

(6) Комисијата по службена должност го брише:

1) овластениот ревизор од Регистарот на овластени ревизори на кој му ја одзела лиценцата за работа , односно му го укинала решението за упис во Регистарот.

2) друштвото за ревизија од Регистарот на друштва за ревизија на кое му ја одзела лиценцата за работа на друштво за ревизија , односно му го укинала решението за упис во Регистарот.

VI.ВРШЕЊЕ НА РЕВИЗИЈА

Обврска за примена на меѓународните стандарди за ревизија

Член 78

(1) При вршењето на ревизијата се применуваат меѓународните стандарди за ревизија објавени во „Службен весник на Република Северна Македонија”.

(2) Министерот за финансии ги објавува Меѓународните стандарди за ревизија во „Службен весник на Република Северна Македонија” .

Професионална етика и скептицизам

Член 79

(1) Овластениот ревизор и друштвото за ревизија се должни при вршењето на ревизијата да ги почитуваат основните начела на професионална етика.

(2) Овластениот ревизор или друштвото за ревизија се должни да се придржуваат кон професионалниот скептицизам, особено при проверка на проценките на раководството во врска со објективната вредност, обезвреднувањето на средствата, залихите и идните парични текови кои се од значење за продолжување на работењето на субјектот на ревизија во континуитет.

Независност и објективност

Член 80

(1) Друштво за ревизија ја врши ревизијата кај субјект на ревизија независно, објективно и во согласност со прописите за ревизија.

(2) Физичкото лице кое може директно или индиректно да влијае на исходот од ревизија треба да е независно од субјектот на ревизија и не учествува во донесувањето на одлуки на субјектот на ревизија.

(3) Физичкото лице од ставот (2) на овој член е:

1) овластен ревизор и друг вработен во друштвото за ревизија;

2) физичко лице поврзано со физичкото лице од точка 1) на овој став;

3) физички лица кои се дел од мрежата на која и припаѓа друштвото за ревизија;

4) било кое друго физичко лице чии услуги на договорна основа се на располагање или се под контрола на друштвото за ревизија или

5) било кое лице кое е директно или индиректно преку контрола поврзано со друштвото за ревизија.

(4) Овластениот ревизор не може да врши ревизија кај субјeкт на ревизија, доколку:

1) има вложувања во субјектот на ревизија;

2) врши или вршело услуги од член 100 на овој закон кои можат да ја загрозат независноста и објективноста на ревизијата;

3) е сопственик на акции или удели во правно лице поврзано со субјектот на ревизија;

4) е член на орган на управување или орган на надзор, прокурист и полномошник на субјектот на ревизија или на правното лице поврзано со субјектот на ревизија;

5) лицето со кое е во брачна или вонбрачна заедница, неговото дете родено во брачна или вонбрачна заедница, неговиот посинок, неговото посвоено дете или негов друг крвник по сродство со кого живее во заедничко домаќинство најмалку една година од датумот на започнување на ангажманот за ревизија има посредна или непосредна контрола на субјектот на ревизија или е член на орган на управување или член на орган на надзор или прокурист во субјектот на ревизија и

6) постои закана од став (9) на овој член во однос на субјектот на ревизија поради која објективна, разумна и информирана трета страна земајќи ги предвид применетите заштитни механизми од член 82 став (1) точка 5) заклучила дека е загрозена независноста на овластениот ревизор.

(5) Сопствениците на друштвото за ревизија и членовите на органот на управување и органот на надзор на друштвото за ревизија или на поврзаното правно лице со друштвото за ревизија не смеат да влијаат на вршењето на ревизијата на било кој начин со кој би се загрозила независноста и објективноста на овластениот ревизор кој ја врши ревизијата во име на друштвото за ревизија.

(6) Ставовите (4) и (5) од овој член се применуваат и на членовите на ревизорскиот тим и другите лица кои не се овластени ревизори, а учествуваат во вршењето на ревизијата.

(7) Независноста од ставовите (1), (2), (3) и (4) на овој член најмалку се обезбедува во текот на периодот кој ги вклучува периодот на кој се однесуваат финансиските извештаи кои се предмет на ревизија и периодот од почетокот на ангажманот на ревизија до издавањето на ревизорскиот извештај.

(8) Лицата од ставот (2) на овој член и од член 81 став (4) на овој закон не можат од субјектот на ревизија или од било кој друг субјект кој е поврзан со субјектот на ревизија да бараат или да примаат подароци или услуги во форма на пари или во друга форма, освен ако објективна, разумна и информирана трета страна заклучи дека нивната вредност е незначителна.

(9) Овластениот ревизор или друштвото за ревизија не смеат да вршат ревизија доколку постои закана за проверка на сопствените услуги, личен интерес, застапување, фамилијарност или блискост поради финансиски односи, лични односи, деловни односи, работни односи или други односи меѓу субјектите од член 81 став (2) на овој закон.

Обезбедување на независност

Член 81

(1) Друштвото за ревизија должно е да избегне било каков судир на интерес согласно овој закон.

(2) Судир на интерес може да настане меѓу:

1) друштвото за ревизија и мрежата на која и припаѓа;

2) друштвото за ревизија и вработените во друштвото за ревизија со вработените во поврзаните правни лица на друштвото за ревизија;

3) друштвото за ревизија и други физички лица чии услуги на договорна основа се на располагање или се под контрола на друштвото за ревизија и

4) друштвото за ревизија и субјектот на ревизија.

(3) Друштвото за ревизија или било кој член на мрежата на која и припаѓа друштвото за ревизија не може да врши ревизија кај субјект на ревизија, доколку:

1) има вложување во субјектот на ревизија;

2) субјектот на ревизија има вложување во друштвото за ревизија;

3) физичките лица кои се поврзани со субјектот на ревизија се поврзани и со членовите на органот на управување, органот на надзор или со овластените ревизори кај друштвото за ревизија;

4) физичките лица кои се поврзани со субјектот на ревизија заеднички, директно или индиректно имаат вложување во друштвото за ревизија;

5) друштвото за ревизија или било кој член на мрежата на која и припаѓа друштвото за ревизија или физичкото лице поврзано со друштвото за ревизија во периодот од почетокот на ангажманот на ревизија до издавањето на ревизорскиот извештај и во деловната година која му претходи на тој период врши или вршело неревизорски услуги од член 100 на овој закон кај субјектот на ревизија;

6) постои закана од член 80 став (9) на овој закон поради која објективна, разумна и информирана трета страна земајќи ги предвид применетите заштитни механизми од член 82 став (1) точка 5) од овој закон заклучила дека е загрозена независноста на друштвото за ревизија или

7) постои друг судир на интерес од став (2) на овој член.

(4) Вработените во друштвото за ревизија и секое друго физичко лице чии услуги се достапни или се под надзор на овластениот ревизор, односно друштвото за ревизија и се директно вклучени во вршењето на ревизијата на финансиските извештаи на субјектот на ревизија, како и физичките лица поврзани со нив не можaт да поседуваат акции и удели, да имаат директна и материјална корист во субјектот на ревизија или директни права да учествуваат или да учествуваат во трансакции со финансиски инструменти кои ги издал, за кои гарантира или кои на друг начин ги поддржува субјектот на ревизија во рамки на нивните активности на ревизијата, освен во случај на материјален и стварен финансиски интерес кој индиректно го остваруваат преку колективни инвестициски шеми, вклучително пензиско осигурување или животно осигурување.

(5) Лицето или друштвото за ревизија од ставот (4) на овој член не учествува во вршењето на ревизијата на финансиските извештаи на субјектот на ревизија, ниту на друг начин влијае на резултатите на извршената ревизија, доколку :

1) поседува финансиски инструменти на субјектот на ревизија, освен финансиските инструменти кои се резултат на колективни инвестициски шеми;

2) поседува финансиските инструменти на било кој субјект поврзан со субјектот на ревизија чие поседување може да предизвика или да се смета како причина за предизвикување на судир на интерес, освен оние како резултат на колективни инвестициски шеми;

3) бил вработен во субјектот на ревизија или имало деловни односи или други односи со субјектот на ревизија во периодот наведен во член 80 став (7) на овој закон што може да предизвика или да се смета како причина за предизвикување на судир на интерес.

(6) Доколку во периодот кој е опфатен со финансиските извештаи кои се предмет на ревизија, субјектот на ревизија е преземан од, споен со или припоен кон друг субјект на ревизија, друштвото за ревизија е должно да ги идентификува и оцени сите постојни или неодамнешни интереси или односи со тој субјект, вклучувајќи ги и неревизорските услуги кои му ги обезбедил на субјектот и кои вклучувајќи ги расположивите заштитни мерки можат да ја загрозат независноста или способноста на друштвото за ревизија за натамошно вршење на таа ревизија, по стапувањето на сила на преземањето, спојувањето или припојувањето..

(7) Овластениот ревизор, односно друштвото за ревизија за секој од случаите од став (6) на овој член веднаш, а најдоцна во рок од три месец ги презема сите неопходни активности за прекинување на сите интереси и односи кои би биле закана по неговата независност и доколку е можно презема заштитни мерки за минимизирање на секоја закана по неговата независност која произлегува од минатите или постојните интереси и односи.

(8) Овластениот ревизор, односно друштвото за ревизија сe должни во работната документација да ги евидентираат сите значителни закани по нивната независност и сите заштитни мерки кои се применети за ублажување на тие закани.

Внатрешна контрола на квалитет

Член 82

(1) Друштвото за ревизија е должно да се придржува кон следните барања во врска со внатрешната контрола на квалитет:

1) да воспостави соодветни политики и постапки за да обезбеди дека сопствениците и/или акционерите, како и членовите на oрганот на управување и органот на надзор на друштвото за ревизија или на поврзаното друштво нема да се вмешаат во извршувањето на ревизијата на каков било начин кој ја загрозува независноста и објективноста на овластениот ревизор кој врши ревизија во име на друштвото за ревизија;

2) да располага со соодветни административни и сметководствени постапки и механизми за внатрешна контрола на квалитет, ефективни постапки за проценка на ризик и ефикасни контролни и заштитни механизми во врска со системот за обработка на податоци. Механизмите за внатрешната контрола на квалитет треба да обезбедат усогласеност со постапките и одлуките на сите нивоа на организациската структура на друштвото за ревизија;

3) да воспостави соодветни постапки и политики со кои ќе се обезбеди дека неговите вработени и сите други физички лица чии услуги се ставени на располагање или се под негова контрола и кои се непосредно вклучени во вршењето на ревизијата ги поседуваат потребното знаење и искуство за извршување на работните задачи кои им се доделени;

4) да воспостави соодветни постапки и политики за да се обезбеди дека користењето на услуги за ревизија од надворешни лица не се врши на начин кој ќе го намали квалитетот на внатрешната контрола на квалитет на друштвото за ревизија или ќе ја намалиможноста на Комисијата да го врши надзорот над законитоста и квалитетот на вршењето на ревизијата согласно одредбите од овој закон;

5) да воспостави соодветни и ефикасни организациски и административни механизми за спречување, откривање, отстранување или управување и обелоденување на секаков вид на закани по независноста согласно членовите 80, 81, 84 и 85 од овој закон;

6) да воспостави соодветни политики и процедури за вршење на ревизијата, оспособувањето, надгледувањето и следење на активностите на вработените, како и за уредување на структурата на ревизорското досие согласно член 83 став (11) од овој закон;

7) да воспостави систем на внатрешна контрола на квалитет со кој го гарантира квалитетот на ревизијата и кој најмалку ги опфаќа политиките и постапките наведени во точката 6) од овој став.

8) да користи соодветни системи, ресурси и постапки за да се обезбеди континуитет и правилно вршење на ревизијата;

9) да воспостави соодветни и ефикасни организациски и административни механизми за регистрирање и отстранување на настани кои имаат или може да имаат сериозни последици врз интегритетот на ревизијата која ја врши;

10) да воспостави соодветни политики за плати и награди, како и политики за учество во распределба на добивката кои обезбедуваат доволно стимулации за учинок заради обезбедување на квалитет на ревизијата. Износот на приходот кој друштвото за ревизија го остварило од давањето на неревизорските услуги на субјектот на ревизија, не е предмет на оценка на учинокот и платата на било кое лице кое е вклучено во вршење на ревизијата или кое може да има влијание врз вршењето на ревизијата;

11) да ја следи и оценува адекватноста и ефикасноста на своите системи и механизми за внатрешната контрола на квалитет и постапките воспоставени согласно прописите за ревизија и да презема соодветни мерки за отстранување на евентуалните недостатоци.

12) да воспостави соодветни и ефективни организациски и деловни постапки за пријавување на можни повреди на одредбите од овој закон и прописите за ревизија од страна на вработените во друштвото за ревизија и

13) да воспостави политики, контроли и процедури за спречување на перење пари и финансирање на тероризам.

(2) Друштвото за ревизија е должно да врши годишно оценување на системот на внатрешната контрола на квалитет согласно став (1) точка 7) од овој член и да води евиденција на наодите добиени од ова оценување и на мерките предложени за промена на системот на внатрешната контрола на квалитет.

(3) Политиките и постапките од ставовите (1) и (2) на овој член се документираат и се доставуваат до вработените во друштвото за ревизија.

(4) Користењето на услуги за ревизија од надворешни лица од став (1) точка 4) од овој член не влијае на одговорноста на друштвото за ревизија во однос на субјектот на ревизија .

(5) Друштвото за ревизија е должно да ги земе во предвид опфатот и сложеноста на своите активности при исполнување на обврските од ставовите (1), (2) (3) и (4) од овој член.

(6) Друштвото за ревизија е должно на Комисијата да и докаже дека постапките и политиките кои имаат за цел да обезбедат усогласеност со ставовите (1), (2), (3) и (4) од овој член соодведствуваат на опфатот и сложеноста на активностите на друштвото за ревизија.

(7) Друштвото за ревизија е должно да назначи овластен ревизор кој е одговорен за системот за внатрешната контрола на квалитет.

(8) Работната документација од ставот (3) на овој член друштвото за ревизија е должно да ја чува најмалку седум години од денот на составувањето на работната документација.

Организација на ревизорската работа

Член 83

(1) Друштвото за ревизија е должно при вршење на законската ревизија да назначи најмалку еден клучен ревизорски партнер на кого ќе му обезбеди доволно ресурси и број на вработени со потребни способности и вештини за да може соодветно да ги изврши своите работни задачи во врска со законската ревизија.

(2) Друштвото за ревизија при изборот на клучниот ревизорски партнер како клучни критериуми ги зема гарантирањето на квалитет при вршење на законската ревизија, независноста и компетентноста на клучниот ревизорски партнер.

(3) Клучниот ревизорски партнер активно учествува во извршувањето на законската ревизија.

(4) При вршењето на законската ревизија клучниот ревизорски партнер е должен да посвети доволно време на својот ангажман и да обезбеди доволно ресурси за да успешно ги изврши своите обврски.

(5) При вршење на законска ревизија, друштвото за ревизија треба да обезбеди дека:

1) клучниот ревизорски партнер или клучните ревизорски партнери кои го потпишале ревизорскиот извештај и овластените ревизори кои биле вклучени во законската ревизија учествуваат во вршењето на законската ревизија со најмалку 15 % од работното време за секој ангажман за законска ревизија и

2) вкупниот број на работни часови на персоналот во ревизорскиот тим со помалку од две години работно искуство во законска ревизија се најмногу 25% од работното време за секој ангажман за законска ревизија.

(6) Друштвото за ревизија е должно да води евиденција за секоја повреда на прописите за ревизија и евиденција на сите последици кои произлегуваат од повредата вклучувајќи ги и преземените мерки за решавање повредата и за измена на системот на внатрешната контрола на квалитет на друштвото за ревизија.

(7) Друштвото за ревизија е должно за сите преземени мерки во текот на календарската година согласно став (6) на овој член да изготви извештај и да го достави до сите вработени во рок oд 30 дена од завршувањето на календарската година.

(8) Доколку друштвото за ревизија има потреба да биде советувано од надворешни стручни лица должно е да ги евидентира барањето и добиениот совет.

(9) Друштвото за ревизија е должно да води евиденција за секој субјект на ревизија.

(10) Евиденцијата од став (9) на овој член особено ги содржи следните податоци:

1) назив и седиште на субјектот на ревизија;

2) име и презиме на клучниот ревизорски партнер и

3) надоместоци за ревизија и надоместоци за неревизорски услуги наплатени во секоја поединечна календарска година.

(11) Друштвото за ревизија е должно да отвори ревизорско досие за секоја извршена ревизија во кое:

1) ги евидентира сите податоци подготвени согласно член 85 став (1) од овој закон и доколку е применливо согласно членовите 85 став (2), 92 и 103 од овој закон и

2) ги чува сите други податоци и документи кои се од значење за ревизорскиот извештај од член 91 од овој закон, ревизорскиот извештај за правното лице од јавен интерес од член 93 од овој закон и дополнителниот извештај за одборот за ревизија од член 94 од овој закон, како и заради следење на усогласеноста со прописите за ревизија.

(12) Ревизорското досие се затвара во рок од 60 дена од датумот на потпишување на ревизорскиот извештај од член 91 од овој закон и ревизорскиот извештај од член 93 од овој закон.

(13) Друштвото за ревизија е должно да води евиденција за било какви поплаки поднесени во писмена форма во врска со спроведувањето на ревизијата.

(14) Работната документација од ставовите ставовите (6), (7), (8), (9), (10) и (11) од овој член друштвото за ревизија е должно да ја чува најмалку седум години од денот на составувањето на работната документација.

Забрана за вработување на овластени ревизори

во ревидиран субјект

Член 84

(1) Овластениот ревизор или клучниот ревизорски партнер кој врши ревизија во име на друштвото за ревизија пред истекот на периодот од најмалку една година или во случај на вршење на ревизија кај правно лице од јавен интерес , пред истекот на периодот од најмалку две години од денот кога престанал да биде овластен ревизор или клучен ревизорски партнер во ангажманот за ревизија не може:

1) да прифати клучна раководна позиција во ревидираниот субјект на ревизија;

2) да бидe член на одборот за ревизија на ревидираниот субјект на ревизија, а доколку таквиот одбор не постои не смеe да бидe член на орган кој има иста функција како одборот за ревизија и

3) да бидe неизвршeн член на органот на управување или органот на надзор на ревидираниот субјект на ревизија.

(2) Забраната од став (1) на овој член се однесува и на вработените и сопствениците на друштвото за ревизија, како и на било кое друго физичко лице чии услуги се достапни или се под контрола на друштвото за ревизија и кои непосредно учествувале во вршењето на ревизијата . Забраната е со времетраење од една година од денот кога престанале да учествуваат во ангажманот за ревизија.

Подготовка за ревизија и

проценка на заканите по независноста

Член 85

(1) Друштвото за ревизија должно е пред прифаќање или продолжување на ревизорскиот ангажман да го процени и во писмена форма да го документира следното:

1) дали ги исполнува условите од членовите 80 и 81 од овој закон;

2) дали постојат закани по независноста и кои заштитни мерки се преземени за намалување на заканите;

3) дали друштвото за ревизија располага со стручен кадар, време и ресурси потребни за извршување на ревизијата;

4) дали клучниот ревизорски партнер кој врши ревизија во име на друштвото за ревизија има лиценца за овластен ревизор согласно овој закон и

5) дали интегритетот на членовите на органот на управување е во согласност со прописите од областа на спречување перење пари и финансирање тероризам.

(2) Друштвото за ревизија пред да прифати или да продолжи да врши законска ревизија на правно лице од јавен интерес, покрај проценката и документирањето од став (1) на овој член, прави проценка и во писмена форма го документира следното:

1) дали ги исполнува барањата од член 89 од овој закон;

2) дали ги исполнува барањата од членовите 99 и 100 од овој закон и

3) дали интегритетот на членовите на органот на управување и органот на надзор на правното лице од јавен интерес е во согласност со прописите од областа на спречување перење пари и финансирање тероризам.

(3) Друштвото за ревизија од став (2) на овој член е должно:

1) секоја година во писмена форма да го извести одборот за ревизија дека друштвото за ревизија, сопствениците на друштвото за ревизија и членовите на органот на управување во друштвото за ревизија кои вршат законска ревизија се независни од субјектот на ревизија и

2) да дискутира со одборот за ревизија за заканите по нивната независност и за заштитните мерки кои може да бидат применети за ублажување на овие закани кои се документирани согласно ставот (2) на овој член.

(4) Работната документација од ставовите (1) (2) и (3)на овој член друштвото за ревизија е должно да ја чува најмалку седум години од денот на составувањето на работната документација.

Договор за ревизија

Член 86

(1) Меѓусебните права и обврски на друштвото за ревизија и субјектот на ревизија кај кого се врши ревизијата се уредуваат со договор за ревизија склучен во писмена форма.

(2) Друштвото за ревизија и субјектот на ревизија го склучуваат договорот од став (1) на овој член откако друштвото за ревизија ќе биде избрано за вршење на ревизијата од страна на субјектот на ревизија.

(3) Договорот од став (1) на овој член особено содржи:

1) планираната структура на ревизорскиот тим, со наведување на професионалните квалификации на членовите на ревизорскиот тим;

2) податоци за планираниот број на работни часови за вршење на ревизија за секој член од ревизорскиот тим;

3) пресметка со планирани надоместоци за секој член од ревизорскиот тим и

4) вкупниот надоместок за вршење на ревизијата.

(4) Договорот од став (1) на овој член се склучува за секое ангажирање на друштвото за ревизија.

(5) Друштвото за ревизија не смее договорениот ангажман за ревизија да го отстапи на друго друштво за ревизија.

(6) Во случај на законска ревизија на правно лице од јавен интерес, друштвото за ревизија е должно на писмено да ги извести Комисијата и надлежниот орган за регулирање и/или надзор и супервизија на работењето на правното лице од јавен интерес за првото склучување на договорот за законска ревизија со правното лице од јавен интерес во тековната календарска година во рок од три дена од денот на склучувањето на договорот.

Законска ревизија на финансиски извештаи на ниво на група

Член 87

(1 ) При законска ревизија на финансиски извештаи на ниво на група, групниот ревизор:

1) врши преглед и ја чува работната документација од ревизијата извршена од друштво за ревизија;

2) ја носи целата одговорност за ревизорскиот извештај од член 91 од овој закон од извршената ревизија на финансиски извештаи и за ревизорскиот извештај од член 93 од овој закон, и доколку е применливо и за дополнителниот извештај до одборот за ревизија согласно член 94 од овој закон;

3) ја прегледува и оценува законската ревизија извршена од страна на овластен ревизор или друштво за ревизија од трета држава, односно од овластен ревизор или друштво за ревизија од држава членка за целите на групната ревизија и ја документира природата, временската рамка и обемот на работата извршена од овие овластени ревизори и доколку е применливо може да врши проверка на соодветни делови од работната документација на овие овластени ревизори;

(2) Работната документацијата која групниот ревизор ја зачувал треба да биде од таква природа за да и овозможи на Комисијата и/или на Институтот да ја прегледа работата на групниот ревизор при спроведувањето на надлежностите од овој закон.

(3) За потребите на став (1 ) точкa 3) од овој член, групниот ревизор е должен да побара согласност од овластениот ревизор или од друштвото за ревизија од трета држава, односно од овластен ревизор или друштво за ревизија од држава членка за доставување на потребната работна документација во текот на спроведувањето на законската ревизија на групата, како услов за користиње на работата на овластениот ревизор или друштвото за ревизија од трета држава, односно од овластениот ревизор или друштвото за ревизија од држава членка од страна на групниот ревизор.

(4) Доколку групниот ревизор не може да постапи согласно одредбите од став (1) точка 3) на овој член ги презема следните мерки:

1) директно извршува дополнителна работа во врска со законската ревизија на соодветното друштво кое е дел од групата или

2) користи услуги и распределува задачи на друго друштво за ревизија во врска со законската ревизија на соодветното друштво кое е дел од групата.

(5) Доколку групниот ревизор не може да постапи согласно одредбите од став (1)

точка 3) и став (4) на овој член поради околности кои се надвор од контрола на групниот ревизор ги наведува причините поради кои не може да постапи во работната документација.

(6) Групниот ревизор ја известува Комисијата за мерките кои ги презел согласно став (4) на овој член и за околностите од став (5) на овој член.

(7) Доколку групниот ревизор подлежи на проверка на контрола на квалитет или на постапка за испитување на ревизијата во врска со законската ревизија на финансиски извештаи на групата, должен е на барање на Комисијата да и ја стави на располагање соодветната работна документација со која располага во врска со законската ревизија спроведена од овластениот ревизор, или друштво за ревизија од држава членка , односно од овластен ревизор или друштво за ревизија од трета држава, вклучувајќи ја целата работна документација поврзана со законска ревизија на групата.

(8) Комисијата може за потребите на законската ревизија на групата согласно членовите 24, 25, 26 и 28 од овој закон од релевантните надлежни органи на држави-членки да побара дополнителна работна документација за законската ревизија извршена од овластениот ревизор или друштвото за ревизија.

(9) Доколку законската ревизија на матичното друштво или на правното лице кое е дел од група е извршена од страна на овластен ревизор или друштво за ревизија од трета држава, Комисијата може од релевантните надлежни органи од трети земји по пат на договор за меѓународна соработка согласно член 29 од овој закон да побара работната документација за законската ревизија спроведена од страна на овластениот ревизор или друштвото за ревизија.

(10) По исклучок на одредбите од ставот (9) од овој член, кога законската ревизија на матичното друштво или на правното лице кое е дел од групата е извршена од страна на овластен ревизор или друштво за ревизија од трета држава со кои не е склучен договор за меѓународна соработка согласно член 29 од овој закон, групниот ревизор на барање на Комисијата е одговорен и за гарантирање на соодветната достава на дополнителната работна документација за законска ревизија спроведена од овластениот ревизор од трета држава или друштвото за ревизија од трета држава, како и работната документација релевантна за законската ревизија на групата.

(11) Групниот ревизор од став (10) на овој член за да обезбеди достава на работната документација должен е да задржи примерок од истата или да се договори со овластениот ревизор или друштвото за ревизија од трета држава да му се обезбеди неограничен пристап до работната документација или да преземе други соодветни активности.

(12) Ако поради правни или други причини работната документација не може да се пренесе од трета држава на групниот ревизор, документацијата која ја чува групниот ревизор треба да содржи докази дека тој ги презел сите постапки за добивање на пристап до работната документација за законската ревизија и во случај кога станува збор за пречки кои не се од правна природа кои произлегуваат од законодавството на третата држава, во работната документација се наведува доказ дека постои таква пречка.

(13) Друштвото за ревизија е должен да ја чува работната документација од овој член најмалку седум години од денот на составувањето на работната документација.

Опфат на законската ревизија

Член 88

Без да е во спротивност со одредбите од членовите 91, 93 и 94 од овој закон, законската ревизија не вклучува уверување за идната одржливост на субјектот на ревизија, ниту за ефикасноста или ефективноста на органот на управување или органот за надзор на субјектот на ревизија при дотогашното или идното раководење на субјектот на ревизија.

Времетраење на ангажман за законска ревизија

кај правно лице од јавен интерес

Член 89

(1) Почетниот ангажман за законска ревизија е во времетраење од најмалку една година.

(2) Почетниот ангажман може да се продолжи при што вкупното времетраење на ангажманот за законска ревизија на исто друштво за ревизија кај исто правно лице од јавен интерес е најмногу седум последователни години вклучувајќи го и периодот од една година од став (1) на овој член.

(3) Времетраењето на ангажманот за законска ревизија кај правно лице од јавен интерес од став (2) на овој член се пресметува започнувајќи од првата деловна година наведена во писмото за ангажман за законска ревизија во која друштвото за ревизија за прв пат се избира за извршување на последователни законски ревизии на исто правно лице од јавен интерес.

(4) За потребите на спроведување на одредбите од ставовите (1), (2) (3) и (7) од овој член, друштвото за ревизија вклучува и други друштва за ревизија кои друштвото за ревизија ги стекнало или кои се споиле со друштвото за ревизија.

(5) Доколку заради спојување на друштвото за ревизија со друштво за ревизија, стекнување на друштво за ревизија или промени во сопственичката структура на друштвото за ревизија постои неодреденост во врска со датумот кога друштвото за ревизија започнало последователно да ги врши законски ревизии на правното лице од јавен интерес, друштвото за ревизија е должно веднаш на писмено да ја извести Комисијата за неодреденоста на датумот.

(6) Комисијата е должна да го утврди конечниот релевантен датум од став (5) на овој член.

(7) По истекот на периодот од седум последователни години од став (2) на овој член друштвото за ревизија и доколку е применливо било кој член на мрежата на кој и припаѓа друштвото за ревизија не смеат во следните четири последователни години да вршат законска ревизија на истото правно лице од јавен интерес.

(8) Одредбите од ставовите (3), (4), (5),(6) и (7) на овој член се применуваат и во случај на заедничка законска ревизија од член 108 од овој закон.

Откажување и повлекување на друштво за ревизија

од ангажман за ревизија

Член 90

(1) Друштвото за ревизија може да биде откажано или повлечено од ангажман за ревизија и пред истекот на периодот за кој е избрано.

(2) Oснов за откажување и повлекување на друштво за ревизија од ангажманот за ревизија во смисла на став (1) на овој член може да биде:

1) постоење на факти или околности кои ја нарушуваат независноста или објективноста од членовите 80 и 81 од овој закон;

2) објективни причини поради кои постои неможност за извршување на ангажманот за ревизија;

3) други околности утврдени со прописите за ревизија и/или во случаи утврдени со друг закон.

(3) Разликите во мислењата за сметководствен третман или за ревизорски постапки не се оправдани причини за откажување или повлекување на друштвото за ревизија.

(4) Друштвото за ревизија ги документира сите околности кои се оправдани за предвременото откажување и повлекување од ангажманот за ревизија.

(5) За откажувањето и повлекувањето од ангажманот за ревизија, друштвото за ревизија е должно на писмено со детално образложение за причините за повлекувањето да ги извести Комисијата и надлежниот орган за регулирање и/или надзор и супервизија на работењето на правното лице од јавен интерес во рок од три дена од денот на повлекувањето.

(6) Комисијата по добиеното известување од став (5) на овој член може да донесе одлука да спроведе постапка на испитување над друштвото за ревизија согласно овој закон.

Ревизорски извештај

Член 91

(1) Друштвото за ревизија наодите од извршената ревизија ги презентира во ревизорски извештај. Ревизорскиот извештај се подготвува согласно меѓународните стандарди за ревизија во писмена форма кој особено содржи:

1) податоци за субјектот на ревизија чии финансиски извештаи се предмет на ревизија;

2) периодот кој го опфаќаат финансиските извештаи;

3) датумот на потпишување на ревизорскиот извештај;

4) рамката за финансиско известување која се применува при негова подготовка;

5) опис на опсегот на ревизијата, кој ги идентификува меѓународните стандарди за ревизија во согласност со кои е извршена ревизијата;

6) ревизорско мислење, во кое јасно е наведено мислењето на овластениот ревизор за тоа дали финансиските извештаи или финансиските информации даваат вистинска и објективна слика во согласност со законската рамка за финансиско известување. Ревизорското мислење може да биде мислење без резерва, мислење со резерва, неповолно мислење или воздржување од мислење, доколку овластениот ревизор не е во состојба да го изрази своето ревизорско мислење;

7) упатување на кои било прашања на кои овластениот ревизор укажал без да го квалификува ревизорското мислење;

8) мислење во врска со конзистентноста на годишниот извештај за работа на субјектот на ревизија со финансиските извештаи;

9) изјава во врска со било каква неизвесност поврзана со настани или услови кои можат да предизвикаат сериозни сомневања за способноста на субјектот да продолжи со своите активности и

10) податок за седиштето на друштвото за ревизија.

(2) Доколку во вршењето на законската ревизија истовремено се вклучени повеќе од едно друштво за ревизија, друштвата за ревизија должни се да се усогласат за резултатите од законската ревизија и да поднесат заеднички ревизорски извештај и заедничко мислење. Во случај на неусогласенот меѓу друштвата за ревизија, секое од друштвата го изразува своето мислење во засебен став во ревизорскиот извештај со наведување на причините за неусогласеноста во мислењата.

(3) Ревизорскиот извештај го потпишува клучниот ревизорски партнер, односно клучниот ревизорски партнер на секое од друштвата за ревизија во случајот од став (2) на овој член, со наведување на датумот на потпишување на ревизорскиот извештај.

(4) Потписот на клучниот ревизорски партнер не мора да биде откриен за јавноста, доколку таквото откривање доведува до значителна закана по личната безбедност на клучниот ревизорски партнер и доколку заканата е потврдена од надлежен орган.

(5) Во случај на ставот (4) од овој член, друштвото за ревизија е должно пред да го издаде ревизорскиот извештај на писмено да ја извести Комисијата за личните податоци на клучниот ревизорски партнер (име и презиме) и причините поради кои на јавноста не и е откриен неговиот потпис и да го достави ревизорскиот извештај потпишан од клучниот ревизорски партнер.

(6) Ревизорски извештај за финансиски извештаи на правно лице со седиште во држава која не е држава-членка и чии преносливи хартии од вредност се тргуваат на регулираниот пазар во Република Северна Македонија, согласно законот кој го уредува тргувањето со преносливите хартии од вредност нема правно дејство во Република Северна Македонија доколку е издаден од друштво за ревизија од трета држава кое не е впишано во Регистарот на друштва за ревизија согласно овој закон.

(7) Ревизорскиот извештај од став (1) на овој член друштвото за ревизија е должно да го чува најмалку седум години од денот на потпишувањето.

Проверка на квалитет

на ангажман за законска ревизија кај правно лице од јавен интерес

Член 92

(1) Друштвото за ревизија пред да ги издаде извештаите од член 93 и 94 од овој закон врши проверка на квалитет на ангажманот за законска ревизија на правното лице од јавен интерес (во понатамошниот текст: проверка), за да се оцени дали клучниот ревизорски партнер можел разумно да дојде до мислењата и заклучоците искажани во нацртите на тие извештаи.

(2) Проверката од ставот (1) на овој член ја врши овластен ревизор вработен во друштвото за ревизија и кој не бил вклучен во вршењето на законската ревизија за која се однесува проверката (во натамошниот текст; проверувач).

(3) По исклучок на одредбите од ставот (2) на овој член, доколку законска ревизија на правно лице од јавен интерес врши друштво за ревизија и сите овластени ревизори вработени во тоа друштво за ревизија биле вклучени во вршењето на законската ревизија, друштвото за ревизија должно е да организира проверката да ја изврши овластен ревизор од друго друштво за ревизија.

(4) Документите или информациите кои му се обелоденуваат на проверувачот од ставовите (2) и (3) на овој член за потребите на спроведување на проверката ставот (1) на овој член не претставува кршење на обврската за доверливост и деловна тајна.

(5) На документите или информациите кои му се обелоденуваат на проверувачот за потребите на спроведување на проверката од ставот (1) на овој член се применуваат одредбите за доверливост и деловна тајна од член 96 на овој закон.

(6) Проверувачот при вршење на проверката го документира особено следното:

1) усни и писмени информации дадени од клучниот ревизорски партнер кои ги поткрепуваат значајните проценки и главните наоди од извршените ревизорски постапки, донесените заклучоци врз основа на наодите, независно дали се или не се на барање на проверувачот и

2) мислењата на клучниот ревизорски партнер како што се искажани во нацрт извештаите од член 93 и 94 од овој закон .

(7) Со проверката од ставот (1) на овој член се оценуваат особено следните елементи:

1) независноста на клучниот ревизорски партнер од субјектот кој подлежи на законска ревизија;

2) значајни ризици кои се релевантни за законска ревизија и кои клучниот ревизорски партнер ги открил при вршењето на законската ревизија и мерките што ги презел за правилно управување со тие ризици;

3) образложение од клучниот ревизорски партнер за нивото на материјалност и за значајноста на ризиците наведени во точка 2) од овој став;

4) секое барање на совет од надворешни стручни лица и спроведувањето на советите;

5) природата и опсегот на корегирани и некорегирани погрешни прикажувања во финансиските извештаи кои биле констатирани во текот на вршењето на ревизијата;

6) темите за кои се дискутира со одборот за ревизија и органот на управување и/или органот на надзор на субјектот на ревизија;

7) темите за кои се дискутира со надлежните органи и доколку е применливо и со други трети страни и

8) дали документите и информациите кои проверувачот ги избрал од досието го потврдуваат мислењето на клучниот ревизорски партнер како што е наведено во нацрт извештаите од членовите 93 и 94 од овој закон.

(8) Проверувачот заедно со клучниот ревизорски партнер ги разгледуваат резултатите од спроведената проверка на квалитет на ангажманот за законска ревизија кај правното лице од јавен интерес.

(9) Друштвото за ревизија е должно да утврди и воспостави постапки за дефинирање на начинот на решавање на сите несогласувања меѓу клучниот ревизорски партнер и проверувачот.

(10) Друштвото за ревизија и проверувачот ги документираат резултатите од спроведената проверка заедно со мислењата на кои се засноваат тие резултати.

(11) Работната документација од ставовите (6), (7) и (10) на овој член друштвото за ревизија е должно да ја чува најмалку седум години од денот на составувањето на работната документација.

Ревизорски извештај за

правно лице од јавен интерес

Член 93

(1) Друштвото за ревизија резултатите од извршената законска ревизија на правно лице од јавен интерес ги презентира во ревизорски извештај. Ревизорскиот извештај се пишува на јасен и недвосмислен јазик.

(2) Покрај елементите од член 91 на овој закон, ревизорскиот извештај од ставот (1) на овој член особено го содржи и следното:

1) назив на органот кој го назначил друштвото за ревизија;

2) датумот на назначување и периодот на целокупниот непрекинат ангажман за законска ревизија, вклучувајќи и претходни обновувања/продолжувања на ангажманот и повторни назначувања на друштвото за ревизија;

3) информации со кои се поткрепува ревизорското мислење и кои вклучуваат:

- опис на најважните проценети ризици на материјално погрешно прикажување, вклучувајќи ги и проценетите ризици на материјално погрешно прикажување, поради измама;

- резиме на одговорот на клучниот ревизорски партнер за ризиците од алинеја еден на оваа точка и

- доколку е значајно, важните согледувања во однос на ризиците од алинеја еден на оваа точка .

4) објаснување до кој степен законската ревизија може да открие неправилности вклучувајќи и измама;

5) потврда дека ревизорското мислење е конзистентно со дополнителниот извештај за одборот за ревизија од член 94 од овој закон;

6) изјава дека не се дадени забранети неревизорски услуги од член 100 став (1) од овој закон и дека при вршењето на законската ревизија клучниот ревизорски партнер и друштвото за ревизија останале независни во однос на правното лице од јавен интерес и

7) сите услуги кои покрај законската ревизија биле дадени на субјектот на ревизија и друштвата контролирани од субјектот на ревизија од страна на клучниот ревизорски партнер и друштвото за ревизија, а не биле објавени во извештајот на органот на управување или во финансиските извештаи.

(3) Доколку е релевантно за информациите од став (2) точка 3) алинеја еден од овој член, ревизорскиот извештај содржи и јасно упатување на соодветните обелоденувања во финансиските извештаи.

(4) По исклучок на одредбите од став (2) точка 5) на овој член, ревизорскиот извештај не содржи никакви упатувања на дополнителниот извештај за одборот за ревизија од член 94од овој закон.

(5) Друштвото за ревизија не смее да го користи називот на ниту еден надлежен орган на начин кој ќе укажува дека тој надлежен орган го поддржува или одобрува ревизорскиот извештај.

(6) На ревизорскиот извештај од став (1) на овој член се применуваат одредбите од член 91 ставови (3), (4), (5) и (6) од овој закон.

Дополнителен извештај за одборот за ревизија

кај правно лице од јавен интерес

Член 94

(1) Друштвото за ревизија кое врши законска ревизија на правно лице од јавен интерес должно е на одборот за ревизија или на органот кој согласно со закон извршува функции еквивалентни на функциите на одборот за ревизија на правното лице од јавен интерес да му достави дополнителен извештај во писмена форма во рокот за поднесување на ревизорскиот извештај од член 93 од овој закон.

(2) Дополнителниот извештај за одборот за ревизија од ставот (1) на овој член содржи:

1) изјава за независност од член 85 став (3) точка 1) од овој закон;

2) име и презиме на секој од клучните ревизорски партнери кои биле вклучени во законската ревизија;

3) доколку друштвото за ревизија се договорило некои од неговите активности да ги извршува друго друштво за ревизија кое не е член на истата мрежа или користело услуги oд надворешни стручни лица во извештајот се наведува тој факт и се потврдува дека друштвото за ревизија примило потврда од другото друштво за ревизија и/или од надворешното стручно лице за нивната независност согласно со овој закон;

4) опис на природата, динамиката и опсегот на комуникација со: одборот за ревизија или органот кој извршува еквивалентни функции на одбор за ревизија, органот на управување или органот на надзор на правното лице од јавен интерес, вклучително и датумите на одржаните состаноци;

5) опис на опсегот и временската рамка на законската ревизија;

6) опис на распределбата на задачите помеѓу друштвата за ревизија во случај кога биле назначени повеќе од едно друштво за ревизија;

7) опис на користената методологија, вклучително и кои ставки од билансот на состојбата се директно потврдени и кои ставки се потврдени преку тестирања на системот и тестирања на усогласеност, вклучувајќи и објаснување на секое суштинско отстапување во пондерирањето на тестирањата на системот и тестирањата на усогласеноста во споредба со претходната календарска година, дури и во случај кога во претходната календарска година законската ревизија била извршена од друго друштво за ревизија;

8) квантитативното ниво на материјалност применето при вршењето на законската ревизија на финансиските извештаи во целина/целост и доколку е применливо нивото или нивоата на материјалност за одредени класи на трансакции, салда на ставки или обелоденувања во врска со ставки и објавување на квалитативните фактори кои биле земени предвид при утврдување на нивото на материјалност;

9) известување и објаснување на проценките во врска со настаните или условите идентификувани во текот на ревизијата кои може да предизвикаат значителни сомнежи во врска со способноста на субјектот на ревизија да продолжи да работи во континуитет и дали тие претставуваат материјална неизвесност, како и резиме на сите гаранции, писма за поддршка, ангажмани за јавна интервенција и други мерки за помош земени предвид при правењето на проценката за континуитет;

10) известување за сите значајни недостатоци во системот за внатрешна финансиска контрола и/или во системот за сметководството на субјектот на ревизија, односно на матичното друштво, при што за секој од утврдените значајни недостатоци се известува и дали органот на управување го решил или не го решил значајниот недостаток;

11) известување за сите значајни прашања поврзани со фактичко или можно непочитување на законите, подзаконските акти или статутоткои биле утврдени при вршењето на законската ревизија, доколку се сметаат релевантни за целите на извршување на задачите на одборот за ревизија;

12) известување и оценување на методите за процена кои се применуваат на различните ставки во финансиските извештаи, вклучително и за било какво влијание од промените во методите за процена;

13) објаснување на опсегот на консолидација и критериумите за исклучување кои ги применил субјектот на ревизија во однос на неконсолидираните правни лица доколку ги има и дали применетите критериуми се во согласност со рамката за финансиско известување;

14) доколку е применливо, се наведува секоја ревизорска работа извршена од овластен ревизор од трета држава, или друштво за ревизија од трета држава во врска со законска ревизија на консолидираните финансиски извештаи кои не се членови на истата мрежа на која припаѓа друштвото за ревизија кое ја вршело законската ревизија;

15) податоци за тоа дали субјектот на ревизија ги доставил или ги дал сите потребни документи и објаснувања и

16) известување за:

- значителни тешкотии забележани во текот на вршењето на законската ревизија,

- значајни прашања кои произлегуваат од законската ревизија и кои биле дискутирани или биле предмет на коресподенција со органот на управување и

-други прашања поврзани со законската ревизија, а кои според стручното мислење на овластениот ревизор се од значење за надзорот на процесот на финансиско известување.

(3) На барање на друштвото за ревизија или одборот за ревизија, друштвото за ревизија со одборот за ревизија, органот на управување или доколку е тоа применливо со органот на надзор на правното лице од јавен интерес ги разгледуваат клучните прашања кои произлегуваат од вршењето на законската ревизија наведени во дополнителниот извештај, а особено оние од став (2) точка 10) од овој член.

(4) Доколку законската ревизија на правно лице од јавен интерес е извршена од најмалку две друштва за ревизијасогласно член 108 став (1) на овој закон, тие друштва за ревизија се должни да достават заеднички ревизорски извештај согласно член 91 став (2) на овој закон. Во случај кога меѓу нив постои несогласување во врска со ревизорските постапки, сметководствените третмани или било кое друго прашање во врска со вршењето на законската ревизија, секое друштво за ревизија причините за несогласувањето ги објаснува во дополнителниот извештај за одборот за ревизија.

(5) Дополнителниот извештај за одборот за ревизија содржи датум и потпис на овластениот ревизор кој во име на друштвото за ревизија ја вршел законската ревизија на правното лице од јавен интерес.

(6) Друштвото за ревизија од став (5) на овој член должно е на барање Комисијата или на надлежниот орган за регулирање и/или надзор и супервизија на работењето на правното лице од јавен интерес веднаш да го достави дополнителниот извештај за одборот за ревизија.

(7) Дополнителниот извештај за одборот за ревизија од ставот (1) на овој член друштвото за ревизија е должно да го чува најмалку седум години од денот на поднесувањето на извештајот.

Работна документација

Член 95

(1) Друштвото за ревизија должно е да ја подготвува и чува работната документација согласно прописите за ревизија.

(2) Друштвото за ревизија е должно целокупната работна документација од извршената ревизија да ја чува во период од најмалку седум години кој започнува во годината во која е создадена работната документација на која се однесува ревизијата.

(3) Работната документација, односно копиите од работната документација стекнати во текот на вршењето на ревизијата се во сопственост на друштвото за ревизија и се доверливи и се користат за потребите на ревизијата согласно овој закон.

(4) Работната документација од став (3) на овој член се користи и за потребите на постапките за обезбедување на квалитет и законитост на ревизијата од член 111 од овој закон и постапката за испитување од член 133 од овој закон.

(5) Кога друштвото за ревизија се заменува со друго друштво за ревизија, претходното друштвото за ревизија должно е на новоназначеното друштво за ревизија да му обезбеди пристап и да му ја достави до работната документација за субјектот на ревизија вклучително и за последната извршена ревизија на тој субјект на ревизија, дополнителниот извештај за одборот за ревизија за претходните години, сите информации кои се доставени до други надлежни органи согласно член 102 од овој закон и известувањето доставено до Комисијата согласно член 97 став (4) од овој закон.

(6) По исклучок на став (2) на овој член, во случај на започната постапка за контрола од член 111 на овој закон, во случај на поведена постапка за испитување на ревизија од член 133 од овој закон и во случај на поведена постапка за изрекување на мерка од член 137 од овој закон друштвото за ревизија ја чува целокупната работна документација во периодот до правосилното завршување на соодветната постапка.

(7) Одредбите од став (6) се применуваат и во случај на започната прекршочна постапка или постапка пред надлежен суд.

(8) Во случај кога друштвото за ревизија ќе престане со работа, обврската за чување на ревизорската документација до истекот на рокот од став (2) на овој член преминува на сопствениците на друштвото за ревизија.

Доверливост и деловна тајна

Член 96

(1) Информациите добиени како резултат на професионалните односи и деловните односи на друштвото за ревизија се доверливи и претставуваат деловна тајна и друштвото за ревизија, не смее да ги разоткрива без соодветно и посебно одобрение, освен ако има законско или професионално право или законска или професионална обврска истите да ги обелодени.

(2) Одредбите од став (1) на овој член се однесуваат и на членовите на органот на управување и органот на надзор на друштвото за ревизија, вработените во друштвото за ревизија, стручните лица кои биле вклучени во вршењето на ревизијата и на други лица на кои им се достапни обезбедените информации од став (1) на овој член.

(3) На друштвото за ревизија кое престанало да биде назначено во конкретна ревизија како и на наредното друштво за ревизија, се применуваат одредбите од ставовите (1) и (2) на овој член во однос на тој ангажман на ревизија.

(4) Обврските утврдени во ставовите (1), (2) и (3) на овој член продолжуваат и по престанокот на работниот однос, по престанокот на основот и статусот врз основа на кои е остварен пристапот до информациите.

(5) Ако друштво за ревизија врши законска ревизија на субјект на ревизија кој е дел од група чие матично друштво се наоѓа во трета држава, правилата за доверливост и деловна тајна од ставот (1) на овој член не се однесуваат на доставувањето на работната документација на друштвото за ревизија за извршената законска ревизија на групниот ревизор кој се наоѓа во трета држава, доколку таа работна документација му е потребна за вршење на законска ревизија на финансиските извештаи на матичното друштво.

(6) Друштвото за ревизија кое врши законска ревизија кај субјект на ревизија кој издава хартии од вредност во трета држава или кој е дел од група која издава финансиски извештаи во трета држава, работните документи или другата документација поврзана со законската ревизија на субјектот на ревизија може само да ја достави до надлежните органи во трета држава согласно условите од член 29 од овој закон.

(7) Доставувањето на работната документација до групниот ревизор кој се наоѓа во трета држава од став (5) на овој член се врши согласно прописите од областа на заштитата на личните податоци.

Извештај за транспарентност

Член 97

(1) Друштвото за ревизија кое врши законска ревизија на правно лице од јавен интерес должнo е на својата службена интернет страница да го објави извештајот за транспарентност најдоцна во рок од четири месеци по истекот на секоја деловна година.

(2) Извештајот од ставот (1) на овој член е достапен на службената интернет-страницата најмалку пет години од денот на неговото објавување.

(3)Друштвото за ревизија може да го ажурира објавениот извештај за транспарентност и во истиот наведува дека тоа е ажурирана верзија на извештајот. На службената интернет страница на друштвото за ревизија заедно се достапни ажурираната верзија и оригиналната верзија на извештајот за транспарентност.

(4) Друштвото за ревизија е должно во рок од три дена на писмено да ја извести Комисијата дека извештајот за транспарентност е објавен на службената интернет страница на друштвото за ревизија и доколку е применливо дека извештајот е ажуриран.

(5) Извештајот од ставот (1) на овој член го содржи најмалку следното:

1) опис на правната структура и сопственоста на друштвото за ревизија;

2) опис на управувачката структура на друштвото за ревизија;

3) опис на системот за внатрешна контрола на квалитетот на друштвото за ревизија и изјава од органот на управување за ефикасноста на системот за внатрешна контрола на квалитетот;

4) датумот кога е спроведена последната проверка на контрола на квалитет на вршење на ревизијата согласно член 120 на овој закон;

5) листа на правни лица од јавен интерес на кои друштвото за ревизија извршило законска ревизија во претходната деловна година;

6) изјава со која се потврдува дека е извршена внатрешна проверка за усогласеност на процедурите на друштвото за ревизија поврзани со независноста со барањата за независност;

7) изјава за политиката на друштвото за ревизија во врска со континуираното професионално усовршување на овластените ревизори согласно член 54 од овој закон;

8) информации за основата која се користи за утврдување на платата и другите парични надоместоци на сопствениците на друштвото за ревизија;

9) информација за вкупните приходи на друштвото за ревизија, доколку таа информација не е објавена во нивните финансиски извештаи, поделена по следните категории:

-приходи од законски ревизии на финансиски извештаи на правното лице од јавен интерес и правните лица кои припаѓаат на група чие матично друштво е правно лице од јавен интерес;

-приходи од законски ревизии на финансиски извештаи и од субјекти на ревизија кои не се правни лица од јавен интерес;

-приходи од неревизорски услуги кај субјект на ревизија кои се дозволени согласно член 99 од овој закон и

-приходи од неревизорски услуги на правни лица кои не биле субјект на ревизија на друштвото за ревизија.

(6) Доколку друштвото за ревизија е член на мрежа, извештајот од ставот (1) на овој член, освен податоците од ставот (5) на овој член содржи и:

1) опис на мрежата и на нејзините правни и структурни ангажмани во рамки на мрежата;

2) називот на секое друштво за ревизија кое е член на мрежата;

3) назив на државите во кои друштвото за ревизија кое е член на мрежата има одобрување за вршење на ревизија или е регистрирано за вршење на ревизија или има регистрирано седиште, централна управа или главно место на вршење на дејноста и

4) вкупниот приход на друштвата за ревизија кои се членови на мрежата, а кој е остварен од законска ревизија на финансиски извештаи.

(7) Друштвото за ревизија во исклучителни случаеви може да одлучи да не ги објави информациите од став (5) точка 5) од овој член, до степен потребен за ублажување на непосредна и значајна закана за личната безбедност на било кое лице.

(8) Друштвото за ревизија должно е на Комисијата да и го докаже постоењето на заканата од став (7) на овој член.

(9) Извештајот за транспарентност го потпишува застапникот по закон на друштвото за ревизија.

Надоместок за ревизија

Член 98

(1) Надоместокот за ревизија не може да биде под влијание и/или условен со обезбедување на дополнителни услуги за субјектот на ревизија.

(2) Надоместокот за ревизија треба да биде јасно определен во договорот за ревизија и не смее да биде условен.

(3) Условен надоместок од став (2) на овој член е надоместок за ангажман за ревизија пресметан врз однапред определена основа која е поврзана со исходот или резултатот од трансакцијата или резултатот од извршената работа.

(4) Надоместокот не се смета за условeн доколку е утврден од страна на суд или друг надлежен орган.

Надоместоци за законска ревизија

кај правно лице од јавен интерес

Член 99

(1) Одредбите од член 98 на овој закон се применуваат и за надоместокот за законска ревизија на правно лице од јавен интерес.

(2) Во случај кога во период од најмалку три последователни деловни години друштвото за ревизија на правно лице од јавен интерес, на матично друштво на правното лице од јавен интерес или на друштвата под контрола на правното лице од јавен интерес дава неревизорски услуги кои не се наведени во член 100 став (1) од овој закон, вкупниот износ на надоместоците за тие неревизорски услуги не смее да надмине 70% од просечниот износ на надоместоците платени во последните три последователни деловни години за услуги за законска ревизија на правното лице од јавен интерес и доколку е применливо на матичното друштво на правното лице од јавен интерес, друштвата под контрола на правното лице од јавен интерес и на финансиските извештаи на таа група на правни лица.

(3) Неревизорските услуги кои не се наведени во член 100 став (1) на овој закон, а кои се бараат согласно закон се исклучуваат од ограничувањето од ставот (1) на овој член.

(4) Друштвото за ревизија или групниот ревизор ко-е/ј вршел-о законска ревизија во секоја од трите последователни деловни години, на писмено го известува одборот за ревизија доколку вкупниот износ на надоместоците наплатени од законска ревизија на правното лице од јавен интерес во секоја од последните три последователни деловни години претставува повеќе од 15% од вкупниот износ на надоместоци наплатени од друштвото за ревизија или од групниот ревизор.

(5) Во случајот од став (4) на овој член:

1) друштвото за ревизија или групниот ревизор со одборот за ревизија ги дискутира заканите по независноста на друштвото за ревизија или на групниот ревизор и преземените меркиза намалување на утврдените закани и

2) пред да биде објавен ревизорскиот извештај, одборот за ревизија оценува дали извршената законска ревизија треба да биде предмет на проверка на квалитет на ангажманот за законска ревизија од друго друштво за ревизија согласно овој закон.

(6) Доколку вкупниот износ на надоместоците наплатени за законска ревизија од правното лице од јавен интерес продолжуваат да надминуваат 15% од вкупните надоместоци на друштвото за ревизија или на групниот ревизор кој ја врши законската ревизија, одборот за ревизија врз основа на објективни причини, одлучува дали друштвото за ревизија или групниот ревизор на тоа правно лице од јавен интерес или на таа група ќе може да продолжи да ја врши законската ревизија во додатен период. Додатниот период не може да биде подолг од две години.

(7) Работната документација во врска со надоместоците за законска ревизија кај правно лице од јавен интерес, друштвото за ревизија е должно да ја чува најмалку седум години од денот на составувањето на работната документација.

Неревизорски услуги

Член 100

(1) Друштво за ревизија кое врши законска ревизија на субјект на ревизија или било кој член на мрежата на која и припаѓа друштвото за ревизија, не смее директно или индиректно на субјектот на ревизија, на неговото матично друштво и на друштвата кои се под негова контрола да ги дава следните неревизорски услуги:

1) даночни услуги поврзани со:

- изготвување на даночни формулари,

- царински давачки,

- пресметување на директни и индиректни даноци,

- давање на даночни совети,

- помош во однос на даночни инспекции од страна на даночен орган, освен ако за таквите инспекции постои законска обврска за помош од друштво за ревизија и

- идентификување на јавни субвенции и даночни стимулации, освен ако за таквите услуги постои законска обврска за помош од друштво за ревизија;

2) услуги кои вклучуваат било каква улога во управување или донесување на одлука во субјектот на ревизија;

3) сметководствени услуги (водење на сметководство и изготвување на сметководствена евиденција и финансиски извештаи);

4) услуги за пресметување на плата;

5) осмислување и имплементација на процедури за внатрешна контрола или за управување со ризик, поврзани со подготовка и/или контрола на финансиските информации и осмислување и имплементација на системи за информатичка технологија во областа на финансиите;

6) услуги за проценка на вредноста, вклучувајќи проценка на вредност поврзана со со актуарски услуги или услуги за поддршка во судски спорови;

7) правни услуги во врска со обезбедување на консултации од општ карактер, преговарање во име на субјектот на ревизија и застапување при решавање на спорови;

8) услуги поврзани со функцијата на внатрешната ревизија на субјектот на ревизија;

9) услуги поврзани со финансирање, структура и распределба на капиталот, и инвестициона стратегија на субјектот на ревизија, освен давањето на услуги за уверување на финансиските извештаи, како што е издавање на писма за поддршка за проспектите издадени од субјектот на ревизија;

10) промовирање, тргување или стекнување на акции во субјектот на ревизија;

11) услуги од областа на човечките ресурси кои се однесуваат на:

1) менаџмент кој може да има значително влијание во подготовката на сметководствената евиденција или финансиските извештаи кои подлежат на законска ревизија кога овие услуги опфаќаат:

- пребарување или барање на кандидати за таа позиција или

- проверка на препораките на кандидатите за таа позиција.

2) структурирање на моделот на организација и

3) контрола на трошоците.

(2) По исклучок на одредбите од став (1) на овој член, друштвото за ревизија може да ги дава неревизорските услуги од став (1) точка 1) алинеи еден, три, четири, пет и шест и точка 6) доколку се исполнети следните услови:

- давањето на услугите нема влијание и/или имаат несуштинско влијание врз ревидираните финансиски извештаи,

- проценката на влијанието на услугите врз ревидираните финансиски извештаи е документирана и детално образложена во дополнителниот извештај од член

- друштвото за ревизија постапува согласно член 81 од овој закон.

(3) Времетраењето на забраната за вршење на неревизорски услуги од ставот (1) на овој член е:

1) во периодот од почетокот на на ревизијата до издавањето на ревизорскиот извештај и

2) во деловната година која му претходи на периодот од точката 1) од овој став, во случај на услугите од став (1) точка 7) од овој член.

(4) Друштвото за ревизија кое врши законска ревизија на субјект на ревизија и доколку друштвото за ревизија и припаѓа на мрежа, секој од членовите на таа мрежа можат на субјектот на ревизија, на неговото матично друштво и на друштвата кои се под контрола на субјектот на ревизија да им даваат неревизорски услуги, освен неревизорските услуги од ставот (1) на овој член, доколку:

1) друштвото за ревизија и секој од членовите на мрежа на која и припаѓа друштвото за ревизија на ги проценило заканите по независноста и применетите заштитни мерките за ублажување на заканите согласно член 85 ставови (1) и (2) на овој закон и

2) по извршената проценка на заканите по независноста и применетите заштитни мерките за ублажување на заканите од точка 1) на овој став, одборот за ревизија на субјектот на ревизија дава одобрување за неревизорските услуги, кои не се неревизорски услуги од став (1) на овој член.

Известување за остварени приходи од правни лица од јавен интерес

Член 101

(1) Друштвото за ревизија должно е во рок од три месеци од завршувањето на деловната година до Комисијата да достави листа на правни лица од јавен интерес кои биле субјект на ревизија на друштвото за ревизија со податоци за приходите остварени од правните лица од јавен интерес поделени на:

1) приходи остварени од законска ревизија;

2) приходи остварени од неревизорски услуги, различни од услугите наведени во член 100 став (1) од овој закон кои се извршени врз основа на закон и

3) приходи остварени од неревизорски услуги, различни од услугите наведени во член 100 став (1) од овој закон кои не се извршени врз основа на закон.

(2) Податоците од ставот (1) на овој член друштвото за ревизија е должно да ги чува најмалку седум години од денот на доставувањето на податоците.

Известување на други надлежни органи

Член 102

(1) Друштвото за ревизија кое врши законска ревизија на правно лице од јавен интерес должно е веднаш до надлежниот орган за регулирање и/или за надзор и супервизија на работењето на правното лице од јавен интерес да ја пријави секоја информација која ја добило при вршењето на законската ревизија и која предизвикала или можела да предизвика:

1) суштинска повреда на законите и другите прописи со кои се пропишуваат условите за издавање на дозволата за работа или со кои се уредува вршењето на дејноста на правните лица од јавен интерес;

2) значителна закана или сомнеж во врска со способноста на на правното лице од јавен интерес да продолжи да работи во континуитет и

3) воздржување од мислење за финансиските извештаи или издавање на неповолно мислење или мислење со резерва (квалификувано) мислење.

(2) Друштвото за ревизија е должно на писмено да го извести надлежниот орган од став (1) на овој член за било која информација од став (1) точки 1), 2) и 3) на овој член за која дознало при вршењето на законска ревизија на субјект на ревизија кој е поврзано лице со правното лице од јавен интерес за кое друштвото за ревизија исто така врши законска ревизија. Поврзаност постои по основ на значајно учество или мнозинско учество или кога двете правни лица се под контрола на исто трето лице.

(3) Известувањето од ставовите (1) и (2) на овој член од страна на друштво за ревизија или доколку е применливи од страна на мрежата, не претставува повреда на обврската за доверливост и деловна тајна од член 96 на овој закон или повреда на правно ограничување за објавување на информации.

(4) Информациите од ставот (1) на овој член друштвото за ревизија е должно да ги чува најмалку седум години од денот на пријавувањето на информациите .

Известување за незаконско постапување на субјект на ревизија

Член 103

(1) Без да е во спротивност со одредбите од член 102 на овој закон и одредбите на прописите од областа на спречување на перење пари и финансирање на тероризам, кога друштвото за ревизија се сомнева или има оправдана причина за сомнеж дека субјектот на ревизија постапил или може да постапи спротивно на закон, вклучувајќи и измама во делот на ревидираните финансиските извештаи на субјектот на ревизија, друштвото за ревизија должно е на писмено за истото да го извести субјектот на ревизија и да го повика да го истражи случајот и да преземе соодветни мерки за да се спречи повторување на истото во иднина.

(2) Доколку субјектот на ревизија не постапи согласно одредбите од став (1) на овој член, друштвото за ревизија должнo е за истото на писмено да го извести органот надлежен за откривање и истражување на незаконитото постапување од став (1) на овој член.

(3) Известувањето од ставот (2) на овој член од страна на друштво за ревизија не претставува повреда на обврската за доверливост и деловна тајна од член 96 на овој закон со субјектот на ревизија или повреда на било какво друго правно ограничување за објавување на информации.

(4) Известувањето од ставот (2) на овој член друштвото за ревизија должно е да го чува најмалку седум години од денот на доставување на известувањето.

VII.ПОСЕБНИ ОДРЕДБИ ЗА СУБЈЕКТИ НА РЕВИЗИЈА

Одбор за ревизија

Член 104

(1) Правните лица од јавен интерес се должни да формираат одбор за ревизија согласно одредбите од законот со кој се уредуваат трговските друштва.

(2) Членовите на одборот за ревизија како целина треба да имаат познавања (компетенции) релевантни за дејноста во која работи правното лице од јавен интерес и за надлежностите на одборот за ревизија согласно член 105 на овој закон, а најмалку еден независен член на одборот за ревизија треба да има стручни познавања од сметководството и/или ревизијата.

(3) Мнозинството на членови на одборот на ревизија треба да бидат независни од правното лице од јавен интерес. Членот на одборот за ревизија е независен ако не е вработен во правното лице од јавен интерес и ако нема било каков деловен однос или финансиски однос со правното лице од јавен интерес, мнозинските сопственици, органот на надзор или органот на управување на правното лице од јавен интерес или е поврзано лице со мнозинските сопственици, органот на надзор или органот на управување на правното лице од јавен интерес.

(4) Доколку сите членови на одборот за ревизија се членови на органот за надзор или неизвршни членови на органот на управување на правното лице од јавен интерес, одборот за ревизија се иззема од барањето за независност дефинирана во ставот (3) на овој член.

Надлежности на одборот за ревизија

Член 105

Без да се доведуваат во прашање надлежностите на неизвршните членови на органот на управување и/или членовите на органот на надзор на субјектот на ревизија или на членовите именувани од собранието на акционери или именувани од собирот на содружници на субјектот на ревизија , одборот за ревизија ги врши следните работи:

1) го информира органот на управување или органот на надзор на субјектот на ревизија за резултатот од законската ревизија и објаснува на кој начин законската ревизија придонела за кредибилитет на финансиското известување и која била улогата на одборот за ревизија во тој процес;

2) го следи вршењето на законската ревизија на финансиските извештаи и доколку е применливо ги зема предвид наодите на Комисијата од спроведената контрола на друштвото за ревизија согласно овој закон;

3) ја проверува и ја следи независноста на овластените ревизори или друштвото за ревизија согласно членовите 80, 81, 82, 83, 84 и 85 од овој закон;

4) ги дискутира заканите по однос на независноста на друштвото за ревизија и клучниот ревизорски партнер и мерките кои треба да се преземат за намалување на заканите при вршењето на законската ревизија согласно член 85 став (3) од овој закон;

5) оценува дали пред да биде објавен ревизорскиот извештај за извршената законска ревизија согласно член 99 став (5) на овој закон истата треба да биде предмет на проверка на квалитет на ангажманот за законска ревизија од друг овластен ревизор или друштво за ревизија;

6) одлучува врз објективна основа дали друштвото за ревизија, клучниот ревизорски партнер или групата на правни лица може да продолжат да вршат законска ревизија согласно член 99 став (6) на овој закон;

7) ја проверува и ја следи независноста на овластените ревизори или друштвата за ревизија особенo при давањето на неревизорските услуги кај правното лице од јавен интерес согласно член 100 од овој закон;

8) дава образложение на причините за откажувањето и повлекувањето на друштво за ревизија од ангажманот за законска ревизија кај правно лице од јавен интерес согласно член 109 од овој закон;

9) ја сноси одговорноста за постапката за избор на друштво за ревизија, односно го предлага изборот на друштвото за ревизија согласно член 107 од овој закон и

10) ја следи ефективноста на внатрешната контрола и системите за управување со ризик и доколку е применливо на внатрешната ревизија на субјектот на контролаво однос на финансиското известување на субјектот ревизија, без да ја загрози својата независност.

Избор на друштво за ревизија

Член 106

(1) Изборот на друштвото за ревизија за законска ревизија го врши собранието на акционери, собирот на содружници или друг орган кај субјектот на ревизија определен согласно закон најмалку три месеци пред истекот на деловната година на субјектот на ревизијата.

(2) Секоја договорна одредба со која изборот на друштво за ревизија од страна на органите на субјектот на ревизија од став (1) на овој член се ограничува на избор на определено друштво за ревизија од одредени категории или листи на друштва за ревизија е ништовна и неважечка.

Избор на друштво за ревизија

за законска ревизија на правно лице од јавен интерес

Член 107

(1) Законска ревизија на правно лице од јавен интерес врши друштво за ревизија кое во редовен работен однос со полно работно време има вработено најмалку двајца овластени ревизори.

(2) Правното лице од јавен интерес го врши изборот на друштво за ревизија за законска ревизија согласно член 106 и ставовите (3), (4), (5), (6), (7), (8), (9), (10) и (11) на овој член.

(3) Одборот за ревизија на правното лице од јавен интерес доставува препорака за избор на друштво за ревизија до органот на управување или органот на надзор на правното лице од јавен интерес.

(4) Препораката од став (3) на овој член треба да биде оправдана и да содржи:

1) изјава од одборот за ревизија дека препораката не била под влијание на трета страна;

2) изјава од одборот за ревизија дека не му е наметната договорна одредба од член 106 став (2 ) на овој закон и

3) најмалку два можни кандидати за избор на друштво за ревизија со оправдано образложение за предлог кандидатот на кој одборот за ревизија му дава предност пред другите кандидати, освен во случај на продолжување на почетниот ангажманот за законска ревизија согласно член 89 став (2) на овој закон.

(5) Одборот за ревизија ја изготвува препораката од став (3) на овој член по завршување на постапката за избор на друштво за ревизија.

(6) Правното лице ја организира постапката за избор на друштво за ревизија од став (5) на овој член, освен во случај на продолжување на почетниот ангажман за законска ревизија во согласност член 89 став (2) на овој закон, со почитување на следните критериуми:

1) правното лице од јавен интерес има право да покани друштва за ревизија да поднесат предлози за давање на услуги за законска ревизија, со почитување на одредбите од член 89 став (7) од овој закон и организацијата на постапка за поднесување на понуди на ниту еден начин не треба да го попречува учеството на било кое друштво за ревизија кое во претходната календарска година наплатило помалку од 15% од вкупните надоместоци за вршење на законска ревизија кај правни лица од јавен интерес;

2) документација наменета за друштва за ревизија повикани да поднесат понуди содржи транспарентни и недискриминаторски критериуми за избор кои правното лице од јавен интерес ги користи за оценување на понудите дадени од друштвата за ревизија и кои на друштвата за ревизија им овозможува да го разберат работењето на правното лице од јавен интерес и видот на законската ревизија која треба да се изврши. Документацијата ја подготвува правното лице од јавен интерес.

3) правното лице од јавен интерес може самостојно да ја утврди постапката за избор на друштво за ревизија и да води директни преговори со заинтересираните друштва за ревизија во текот на постапката за избор;

4) доколку согласно закон, Комисијата и/или надлежниот орган за регулирање и/или надзор и супервизија на работењето на правното лице од јавен интерес бара друштвото за ревизија да почитува одредени стандарди за квалитет, потребно е тие стандарди да бидат вклучени во документацијата од точка 2) на овој став;

5) правното лице од јавен интерес ги оценува поднесените понуди од друштвата за ревизија согласно критериумите наведени во документацијата од точка 2) на овој став;

6) правното лице од јавен интерес и одборот за ревизија на правното лице од јавен интерес за секое друштво за ревизија кое доставило понуда ги земаат предвид сите податоци кои Комисијата јавно ги објавила согласно овој закон;.

7) правното лице од јавен интерес изготвува извештај за заклучоците од постапката за избор кој го одобрува одборот за ревизија и

8) правното лице од јавен интерес е во можност на барање на Комисијата или на надлежниот органза регулирање и/или надзор и супервизија на работењето на правното лице од јавен интерес да докаже дека постaпката за избор е спроведена на праведен начин.

(7) Одборот за ревизија на правното лице од јавен интерес е одговорен за постапката за избор на друштво за ревизија наведена во ставот (6) на овој член.

(8) За спроведување на одредбите од став (6) точка 1) на овој член, Комисијата e должна јавно да објави листа на друштва за ревизија кој го ажурира на годишна основа. Комисијата за да направи релевантни пресметки ги користи информациите кои ги доставуваат друштвата за ревизија согласно член 101 на овој закон.

(9) Предлогот за избор на друштво за ревизија кој се доставува до собранието на акционери, собирот на содружници или друг орган со еднакви надлежности кај правното лице од јавен интерес определен согласно закон ги содржи препораката и оправданоста на одборот за ревизија или на органот кој извршува функции еквивалентни на функциите на одборот за ревизија согласно ставовите (3) и (4) на овој член.

(10) Доколку предлогот за избор на друштво за ревизија на органот на управување или органот на надзор доставен до органот од став (9) на овој член отстапува од предложениот кандидат на кој одборот за ревизија му дава предност пред другите кандидати, во предлогот се наведуваат причините за отстапување од препораката на одборот за ревизија. Предлогот на органот на управување или органот на надзор треба да се однесува на друштвото за ревизија кое учествувало во постапката за избор на друштвото за ревизија согласно ставовите (5) и (6) на овој член.

(11) Правното лице од јавен интерес веднаш ги информира Комисијата и надлежниот орган за регулирање и/или надзор и супервизија на работењето на правното лице од јавен интерес за секој обид на трета страна да наметне договорна клаузула од член 106 став (2) на овој закон или на друг начин неправилно да влијае на одлуката на собранието на акционери, собирот на содружници или друг орган со еднакви надлежности кај субјектот на ревизија определен согласно овој закон при изборот на друштво за ревизија.

(12) Работната документација од ставовите (3), (5) и (9) на овој член, друштвото за ревизија е должно да ја чува најмалку седум години.

Избор на повеќе друштва за ревизија

Член 108

(1) Доколку поинаку не е уредено со друг закон, субјектот за ревизија може да изврши избор на најмалку две меѓусебно независни друштва за ревизија согласно постапката за избор на друштво за ревизија од овој закон и таа ревизија да заврши со поднесување на заеднички ревизорски извештај согласно член 91 од овој закон.

(2) Органот кој е надлежен да врши регулирање и/или надзор и супервизија на работењето на правното лице од јавен интерес ги утврдува условите кои треба да ги исполнуваат друштвата за ревизија и условите за уредување на односите помеѓу друштвата за ревизија избрани за вршење на заедничка законска ревизија .

(3) Ако матичното друштво е правно лице од јавен интерес, обврската за законска ревизија со најмалку две меѓусебно независни друштва за ревизија се однесува на финансиските извештаи на групата.

Откажување и повлекување на друштво за ревизија од

ангажман за законска ревизија кај правно лице од јавен интерес

Член 109

(1) Откажување и повлекување на друштво за ревизија oд ангажманот за законска ревизија на правно лице од јавен интерес врз основа на оправдани причини пред надлежен суд можат да побараат:

1) сопствениците кои поединечно или заедно поседуваат најмалку 5% од вкупните удели, односно вкупниот број на акции со право на глас на собирот на содружници или собранието на акционери или најмалку 5% удели или акции од основната главнина на правното лице од јавен интерес;

2) органот на надзор и/или одборот за ревизија или неизвршните членови на органот на управување во правното лице од јавен интерес;

3) Комисијата или

4) надлежниот орган за регулирање и/или надзор и супервизија на работењето на правното лице од јавен интерес.

(2) Надлежниот суд може да го усвои предлогот за повлекување на друштвото за ревизија доколку постои оправдан основ за откажувањето и повлекувањето согласно член 90 на овој закон.

(3) Правното лице од јавен интерес е должно во рок од три дена од денот на откажувањето и повлекувањето на друштвото за ревизија од ангажман за законска ревизија кај правното лице од јавен интерес да достави писмено известување со образложение на причините за повлекувањето до:

1) Комисијата и

2) органот надлежен за надзор на работата на правното лице од јавен интерес.

Должност на субјектот на ревизија

Член 110

(1) Субјектот на ревизија должен е на друштвото за ревизија да му ја стави на располагање целокупната потребна документација, односно да му обезбеди пристап до трговските книги и сметководствените документи и да му ги обезбеди сите информации и објаснувања потребни за вршење на ревизијата.

(2) Субјектот од ставот (1) на овој член должен е на друштвото за ревизија во текот на работното време да му обезбеди пристап и користење на деловните простории за вршење на ревизијата непречено и без присуство на други лица.

(3) Субјектот од ставот (1) на овој член не смее да го ограничи пристапот до потребната документација или да му обезбеди на друштвото за ревизија информации кои се лажни или упатуваат на погрешни заклучоци.

(4) Доколку субјектот од ставот (1) на овој член не овозможи вршење на ревизијата во согласност со одредбите од ставовите (1) и (2) на овој член, друштвото за ревизија написмено ги известува Комисијата и органот надлежен за надзор на работењето на правното лице од јавен интерес на начин во согласност со меѓународните стандарди на ревизија.

VIII.НАДЗОР НАД КВАЛИТЕТ И ЗАКОНИТОСТ НА РЕВИЗИЈАТА

Предмет и начин на надзор над квалитет и законитост на ревизијата

Член 111

(1) Комисијата врши надзор над вршењето на ревизијата и обезбедува квалитет и законитостна ревизијата, преку:

1) континуирана верификација на исполнување на условите за лиценца за работа согласно одредбите од овој закон;

2) следење, прибирање и верификација на извештаите, известувањата и податоците кои овластените ревизори, друштвата за ревизија и правните лица од јавен интерес се должни да ги објавуваат и/или доставуваат согласно овој закон и

3) контрола на квалитетот на работењето.

(2) Покрај постапките од став (1) на овој член, Комисијата обезбедувањето на квалитетот и законитоста на ревизијата, го врши и преку:

1) постапка за испитување на ревизијата;

2) изрекување мерки согласно овој закон и

3) поднесување на барање за поведување на прекршочна постапка до надлежен суд, откако е одбиен предлогот на Комисијата за поведување постапка за порамнување согласно член 153 од овој закон.

(3) За целите на обезбедувањето на квалитет и законитост на ревизијата согласно став (1) на овој член (во натамошниот текст: контрола), Комисијата има право:

1) да ги разгледа работните документи;

2) да бара од друштвото за ревизија да даде објаснување за начинот на вршење на ревизијата;

3) да вклучи стручни лица за решавање на прашања што се појавуваат во текот на постапката на контрола;

4) да добие објаснувања од вработен во друштвото за ревизија и друго стручно лице кои биле вклучени во текот на ревизијата и

5) да добие информации и објаснувања од Институтот и други физички и правни лица потребни за постапката на контролата.

(4) Институтот при контролата на друштва за ревизија на правни лица што не се од јавен интерес, ги врши следниве работи:

1) ја организира и ја координира контролата извршена од контролорите од член 118 од овој закон;

2) ја информира Комисијата за сите контролори, членови и вработени во Институтот, како и за сите други стручни лица вклучени во вршењето на контролата;

3) разгледува записници од спроведените контроли и други информации во врска со спроведените контроли;

4) доставува до Комисијата извештаи и информации за сите спроведени контроли во надлежност на Институтот согласно овој закон;

5) ја контролира усогласеноста од страна на друштвото за ревизија на правните лица кои не се правни лица од јавен интерес со дадените укажувања и го координира со друштвото за ревизија на правните лица што не се од јавен интерес планот за отстранување на повредите на прописите за ревизија, кога усогласеноста или планот треба да се координира од страна на Институтот.

(5) Комисијата има право да присуствува на состаноците на Управниот одбор и/или на состаноците на комисијата надлежна за контрола на квалитет на Институтот кога се разгледува прашања во врска со контролата .

(6) Институтот при извршувањето на работите од став (4) на овој член има право:

1) да ги разгледа работните документи и методологијата за вршење на ревизијата;

2) да бара од друштвото за ревизија на правни лица кои не се од јавен интерес да дадат објаснувања за начинот на вршење на ревизијата;

3) да ја разгледува документацијата од контролата извршена од контролорот;

4) да вклучи стручни лица за решавање на прашања што се појавуваат во текот на контролата;

5) да добие објаснувања од вработен во друштвото за ревизија и друго стручно лице кои биле вклучени во текот на ревизијата;

6) да добие од други лица информации потребни за постапката на контрола на ревизијата.

(7) Комисијата поблиску го пропишува начинот на вршење на контролата, начинот на прибирање на извештаите, известувањата и податоците кои овластените ревизори, друштвата за ревизија и правните лица од јавен интерес ги доставуваат до Комисијата, како и други прашања поврзани со контролата.

(8) Институтот поблиску го пропишува начинот на вршење на контролата, начинот на прибирање на извештаите, известувањата и податоците кои овластените ревизори, друштвата за ревизија и субјктите кои не се правни лица од јавен интерес ги доставуваат до Институтот, како и други прашања поврзани со контролата и истите ги донесува по претходна согласноста на Комисијата.

Основи за спроведување на контролата

Член 112

(1) За целите на спроведување на контролата од член 111 на овој закон се врши анализа и проценка на ризикот на кој се изложени друштвата за ревизија или би можеле да бидат изложени при вршењето на ревизијата, односно ризикот на кој се изложени или би можеле да бидат изложени субјектите на ревизија.

(2) Покрај ризикот од ставот (1) на овој член, при одредување на зачестеноста и опсегот на контролата се земаат предвид и големината, влијанието и важноста што друштвото за ревизија ја има на пазарот на ревизорските услуги, како и природата, видот, обемот и сложеноста на активностите кои друштвото за ревизија ги врши и се предмет на ревизија врз основа на анализа на ризикот.

(3) Контролата од член 111 на овој закон се спроведува најмалку:

1) еднаш на секои три години на друштво за ревизија на правни лица од јавен интерес и

2) еднаш на секои шест години на друштво за ревизија на правни лица кои не се правни лица од јавен интерес.

(4) Друштво за ревизија кое врши ревизија на најмалку едно правно лице од јавен интерес од последната контрола се смета за друштво за ревизија на правни лица од јавен интерес согласно овој закон.

(5) Друштво за ревизија кое во периодот од последната контрола не вршело ревизија на правно лице од јавен интерес согласно закон се смета за друштво за ревизија на правно лице кое не е правно лице од јавен интерес согласно овој закон.

(6) По исклучок на одредбите од став (3) на овој член, контролата може да се врши и почесто особено на друштва за ревизија на кои им се изречени мерки врз основа на контролата или врз основа на постaпка за испитување согласно овој закон, односно на друштва за ревизија кај кои е утврден висок степен на ризик врз основа на анализата од став (1) на овој член.

(7) Комисијата донесува програма за спроведување на контролата од член 111 од овој закон.

(8) Комисијата ја доставува програмата за спроведување на контролата на друштва за друштва за ревизија на правни лица кои не се правни лица од јавен интерес до Институтот во рок од пет дена од денот на донесување на програмата од став (7) на овој член.

Субјекти на контрола

Член 113

(1) Обезбедувањето на квалитет и законитост на ревизијата од член 111 ставови (1) и (2) на овој закон се врши преку контрола над спроведувањето на прописите за ревизија од страна на:

1) овластените ревизори;

2) друштвата за ревизија;

3) овластените ревизори и друштвата за ревизија од друга држава членка кои Комисијата ги регистрирала согласно овој закон, само во однос на oбезбедувањето на квалитет и законитост на извршените ревизии на територијата на Република Северна Македонија

4) овластените ревизори и друштвата за ревизија од друга држава членка кои Комисијата ги регистрирала согласно овој закон и кога издал ревизорски извештај во врска со законска ревизија на финансиски извештаи на правно лице со седиште во држава која не е држава членка на Европската унија и чии преносливи хартии од вредност се тргуваат на регулираниот пазар во Република Северна Македонија согласно законот кој го уредува тргувањето со преносливи хартии од вредност;

5) овластени ревизори и друштва за ревизија од трета држава кои Комисијата ги регистрирала согласно овој закон и кога издале ревизорски извештај во врска со законска ревизија на финансиски извештаи на правно лице со седиште во држава која не е држава членка на Европската унија и чии преносливи хартии од вредност се тргуваат на регулираниот пазар во Република Северна Македонија согласно законот кој го уредува тргувањето со преносливи хартии од вредности

6) правните лица од јавен интерес со седиште во Република Северна Македонија, во врска со нивните обврски од овој закон и/или доколку нивните постапки влијаат на контролата.

(2) Овластени ревизори и друштва за ревизија од став (1) точка 5) на овој член може да се изземат од контрола доколку во изминатите три години контрола на тој овластен ревизор или на тоа друштвото за ревизија држава е спроведена од надлежниот орган на друга држава-членка или од трета држава, под услов контролата на овластените ревизории друштвата за ревизија на таа трета држава Европската Комисија да ја оценила како еквивалентна на контролата која се спроведува во државите членки на Европската Унија.

(3) Друштвото за ревизија од став (1) точка 5) на овој член е предмет на постапките за обезбедување на квалитет и законитост и изрекување на мерки од страна на Комисијата согласно одредбите од овој закон.

Начин на спроведување на контролата

Член 114

Контролата од член 111 ставoви (1) и (4) на овој закон се спроведува:

1) посредно, преку систематско собирање, проверка и анализа на извештаите, известувањата и податоците кои субјектите од член 113 ставови (1) и (4) на овој закон се должни да ги доставуваат согласно овој закон и

2) непосредно, во деловните простории на друштвото за ревизија, со преглед на изворната документација, проверка и проценка на организацијата и целокупното работење и разговор со органот на управување и со останати релевантни лица на субјектот.

Опфат на контролата

Член 115

(1) Контролата, особено опфаќа:

1) проверка на внатрешниот систем за контрола на квалитет на друштвото за ревизија, преку тестирање на усогласеноста на процедури и проверка на ревизорски досиеја;

2) потврдување на независноста од субјектот на ревизија согласно одредбите од овој закон;

3) потврдување на усогласеноста на политиките и процедурите на друштвото за ревизија, особено на усогласеноста на политиките и процедурите со меѓународните стандарди за ревизија согласно член 82 од овој закон, вклучувајќи ги и барањата од членовите 99 и 100 од овој закон како и барањата за ревизија пропишани со овој и други закони;

4) оценка на квалитетот во поглед на ангажирани ресурси, и тоа: составот на тимот за ревизија и работните часови, вклучувајќи и усогласеност со барањата за континуирано професионално усовршување од член 54 на овој закон;

5) проверка на усогласеност на наплатениот надоместок за ревизија со барањата од член 98 на овој закон;

6) проверка на целокупната ревизорска документација на најмалку еден субјект на ревизија за периодот од последната спроведена контрола и

7) оценка на содржината на последниот годишен извештај за транспарентност објавен од друштво за ревизија на правно лице од јавен интерес согласно овој закон.

(3) За потребите на тестирањатa на усогласеност од став (1) на овој член, ревизорските досиеја се избираат врз основа на анализа на ризик за вршење на ревизијата на неправилен начин.

(4) Комисијата на периодична основа врши и проверка на методологиите за вршење на ревизија кои ги употребуваат друштвата за ревизија.

(5) Контролата на овластениот ревизор што врши работи на ревизија во име на друштвото за ревизија се спроведува заедно со контролата на тоа друштво за ревизија на начинот од став (1) точка 6) на овој член.

Доставување податоци

Член 116

(1) Друштвото за ревизија е должно најдоцна до 31 јануари во тековната година до Kомисијата да достави извештај кој особено содржи:

1) список на вработени овластени ревизори со регистарски број под кој се запишани во Регистарот на овластени ревизори и

2) сопственици на акции и удели во друштвото за ревизија, како и при стекнување и промена на сопствениците на акции, односно удели;

3) вложувања врз основа на кои друштвата за ревизија директно или индиректно стекнало учество во друго правно лице;

4) измени во статутот или основачкиот акт;

5) полисата за осигурување;

6) список на сите договори за ревизија, по видови на ревизија, кои друштвата за ревизија ги склучиле со субјектите на ревизија во периодот за кој се известува, како и список на сите договори за ревизија раскинати со соодветно образложение за причините за раскинувањето, без оглед која страна го раскинала договорот;

7) бројот на ревизорски извештаи за законска ревизија потпишани од секој клучен ревизорски партнер и

8) други информации потребни за планирање и спроведување на јавниот надзор од член 111 на овој закон.

Доставување на податоци на барање

Член 117

(1) На барање на Комисијата, субјектот од член 113 став (1) на овој закон како и други физички и правни лица кои имаат сознанија кои се од интерес за постапката на контрола, должни се до Комисијата да достават или да стават на располагање документација, извештаи и податоци кои се важни за надзорот или за извршување на другите овластувања што ги има Комисијата согласно овој закон.

(2) Комисијата за целите на контролата може од лицата од став (1) на овој член да бара писмена изјава, да ги повика да дадат усно изјаснување и/или со нив да спроведува разговори за сите околностите од ставот (1) на овој член, за да се добијат потребните информации за вршење на надзорот и исполнување на целите на надзорот.

(3) Институтот е должен веднаш без одлагање да ги достави сите побарани информации од Комисијата, потребни за обезбедување на квалитет и законитост на ревизијата извршена на друштво за ревизија на правно лице кое не е правно лице од јавен интерес.

Лица кои спроведуваат контролата

Член 118

(1) Контролата за која е надлежна Комисијата согласно овој закон ја врши контролор коj ги исполнува условите од став (3) на овој член и е вработен во Комисијата.

(2) Контролата во надлежност на Институтот согласно овој закон ја спроведува контролор вработен во Институтот и кој ги исполнува условите од став (3) на овој член.

(3) Контролорот од ставовите (1) и (2) на овој член ги исполнува следните услови:

1) има лиценца за овластен ревизор;

2) има најмалку пет години искуство во вршење на ревизија и финансиско известување, од кои минимум две години искуство во законска ревизија кај правни лица од јавен интерес;

3) има посетено обука за контрола на квалитет на вршењето на ревизија;

4) најмалку три години пред почетокот на контролата на квалитет на вршењето на ревизијата лицето престанало да биде сопственик или вработен во друштво за ревизија или на друг начин да е поврзано со друштвото за ревизија кој е субјект на контролата на квалитет;

5) пред почетокот на контролата да даде писмена изјава дека не постои судир на интерес меѓу него и/или овластен ревизор односнодруштвото за ревизија кое е субјект на контрола во смисла на точка 4) на овој став.

(4) Доколку се утврди дека изјавата од став (3) точка 5) на овој член е нецелосна или содржи невистинити податоци, контролорот го губи правото за вршење на контролaта.

(5) По исклучок на одредбите од став (3) точка 5) на овој член, Комисијата може со склучување на договор да ангажира стручни лица за потребите на контролата доколку бројот на контролори е недоволен и доколку е нужна стручна помош.

(6) Стручните лица од став (5) работат под директен надзор на контролорот и на нив се однесуваат барањата од став (3) точки 4), 5) и 6) на овој член.

(7) Стручните лица од став (5) на овој член можат да бидат членови на професионални здруженија и тела и не смеат да бидат вклучени во орган на управување и орган на надзор во професионалните здруженија и тела ниту да бидат вработени или на поинаков начин ангажирани во професионалните здруженија и тела.

(8) Платата на контролорот од став (1) на овој член и надоместокот на стручните лица од став (5) на овој член се обезбедуваат од средствата на Комисијата утврдени со годишниот финансиски план.

(9) Платата на контролорот од став (2) на овој член се обезбедува од средствата на Институтот.

(10) На барање на Комисијата, во контролата која ја спроведува Институтот учествува и контролор на Комисијата кој ја дава писмената изјава од став (3) точка 5) на овој член.

(11) Начинот на спроведување на обуката и други прашања во врска со организирањето и спроведувањето на обуката од став (3) точка 3) од овој член и формата и содржината на образецот на писмената изјава од ставот (3) точка 5) на овој член ги пропишува Комисијата.

Права на контролорот

Член 119

При контролата, контролорот има право:

1) да ги користи информациите на друштвото за ревизија;

2) да ги разгледува работната документација и методологијата за извршување на ревизијата;

3) да изврши преглед на работната документација од ревизијата на поврзаните субјекти со субјектот на ревизија, во случај на ревизија на група ;

4) да добие објаснувања од друштвото за ревизија за начинот на извршување на ревизијата;

5) да добие објаснувања од вработен на друштвото за ревизија и друго стручно лице кои биле вклучени во текот на ревизијата;

6) да добие информации потребни за вршење на контролата од други физички и правни лица и

7) да има помош од стручни лица кои поседуваат знаење за решавање на прашања што се појавуваат во текот на контролата на ревизијата.

Известување за непосредна контрола

Член 120

(1) Контролата започнува на денот на доставување на потпишано и заверено известување за датумот на контрола, од страна на:

1) Комисијата во врска со контролата организирана и спроведена од Комисијата и

2) Институтот, за контролата организирана и спроведена од Институтот.

(2) Известувањето од став (1) на овој член особено содржи:

1) предмет на контрола;

2) периодот кој го опфаќа контролата;

3) ознака за местото каде што ќе се изврши контролата;

4) датум на започнување на непосредната контрола;

5) датум на започнување на посредната контрола;

6) планираното времетраење на контролата;

7) име и презиме на контролорот и

8) име и презиме на ангажираниот експерт, доколку е применливо.

(3) Известувањето од ставот (2) на овој член може да содржи и податоци за документацијата што субјектот на контрола е должен да им ја подготви на контролорите заради вршење на контролата.

(4) Контролорот може да го дополни известувањето од ставот (2) на овој член за време на контролата.

(5) Известувањето за контрола од став (2) на овој член се доставува до субјектот на контрола на квалитет на вршењето на ревизијата во рок што не може да биде пократок од осум дена пред денот на почетокот на непосредната контрола.

Услови за вршење на непосредна контрола

Член 121

(1) По приемот на известувањето од член 120 став (2) на овој закон, субјектот на контрола е должен на лицата од член 120 став (2) точка 7) на овој закон :

1) да им обезбеди непречен пристап до деловните простории;

2) да им обезбеди просторија за непречено вршење на контролата;

3) да им ја стави на располагaње целокупната документација потребна за спроведување на контролата во форма која ќе ја побара контролорот, а доколку е потребно и копии или нотарски заверен превод од истата и

4) да овласти лице кое на барање на контролорот ќе ги дава сите потребни информации релевантни за контролата и исполнување на целите на контролата.

(2) Контролата се врши во текот на работното време на субјектот на контрола при што не се попречува нормалното работење на субјектот на контрола.

(3) По исклучок на одредбите од став (2) на овој член, доколку поради обемот или природата на работата е потребно, субјектот на контрола е должен да го овозможи вршењето на контрола и вон работното време.

Права на субјектот на контрола при непосредна контрола

Член 122

Субјектот на контрола, односно од него назначеното лице, особено има право:

1) да биде писмено известено за предметот и времетраењето на контролата;

2) да биде запознаен со правата и должностите кои ги има во контекст на контролата;

3) да предлага и да поднесува докази кои се од значење за утврдување на фактичката состојба во текот на постапката за вршење на контролата;

4) да одбие да го потпише записникот ако не се согласува со фактите кои се наведени во записникот или ако му е оневозможено правото да даде забелешка на истиот и

5) да даде забелешка со образложение на записникот за извршената контрола.

Контрола на информацискиот систем

Член 123

(1) Субјектот на контрола кој користи информациски систем во работењето, на барање на контролорот ќе обезбеди услови за проверка на информацискиот систем и дали податоците обработени со употреба на информатичка технологија биле обработени.

(2) Субјектот на контрола е должен на барање на контролорот да ја достави документацијата од која е евидентен целосниот опис на работењето на информацискиот систем. Компонентите (потсистемите и датотеките) на информацискиот систем мора да бидат видливи од документацијата.

(3) Документацијата треба да овозможи да се изврши контрола на:

1) софтверските решенија;

2) процедурите за обработка на податоците со употреба на информатичката технологија во рамки на системот;

3) контролите кои обезбедуваат точна и веродостојна обработка на податоците и

4) контроли кои заштитуваат од неовластено дополнување, измена или бришење на зачуваните податоци и со кои се обезбедува доверливост, интегритет и достапност на податоците.

(4) Секоја промена на софтверските решенија на информацискиот систем мора да биде документирана по хронолошки редослед на настанување на промените заедно со датумот на настанатата промена. Од документацијата треба да бидат евидентни и сите промени на форматот на датотеките.

Контрола на извештајот за транспарентност

Член 124

(1) Доколку во текот на контролата, контролорот на Комисијата утврди дека извештајот за транспарентност објавен од страна на друштвото за ревизија кое е субјект на контролата содржи информации, вклучително и информации за ефективноста, односно уверливоста на системот за внатрешна контрола на квалитет на друштвото за ревизија кои значително наведуваат на погрешно мислење, Комисијата е должна е веднаш од друштвото за ревизија да бара измени во содржината на извештајот за транспарентност.

(2) Друштвото за ревизија од став (1) на овој член должно е да постапи во рок од три дена од денот на приемот на барањето за измена на содржината на извештајот за транспарентност.

Завршување на непосредната контрола

Член 125

(1) Непосредната контрола на квалитет на вршење на ревизијата се затвора со одржување на завршен состанок меѓу контролорот и овластеното лице на субјектот на контрола на квалитет на вршењето на ревизијата заради презентирање на наодите од утврдената фактичка состојба, увид во записникот од страна на субјектот на контролата со можност да даде коментари и забелешки кои ќе бидат внесени во записникот, потпишување на записникот и доставување на примерок од записникот и листите на контрола..

(2) Контролорот составува записник за извршената контрола на квалитет во кој особено се содржани: детален опис на утврдените факти, констатација за законито работење и постапување на субјектот на контрола, опис на недостатоците, незаконитостите и неправилностите утврдени во постапката на контролата и рок за доставување на приговори.

(3) Субјектот на контрола има право на увид на записникот и наведување на писмена забелешка со образложение на записникот од став (2) на овој член.

(4) Записникот за извршената контрола го потпишуваат контролорот кој ја извршил контролата и овластено лице на субјектот на контрола.

(5) Доколку овластеното лице на субјектот на контрола одбие да го потпише записникот за извршената контрола, контролорот во записникот ги наведува причините за одбивањето.

(6) Еден примерок од записникот од став (2) на овој член му се предава на субјектот на контрола во рок од пет дена од денот на одржување на завршниот состанок од став (1) на овој член.

(7) Образецот за записникот од став (1) на овој член го пропишува Комисијата.

Право и рокови на приговор

Член 126

(1) Субјектот на контрола има право на приговор до Комисијата по записникот од член 125 став (2) на овој закон во писмена форма најдоцна во рок од седум дена од денот на приемот на записникот, доколку:

1) записникот за извршената контрола е составен за контрола на субјект над кој Комисијата, односно Институтот не е надлежен да врши контрола на квалитет согласно закон;

2) во записникот од член 125 став (2) на овој закон е неточно или нецелосно утврдена фактичката состојба и

3) контролорот ги надмине своите овластувања пропишани со и/или врз основа на овој закон.

(2) Приговорот особено содржи:

1) наведување на записникот по кој се дава приговорот;

2) изјава дека наводите во записникот во целост или делумно се демантираат,

3) причини за изјавување на приговорот и

4) докази, прилози и други податоци.

(3) Субјектот на контрола во приговорот по записникот на контрола може да ги наведе фактите и да предочи докази од кои произлегува дека не постојат недостатоци, незаконитости и/или неправилности наведени во записникот од контролата.

(4) Овластениот ревизор чија работа била предмет на контрола може својот приговор на записникот да го даде посебно или заедно со приговорот на друштвото за ревизија.

(5) По истекот на рокот за приговор од став (1) на овој член, субјектот на контрола нема право да наведува нови факти и да предлага нови докази.

Постапување по приговор на записник од спроведената контрола

Член 127

(1) Комисијата со управен акт решава за приговорот од член 126 на овој закон врз основа на писмените докази и придружната документација доставени во приговорот и потребни за утврдување на фактичката состојба во рок од 30 дена од денот на приемот на приговорот.

(2) Во случај на поднесениот приговор по записник од спроведена контрола на квалитет во надлежност на Институтот, Комисијата е должна да побара и мислење по однос на приговорот од комисијата на Институтот во чија надлежност е контролата на квалитет..

(3) Доколку кон приговорот не се приложени писмените докази и придружната документација потребни за утврдување на фактичката состојба, Комисијата одлучува само врз основа на оние докази и документација кои се приложени кон приговорот.

(4) Комисијата ќе го испита записникот во степен во кој се демантираат наводите на записникот во приговорот и во рамки на причините наведени и образложени во приговорот.

(5) Комисијата ќе го отфрли приговорот, доколку приговорот:

1) не е допуштен согласно член 126 став (1) на овој закон;

2) е поднесен вон рокот од член 126 став (1) на овој закон или

3) е поднесен од страна на неовластено лице на субјектот на контрола на квалитет.

(6) При одлучување по приговорот, Комисијата не може да го менува записникот на штета на субјектот на контрола.

(7) Управниот акт од став (1) на овој член е конечен и против него може да се поведе управен спор пред надлежен суд.

Член 128

На завршувањето на посредната контрола се применуваат одредбите од членовите 125, 126 и 127 на овој закон.

Постапување по записник од спроведената контрола

Член 129

(1) Комисијата ги разгледува фактите утврдени со записник од спроведената контрола и доколку е потребно:

1) изрекува мерка согласно овој закон и/или

2) поведува постапка на испитување на ревизијата и/или

3) поднесува барање за поведување на прекршочна постапка до надлежен суд, откако предлогот за постапка за порамнување е одбиен од страна на сторителот на прекршокот и/или

4) да пријави сторено кривично дело согласно закон.

(2) Институтот ги разгледува фактите утврдени со записникот од спроведената контрола во надлежност на Институтот согласно овој закон и доколку е потребно, и предлага на Комисијата:

1) да изрече мерка/мерки согласно овој закон или

2) да се изврши постапка на испитување на ревизијата.

(3) По добивањето на резултатите од контролата, односно на записникот од спроведената контрола од став (2) на овој член и сите информации во врска со контролата, Комисијата ги проценува и:

1) го одобрува предлогот на Институтот да изрече мерка и ја изрекува мерката;

2) не го одобрува предлогот на Институтот и изрекува друг-а/или мерк-а/и;

3) не ги одобрува резултатите од спроведената контрола од страна на Институтот, притоа Комисијата го задолжува контролорот да изврши дополнителна контрола или назначува друг контролор да изврши повторена контрола или донесува одлука за извршување на постапка за испитување на квалитет на ревизијата и

4) го одобрува предлогот на Институтот за извршување на постапка за испитување на квалитет на ревизијата на финансиските извештаи.

(4) Во случај кога, врз основа на контролата, Комисијата носи одлука за извршување на постапка за испитување на ревизијата согласно став (3) точка 3) на овој член, Комисијата има право да го вклучи контролорот кој ја извршил контролата која е предмет на постапката за испитување на ревизијата.

(5) Во случаите од ставовите (1) и (2) на овој член Комисијата одлучува со управен акт во рок од 30 дена од денот на истекот на рокот за приговор од член 126 на овој закон.

Извештај од спроведена контрола

Член 130

(1) Комисијата, односно Институтот изготвува извештаи за наодите и заклучоците од контролата што ја спроведуваат согласно овој закон.

(2) Институтот извештајот од став (1) на овој член го доставува до Комисијата во рок од два месеци од денот кога е завршено спроведувањето на годишната програма за контролата што ја спроведува согласно овој закон.

(3) Комисијата изготвува годишен извештај за збирните наоди и заклучоци од извршените контроли, во кој се содржани клучните наоди, особено повторените недостатоци на системите за внатрешна контрола на субјектите на контрола што произлегуваат од извршените контроли, како и информациите од извештајот на Институтот од став (2) на овој член.

(4) Комисијата го објавува извештајот од став (3) на овој член на својата службена интернет страница во рок од два месеци по истекот на рокот од став (2) на овој член.

Чување на досиејата од спроведената контрола

Член 131

(1) Досиејата од спроведената контрола на субјект на контрола се чуваат како доверливи во период од десет години од денот на нивното затворање.

(2) Периодот од став (1) на овој член може да биде продолжен за период потребен за извршување на прекршочни постапки согласно овој закон или за кривични постапки согласно закон.

Годишен надоместок за контрола

Член 132

(1) Друштвото за ревизија и плаќа на Комисијата годишен надоместок за контрола од член 111 став (1) на овој закон.

(2) Друштвото за ревизија на правно лице кое не е правно лице од јавен интерес му плаќа на Институтот надоместок за контролата на квалитет на работењето во годината во која се врши контролата.

(3) Основа за утврдување на надоместокот од ставовите (1) и (2) на овој член е вупниот износ на приходи на друштвото за ревизија прикажани во финансиските извештаи на друштвото за ревизија за претходната деловна година.

(4) Доколку друштвото за ревизија од став (1) на овој член не го изврши плаќањето на годишниот надоместок во рокот утврден со актот на Комисијата од став (3) на овој член, ќе се спроведе присилно извршување согласно законот кој го уредува присилното извршување.

(5) На наплатата на надоместокот од став (2) на овој член се применуваат одредбите од став (4) на овој член.

Постапка за испитување на ревизија

Започнување на постапка за испитување на ревизија

Член 133

(1) Комисијата одлучува за започнување на постапка за испитување:

1) во случаите од член 129 став (3) точки 3) и 4) од овој закон;

2) кога државни институции, Институтот, други правни лица или физички лица врз основа на основано сомнение за повреда на прописите за ревизија од страна на друштвото за ревизија кое го стекнале врз основа на деловен однос или работен однос или извршување на функција ќе поднесат до Комисијата пријава согласно став (3) на овој член;

3) во случај кога надлежниот орган за регулирање и/или за надзор и супервизија на работењето на субјектот на ревизија до Комисијата ќе достави известување со образложение за причините за одбивањето или отфрлањето на ревидираните финансиски извештаи на субјектот на ревизија за кои е издаден ревизорски извештај со позитивно мислење или ревизорски извештај со мислење со резерва;

4) по службена должност, во случај кога Комисијата има достапни објективни докази за повреда на прописите за ревизија обезбедени при извршувањето на своите надлежности согласно овој закон или

5) на барање на надлежните органи на државите-членки или надлежните органи на трети држави.

(2) Постапката за испитување на ревизијата од став (1) на овој член, може да се однесува на целокупната ревизија или на определен дел од ревизијата со цел утврдување на настани кои претставуваат недостатоци во квалитетот и законитоста на ревизијата.

(3) Физичкото лице или правното лице од став (1) на овој член може до Комисијата да поднесат пријава со која информира за недостатоци во квалитетот и законитоста на ревизијата и можна повреда на прописите за ревизија или со која предлагаат да се изврши постапка за испитување на ревизијата од став (1) на овој член најдоцна во рок од 24 месеци од појавата на околностите што претставуваат основа за поведување на постапката за испитување на ревизијата.

(4) Пријавата од став (3) на овој член особено содржи податоци за: подносителот на барањето или назнака дека подносителот е анонимен, детален опис на наводната неправилна примена и повреда на прописите за ревизија од страна на овластениот ревизор или друштвото за ревизија, образложение на наводите за неправилна примена и повреда на прописите за ревизија и било кои други податоци кои подносителот смета дека се од суштинско значење за процена на можната неправилна примена и повреда на прописите за ревизија и кои ги стекнал во текот на работниот однос, деловниот однос или друг однос со друштвото за ревизија.

(5) Комисијата врз основа на податоците од ставот (4) и анализата и проценката на ризикот на кој се изложени друштвата за ревизија или би можеле да бидат изложени при вршењето на ревизијата, односно ризикот на кој се изложени или би можеле да бидат изложени субјектите на ревизија врз основа на податоците од пријавата одлучува за започнување на постапката за испитување во рок од 30 дена од денот на приемот на пријавата.

(6) Во случај кога Комисијата ќе донесе одлука да започне постапка за испитување на ревизија најдоцна во рок од десет дена пред започнувањето на постапката за испитување во писмена форма го известува:

1) друштвото за ревизија или

2) овластениот ревизор чие дејствие ќе се испита.

(7) По исклучок на одредбите од став (6) на овој член, Комисијата има право да започне постапка на испитување на ревизија без известување во случај кога постојат разумни причини да се верува дека друштвото за ревизија или лицето чие дејствие ќе се испитува може да сокрие или да уништи документи потребни за извршување на постапката за испитување на ревизија или постојат други околности што постапката за испитување на ревизија ќе ја направат невозможна или особено тешка за извршување.

(8) Постапката на испитување на ревизија мора да заврши во рок 12 месеци од датумот на донесување на одлука за започнување на постапката за испитување.

(9) Постапката за испитување на ревизијата извршена од друштво за ревизија на држава-членка или трета држава се врши до степенот до кој тие се поврзани со ревизијата на финансиските извештаи која е извршена согласно овој закон.

(10) Во постапките во врска со одлучувањето по поднесена пријава за поведување на постапка за испитување на ревизија, како и во постапката за испитување на ревизија се применуваат одредбите од законот со кои се уредува општата управна постапка и странката има право да учествува во постапката на утврдување на факти и докажување се до донесување на крајната одлуката во постапка за испитување на ревизија, да дава изјави и објаснувања, да изведува факти кои се од интерес за постапката на испитување на ревизија и да ги побива наводите кои не се совпаѓаат со наводите на странката.

(11) Комисијата поблиску ги пропишува начинот на прием и обработка на пријавите за поведување на постапка за испитување на ревизија, начинот на спроведување на постапката на испитување на ревизија, случаите во кои постапката за испитување се прекинуваи други прашања во врска со спроведувањето на постапката за испитување на ревизија.

(12) Формата и содржината на пријавата од став (3) на овој член и известувањето од став (6) на овој член поблиску ги пропишува Комисијата.

Организација на вршење на постапка за испитување

Член 134

(1) Постапката за испитување на ревизијата од член 133 на овој закон ја вршат контролори вработени во Комисијата.

(2) При вршењето на постапката за испитување на ревизијата од член 133 се применуваат одредбите од членовите 111 став (3), 117 и 121 на овој закон.

(3) На контролорите од став (1) на овој член соодветно се применуваат одредбите од членовите 118 и 119 на овој закон.

Записник од постапка на испитување

Член 135

(1) По завршување на постапката за испитување на ревизијата од член 133 став на овој закон, контролорот изготвува записник, кој во зависност од опфатот и степенот на извршените активности на испитувања треба особено да содржи: опис на извршените испитувања, дали се идентификувани или не недостатоци во квалитетот на ревизијата или дали се идентификувани или не прекршувања на прописите за ревизија.

(2) Комисијата во писмена форма, го доставува записникот за испитување во рок од десет дена од денот на завршувањето на постапката за испитување на ревизијата до лицето чие дејствие било предмет на постапката за испитување.

(3) По записникот може да се поднесе приговор во рок од три дена од денот на добивањето на записникот. На приговорот се применуваат одредбите од член 126 на овој закон.

(4) Комисијата по приговорот постапува согласно член 127 на овој закон.

(5) Комисијата врз основа на записникот може да:

1) ја затвори постапката за испитување на ревизијата, без предлог за понатамошно дејствие;

2) започне постапка за изрекување мерка согласно овој закон;

3) поднесе барање за поведување на прекршочна постапка до надлежен суд, откако е одбиен предлогот на Комисијата за порамнување од член 153 од овој закон или

4) пријави сторено кривично дело согласно закон .

(6) Актот од став (5) на овој член е конечен и против него може да се поведе управен спор пред надлежен суд.

Заштита на лични податоци и информации за постапки

на испитување кои се во тек

Член 136

(1) Комисијата не ги дава или открива личните податоци на физичкото лице кое пријавува можна неправилна примена на прописите за ревизија и личните податоци на лицето за кое се сомнева дека неправилно ги применил прописите за ревизија, освен ако Комисијата не добие согласност на лицето во врска со откривањето на неговото лични податоци или во случаите кога Комисијата е обврзана со овој закон да ги објави тие податоци.

(2) Информациите за постапката за испитување на ревизијата од член 133 став на овој закон ко е во тек не им се доставува на страни кои не се поврзани со постапката за испитување на ревизијата се додека не се донесе одлука во врска со тоа, освен за случаите каде што Комисијата согласно закон има право да даде информации за постапка што е во тек.

(3) На пријавувањето согласно член 133 на овој закон се применуваат одредбите од законот кој го уредува заштитено пријавување и обезбедувањето заштита на укажувачите.

Изрекување на мерки

Член 137

(1) Комисијата врз основа на записникот од контролатa и сите информации поврзани со контролата и записникот од постапката за испитување на ревизијата и сите информации поврзани со постапката за испитување на ревизија ги изрекува следните мерки:

1) укажување;

2) наредба за прекинување определена повреда на прописите за ревизија, воздржување од повторување на повредата и отстранување на утврдената повреда на прописите за ревизија;

3) јавна објава дека ревизорскиот извештај не е изготвен согласно членовите 91 и 93 од овој закон;

4) времена забрана за вршење на ревизија и/или за потпишување на ревизорски извештај во траење до три години;

5) времена забрана за член на орган на управување или за член на орган на надзор во друштво за ревизија за вршење на функцијата член на орган на управување или член на орган на надзор во друштво за ревизија во траење до три години;

6) предлог до надлежниот орган за регулирање и/или надзор и супервизија на работењето на правното лице од јавен интерес за изрекување на времена забрана за член на орган на управување или за член на орган на надзор или за член на одбор за ревизија на правно лице од јавен интерес за вршење на функцијата член на орган на управување или член на орган на надзор или член на одбор за ревизија во правно лице од јавен интерес во траење до три години и

7) одземaње на лиценцата за работа.

(2) Мерките од ставот (1) на овој член, Комисијата ги изрекува со решение кое особено содржи:

1) опис на сторената повреда на прописите за ревизија;

2) рокот во кој сторителот на повредата треба да постапи по решението и да достави извештај дека го отстранил дејствието кое е во спротивност со прописите за ревизија;

3) начинот на отстранување на дејствието кое е во спротивност со прописите за ревизија и

4) докази дека дејствието кое е во спротивност со прописите за ревизија е отстрането.

(3) Решението од ставот (2) на овој член се носи најдоцна во рок од пет дена од денот на истекот на рокот за приговор по записникот за извршената контрола , односно по записникот за извршената постапка за испитување на ревизијата согласно овој закон .

(4) Решението од ставот (2) на овој член е конечно и против него може да се поведе управен спор во рок од 30 дена од денот на доставување на решението до сторителот на повредата.

(5) Сторителот на повредата на кого се однесува решението од став (2) на овој член должно е на Комисијата да и ги надомести трошоците во постапката на контрола или во постапката за испитување на ревизијата и изрекување на мерки согласно Тарифата на Комисијата.

(6) Комисијата во решението од став (2) на овој член или со посебно решение утврдува фиксен износ на трошоците од став (5) на овој член.

(7) Доколку сторителот на повредата не го плати износот на трошоците од став (5) на овој член во определениот рок, кој не може да биде пократок од осум дена ниту подолг од 30 дена од денот на правосилноста на решението, ќе се спроведе присилна наплата, согласно одредбите од законот кој го уредува присилното извршување на акт  кој гласи на исполнување на парична обврска донесен во управна постапка.

(8) Комисијата е должна веднаш и без непотребно одлагање да ги запише во соодветниот регистар изречените мерки од ставот (1) точки 1), 2), 3), 4), 5) и 7) на овој член.

(9) Мерките од ставот (1) на овој член Комисијата ги изрекува директно согласно овој закон.

(10) Комисијата е должна да го достави до Институтот решението со кое ги изрекува мерките од став (1) на овој член .

Насоки за изрекување на мерки

Член 138

(1) Комисијата е должна да утврди правила кои ќе ги применува при одредување на видот на мерката која ќе ја изрече од член 137 став (1) на овој закон за утврдено постапување во спротивност со прописите за ревизија.

(2) При одредувањето на видот и степенот на мерките од член 137 став (1) на овој закон, Комисијата ги зема во предвид сите релевантни околности и каде е соодветно ги вклучува:

1) материјалноста на повредата на прописите за ревизија, имајќи ги предвид и повредите на прописите за ревизија кои се утврдени со последната контрола или постапка за испитување на ревизијата согласно овој закон;

2) нивото на одговорност на сторителот на повредата во однос на кој Комисијата има намера да изрече мерка;

3) финансиската моќ на сторителот на повредата утврдена преку вкупниот годишен износ на лични примања, односно преку вкупниот годишен приход од дејноста на сторителот на повредата остварен во календарската година, односно деловната година која и претходи на календарската годината во која Комисијата има намера да му ја изрече мерката;

4) износот на добиените приходи од повредата на прописите за ревизија, друга парична корист или износот на спречената загуба или настаната штета, доколку е можно да се утврди износот и

5) дали сторителот на повредата соработува со Комисијата и претходните повреди на прописите за ревизија кои се сторени согласно овој закон од страна на сторителот.

(3) Покрај околностите од став (2) на овој член, Комисијата може да земе предвид и други околности кои ја олеснуваат или отежнуваат одговорноста на сторителот на повредата.

(4) Олеснителна околност од став (3) на овој член претставува дејствие со кое сторителот на повредата:

1) доброволно спречува штетни последици од повредата на прописите за ревизија;

2) ги надоместува загубите или настанатата штета и

3) презема мерки за отстранување на повредата на прописите за ревизија.

(5) Отежнувачка околност од став (3) на овој член претставува дејствие со кое сторителот на повредата:

1) намерно ја сторил повредата на прописите за ревизија;

2) ја прикрива сторената повреда на прописите за ревизија;

3) истрајува во сторувањето на повреда на прописите за ревизија и

4) ја повтори повредата на прописите за ревизија за која веќе му е изречена мерка согласно овој закон во рок од три години од изрекувањето на мерката.

Укажување

Член 139

(1) Доколку со контролата или со постапката за испитување на ревизијата согласно овој закон се утврди дека друштвото за ревизија потребно е да преземе активности за подобрување на работењето и на внатрешниот систем за контрола на квалитет или намалување или елиминирање на ризиците на кои е или може да биде изложено вршејќи ги своите активности, Комисијата на друштвото за ревизија му укажува особено да ги спроведе следните мерки:

1) да ги подобри политиките и постапките во врска внатрешната контрола на квалитет на друштвата согласно барањата на прописите за ревизијаили

2) да обезбеди внатрешна обука на вработените во врска со етичките барања на ревизорската професија заради правилно и законито постапување во областа во која се утврдени повреди или во која постои ризик за да се направат повреди.

(2) Со укажувањето од став (1) на овој член, Комисијата може да бара од друштвото за ревизија да достави план, рокови и динамика за постапување по укажувањето. Комисијата во укажувањето наведува дали Комисијата или Институтот ќе ја проверува усогласеноста со укажувањето и дали планот за отстранување на незаконитостите треба да биде координиран со Комисијата или со Институтот.

(3) Друштвото за ревизија е должно да ги достави планот, роковите и динамиката на постапување по укажувањето во рок од седум дена од денот на доставувањето на укажувањето од став (1) на овој член.

(4) Друштвото за ревизија должно е да постапи во рокот утврден во укажувањето од став (1) на овој член кој не може да биде пократок од 15 дена ниту подолг од 30 дена.

(5) По исклучок на одредбите од ставот (3) на овој член, во случај на укажувања кои се однесуваат на промена на внатрешната организација на друштвото за ревизија рокот за спроведување на укажувањето не може да биде подолг од 180 дена.

(6) Друштвото за ревизија е должно во рок од три дена од истекот на роковите утврдени во планот од став (2) на овој член соодветно до Комисијата, односно до Институтот да достави известување за реализација на укажувањата.

(7) Доколку друштвото за ревизија не постапи на начин согласно укажувањето, Комисијата е должна на својата службена интернет страница да ги објави значајните недостатоци утврдени во системот за внатрешна контрола на квалитет, во рок од пет дена од денот на добивањето на известувањето од став (6) на овој член.

Наредба за прекинување на определена повреда на прописите за ревизија, да се воздржи од повторување на повредата и да ја отстрани утврдената повреда на прописите за ревизија

Член 140

(1) Комисијата му наредува на овластениот ревизор да прекине определена повреда на прописите за ревизија, да се воздржи од повторување на повредата и да ја отстрани утврдената повреда особено, доколку:

1) не ги евидентира заканите по независноста и преземените мерки согласно со член 81 став (8) од овој закон;

2) го отежнува или попречува извршувањето на контролата од страна на контролорот од член 119 на овој закон;

3) го отежнува или попречува извршувањето на контролата од членот 121 на овој закон;

4) го отежнува или попречува извршувањето на контролата на информацискиот систем од членот 123 на овој закон

5) го отежнува или попречува извршувањето на постапката за испитување на ревизијата согласно со овој закон;

6) овластениот ревизор учествувал во утврдената незаконитост направена од друштвото за ревизија за која Комисијата на друштвото за ревизија му ја издала наредбата согласно став (2) на овој член и

7) на друштвото за ревизија каде е вработен овластениот ревизор и за кое е утврдена повреда на прописите за ревизија му е изречена друга мерка согласно овој закон.

(2) Комисијата му наредува на друштвото за ревизија да прекине определена повреда на прописите за ревизија, да се воздржи од повторување на повредата и да ја отстрани утврдената повреда на прописите за ревизија, особено доколку:

1) во работната документација не ги евидентира сите значителни закани и преземените мерки согласно со член 81 став (8) на овој закон;

2) не ги достави политиките и постапките кои се однесуваат на внатрешната контрола на квалитет до вработените согласно член 82 став (3) од овој закон;

3) не назначи овластен ревизор надлежен за внатрешната контрола на квалитет согласно член 82 став (7) на овој закон;

4) не обезбеди состав на тимот за ревизија согласно член 83 став (5) од овој закон;

5) не води евиденција за повредите на прописите за ревизија, последиците од повредите, мерките за решавање на повредите и за измена на системот за внатрешна контрола согласно член 83 став (6) на овој закон;

6) не изготви годишен извештај за преземените мерки и навремено не го достави до вработените во друштвото за ревизија согласно член 83 став (7) од овој закон;

7) не води евиденција за советите од надворешни стручни лица согласно член 83 став (8) од овој закон;

8) не води евиденција за секој субјект на ревизија согласно член 83 став (9) од овој закон;

9) ревизорското досие не е со содржина и/или не е затворено согласно член 83 ставови (11) и (12) на овој закон;

10) не води евиденција за поднесените писмени поплаки согласно член 83 став (13) од овој закон;

11) не постапува согласно член 87 став (2) на овој закон;

12) не ја задржува документацијата од членот 87 став (7) на овој закон;

13) друштво за ревизија ги нема документирало резултатите од спроведената проверка на ангажманот за законска ревизија кај правното лице од јавен интерес согласно член 92 став (10) на овој закон;

14) на барање на Комисијата не и го достави дополнителниот извештај за одборот за ревизија согласно член 94 став (6) на овој закон;

15) во врска со работната документација не постапува согласно член 95 став (1) на овој закон;

16) извештајот за транспарентност не е достапен во рокот од член 97 став (2) од овој закон;

17) извештајот за транспарентност не ги содржи податоците од член 97 ставови (5) и (6) на овој закон или

18) до Комисијата навремено не достави листа на правни лица од јавен интерес кои биле субјект на ревизија согласно член 101 став (1) на овој закон;

19) не постапи согласно со член 116 од овој закон;

20) не постапува согласно член 117 став (1) на овој закон;

21) не ја доставува целокупната побарана документација од Комисијата согласно член 117 став (2) на овој закон;

22) не постапи по усното или писменото барање на Комисијата од член 117 став (3) на овој закон;

23) го отежнува или попречува извршувањето на контролата од член 119 на овој закон;

24) не ги овозможува условите за вршење на контролата од член 121 на овој закон

25) го отежнува или попречува извршувањето на контролата на информацискиот систем од член 123 на овој закон;

26) на Комисијата навремено не и го плати надоместокот од член 132 од овој закон;

27) друштвото за ревизија го отежнува или попречува извршувањето на постапката за испитување на ревизијата согласно со овој закон;

28) навремено и/или во целост не постапи по укажувањето од член 139 на овој закон и

29) сторил нова повреда на прописите за ревизија за кои е предвидена мерката укажување од член 139 на овој закон.

(3) Рокот за постапување по наредбата од ставовите (1) и (2) на овој член не може да биде пократок од 15 дена, а подолг од 30 дена.

(4) Овластениот ревизор ги отстранува утврдените повреди од став (1) на овој член, односно друштвото за ревизија ги отстранува утврдените повреди од став (2) на овој член и до Комисијата поднесува извештај кој содржи опис на преземените мерки и приложува докази за отстранување на повредите.

Времена забрана за вршење на ревизија

и/или за потпишување на ревизорски извештај

Член 141

(1) Комисијата на овластениот ревизор со решение му изрекува мерка времена забрана за вршење на ревизија и/или за потпишување на ревизорски извештај од извршена ревизија, особено доколку:

1) постапи спротивно на член 84 ставови (2) на овој закон,

2) врши услуги на ревизија спротивно на член 6 став (3) на овој закон;

3) не ја извести Комисијата согласно член 69 став (5) на овој закон;

4) постапил спротивно на одредбите за известување за промена на впишаните податоци согласно член 76 став (3) на овој закон;

5) постапува спротивно на член 80 став (2) на овој закон;

6) врши ревизија кај субјект на ревизија спротивно на член 80 ставови (4) и (7) на овој закон;

7) постапи спротивно на член 80 став (8) на овој закон;

8) постапи спротивно на член 81 став(4))на овој закон;

9) учествува во вршење на ревизија или на друг начин влијае врз резултатите на ревизијата спротивно на член 81 став (5) на овој закон;

10) како проверувач не ги оценил сите елементи согласно член 92 став (7) од овој закон и

11) навремено и/или во целост не постапил по изречената наредба од член 140 став (1) на овој закон и

12) сторил нова повреда на прописите за ревизија за кои е предвидена мерка издавање на наредба од член 140 став (1) на овој закон;

(2) Комисијата со решение му изрекува мерка времена забрана за вршење на ревизија на друштвото за ревизија, особено доколку:

1) вработи овластен ревизор спротивно на член 6 став (3) од овој член;

2) не постапи согласно член 65 став (4) од овој закон;

3) не ја извести Комисијата согласно член 69 став (5) од овој закон;

4) постапило спротивно на одредбите за известување за промена на впишаните податоци во Регистарот на друштва за ревизија согласно член 76 став (3) на овој закон;

5) врши ревизија во услови на постоење на заканите од член 80 став (9) од овој закон;

6) пред прифаќањето или продолжувањето на ангажман за ревизија не постапува согласно член 85 став (1) и/или став (2) од овој закон;

7) врши ревизија спротивно на член 81 став (5) на овој закон;

8) навремено не презема мерки за обезбедување на независност согласно член 81 став (7) на овој закон;

9) не ја извести Комисијата за повлекување од ангажман за ревизија согласно член 90 став (5) од овој закон;

10) ревизорскиот извештај не е потпишан исклучиво од клучниот ревизорски партнер или клучните ревизорски партнери согласно член 91 став (2) од овој закон и член 93 став (6) од овој закон;

11) дава неревизорски услуги спротивно на член 100 ставови (1) и (2) од овој закон;

12) друштвото за ревизија навремено и/или во целост не постапило по наредбата од член 140 став (2) на овој закон и

13) друштвото за ревизија стори нова повреда за која е предвидена мерка наредба од член 140 став (2) на овој закон.

(3) Времената забрана од ставовите (1), (2) и (3) на овој член се изрекува за период не пократок од 30 дена и не подолг од три години.

(4) Времената забрана од став (4) на овој член е со важност од денот на донесувањето на решението до истекот на периодот за кој забраната е изречена.

(5) По истекот на периодот за кој е изречена забраната:

1) овластениот ревизор од став (1) на овој член може повторно да врши ревизија и да посетува обуки за континуирано професионално усовршување

2) клучниот ревизорски партнер од став (2) на овој член, може повторно да врши законска ревизија, да потпишува ревизорски извештај и да посетува обуки за континуирано професионално и

3) друштвото за ревизија од став (3) на овој член може повторно да врши ревизија.

Времена забрана за член на орган на управување или за член на орган на надзор на друштво за ревизија за вршење на функцијата член на орган на управување или член на орган на надзор во друштво за ревизија

Член 142

(1) Комисијата со решение на членот на органот на управување или на членот на органот на надзор на друштвото за ревизија ќе му изрече мерка времена забрана за вршење на функцијата во друштво за ревизија, особено доколку:

1) влијаел на овластениот ревизор и постапил спротивно на член 80 став (5) на овој закон и

2) друштвото за ревизија навремено и/или во целост не постапил по мерката од член 141 став (3) на овој закон;

(2) Мерката од став (1) на овој член се изрекува во времетраење од најмалку 30 дена до најмногу три години од денот на правосилноста на решението со кое се изрекува мерката.

Јавна објава дека составувањето и содржината на ревизорскиот извештај

не се во согласност со законот

Член 143

(1) Доколку Комисијата врз основа на издаден ревизорски извештај утврди дека друштвото за ревизија го составило ревизорскиот извештај и содржината на ревизорскиот извештај е во спротивност со одредбите на член 91 или член 93 од овој закон или друг пропис што го уредува составувањето и содржината на ревизорскиот извештај, Комисијата овој наод го објавува на својата службена интернет страница.

(2) Јавната објава особено содржи:

1) име и презиме на клучниот ревизорски партнер/и кои го потпишале ревизорскиот извештај;

2) називот на друштвото за ревизија;

3) називот на субјектот на ревизија и

4) датумот на потпишување на ревизорскиот извештај.

(3) Комисијата решението за изречената мерка од став (1) на овој член го доставува до:

1) друштвото за ревизија;

2) субјектот на ревизија;

3) одборот за ревизија на правното лице од јавен интерес;

4) надлежниот орган за регулирање и/или надзор и супервизија на работењето на субјектот на ревизија и

5) Централниот регистар на Република Северна Македонија (во понатамошниот текст: Централен регистар).

Предлог до надлежниот орган за регулирање и/или надзор и супервизија на работењето на правното лице од јавен интерес за изрекување на времена забрана за член на орган на управување или за член на орган на надзор или член на одбор за ревизија на правно лице од јавен интерес за вршење на функцијата член на орган на управување или член на орган на надзор во правно лице од јавен интерес или член на одбор за ревизија

Член 144

(1) Комисијата му предлага на надлежниот орган за регулирање и/или надзор и супервизија на работењето на правното лице од јавен интерес да му изрече мерка времена забрана за вршење на функцијата член на органот на управување или член на орган на надзор или член на одбор за ревизија во правното лице од јавен интерес на членот на органот на управување во правното лице од јавен интерес или на членот на органот на надзор или на членот на одборот за ревизија на правно лице од јавен интерес особено доколку:

1) не постапи по барањето на Комисијата од член 107 став (6) точка 8) на овој закон;

2) правното лице од јавен интерес го отежнува или попречува извршувањето на контролата согласно овој закон и

3) правното лице од јавен интерес го отежнува или попречува извршувањето на постапката за испитување на ревизијата согласно овој закон.

(2) Надлежниот орган од став (1) на овој член во рок од 45 дена од приемот на предлогот ја известува Комисијата за преземените дејствија во врска со и за прифатливоста на предлогот за изрекување на мерката времена забрана за вршење на функцијата член на органот на управување во правното лице од јавен интерес.

(3) Времена забрана од став (1) на овој член се изрекува за период од најмалку 30 дена до најмногу до три години.

(4) Времената забрана од став (3) е со важност од денот на донесувањето на решението до истекот на периодот за кој забраната е изречена.

Одземање на лиценца за работа

Член 145

(1) Комисијата со решение му изрекува мерка одземање на лиценца на овластен ревизор, доколку:

1) навремено и/или во целост не постапи по мерката од член 141 став (1) на овој закон;

2) лиценцата е добиена со давање на неточни информации;

3) постапи спротивно на член 56 став (4) на овој закон;

4) не ја почитува обврската за заштита на доверливите информации согласно член 96 на овој закон;

5) не ја почитува времената забрана за вршење на ревизија или времената забрана за потпишување ревизорски извештај од член 141 став (1) на овој закон;

6) не ја почитува времената забрана за вршење на функција во друштво за ревизија од член 142 од овој закон и

7) постапи спротивно на прописите за ревизија како резултат на повредата составил и потпишал неточен или некомплетен ревизорски извештај, односно ревизорски извештај што предизвикува заблуда и со тоа предизвикал штета на трети лица.

(2) Комисијата со решение му изрекува мерка одземање на лиценцaта за работа на друштвото за ревизија, доколку:

1) лиценцата е добиена со давање на лажни информации;

2) ако друштвото за ревизија престанало да ги исполнува условите за лиценца за работа на друштво за ревизија согласно овој закон;

3) не ја почитува обврската за заштита на доверливите информации согласно член 96 на овој закон или

4) навремено и/или во целост не постапува по времената забрана за вршење на ревизија од член 141 став (2) на овој закон и

5) друштвото за ревизија сторил нова повреда за која е предвидена мерката од член 141 на овој закон.

(3) Комисијата за одземањето на лиценцата и за причините за одземањето на истата ги известува надлежните органи на државите-членки, односно на трета држава каде е регистриран овластениот ревизор.

Објавување на изречени мерки

Член 146

(1) Комисијата на својата службена интернет страница ги објавува сите мерки кои се изречени согласно членовите 139, 140,141, 142, 143 и 145 на овој закон, откако решението за изречената мерка го доставила до сторителот на повредата на кого се однесува мерката и сите права за поведување на управен спор се исцрпени или роковите за поведување на управен спор се истечени.

(2) Во објавата од став (1) на овој член се содржани информации за видот и природатата на стореното дејствие спротивно на прописите за ревизија и идентитетот на сторителот на повредата на кое му е изречена мерката.

(3) Комисијата при објавувањето на мерките или било кои други јавни објави е должна особено да ги почитува правото на заштита на приватноста на личниот и семејниот живот и правото на заштита на личните податоци.

(4) Комисијата има обврска да обезбеди дека секоја објава од став (1) на овој член е содржана во Регистарот на овластени ревизори, односно во Регистарот на друштва за ревизија и на службената интернет страница на Комисијата најмалку пет години по истекот на рокот за поведување на управен спор или од правосилноста на одлуката од завршениот управен спор.

Инспекциски надзор над вршењето нерегистрирана дејност

Член 147

(1) Инспекцискиот надзор над физичките лица кои вршат ревизија, а не се овластени ревизори и на правни лица кои вршат ревизија, а не се друштва за ревизија согласно овој закон се врши согласно законот со кој се уредува забраната и спречувањето на вршење на нерегистрирана дејност.

(2) Инспекцискиот надзор од став (1) на овој член го врши Државниот пазарен инспекторат.

(3) Државниот пазарен инспекторат е должен за секоја изречена управна мерка или прекршочна санкција во врска со нерегистрирано вршење на работи на ревизија да ја извести Комисијата.

(4) Комисијата доколку има сознанија дека одредени физички лица или правни лица вршат ревизија, а не се овластени ревизори, односно друштва за ревизија согласно овој закон должна е да го извести Државниот пазарен инспекторат.

IX. ПРЕКРШОЧНИ ОДРЕДБИ

Прекршоци за друштво за ревизија

Член 148

(1) Глоба во износ од 500 до 1.000 евра во денарска противвредност за друштво за ревизија микро трговец, од 1.000 до 2.000 евра во денарска противвредност за друштво за ревизија мал трговец, од 2.000 до 4.000 евра во денарска противвредност за друштво за ревизија среден трговец и од 5.000 до 7.000 евра во денарска противвредност за друштвото за ревизија голем трговец ќе му се изрече за прекршок на правно лице, ако:

1) постапува спротивно на член 6 став (2) од овој закон;

2) не ја извести Комисијата согласно член 23 став (5) од овој закон;

3) не ја извести Комисијата согласно член 69 став (5) од овој закон;

4) постапило спротивно на одредбите за известување за промена на впишаните податоци во Регистарот на друштва за ревизија согласно член 76 став (3) на овој закон;

5) не ги чува документираните постапки и процедури за внатрешна контрола во рокот од член 82 став (8) од овој закон;

6) не ја чува работната документација во врска со организацијата на работата во рокот од член 83 став (14) од овој закон,

7) постапува спротивно на член 85 став (3) од овој закон;

не ја чува работната документација од подготовката на ревизија и проценката на заканите по независноста во рокот од член 85 став (4) од овој закон;

8) договорот за ревизија не е склучен согласно член 86 став(2) од овој закон;

9) договорот за ревизија не ги содржи елементите од член 86 став (3) од овој закон;

10) постапува спротивно на член 86 став (5) од овој закон;

11) не ја извести Комисијата за првиот склучен договор за ревизија со правно лице од јавен интерес согласно член 86 став (6) од овој закон;

12) не го извести надлежниот орган за регулирање и/или надзор и супервизија на работењето на правното лице од јавен интерес согласно член 86 став (6) од овој закон;

13) не ја извести Комисијата согласно член 87 став (6) на овој закон;

14) не ја чува работната документација од законската ревиизја во рокот од член 87 став (13) од овој закон;

15) постапува спротивно на ограничувањата за времетраење на ангажманот за законска ревизија од член 89 ставови (1) и (2) од овој закон;

16) постапува спротивно на член 89 став (7) од овој закон;

17) не го извести надлежниот орган за регулирање и/или надзор и супервизија на работењето на правното лице од јавен интерес за повлекување од ангажман за ревизија согласно член 90 став (5) од овој закон;

18) не ја чува работната документација во врска со ревизорскиот извешатај во рокот од член 91 став (7) од овој закон;

19) не ја спроведува проверка на квалитет на ангажман за законска ревизија кај правно лице од јавен интерес согласно член 92 став (1), (2) и (3) од овој закон;

20) не ја чува работната документација од проверката на ангажман на квалитет на ревизија во рокот од член 92 став (7) од овој закон;

21) постапува спротивно на обврските од член 92 став (10) од овој закон;

22) состави ревизорски извештај чија содржина е во спротивност со член 91 став (1) или со член 93 ставови (2), (3), (4) и/или (5) од овој закон;

23) не постапи согласно член 94 став (1) од овој закон;

24) дополнителниот извештај не е составен согласно член 94 ставови (2), (4) и (5) од овој закон;

25) не ја чува работната документација во врска со дополнителниот извештај до одборот за ревизија во рокот од член 94 став (7) од овој закон;

26) не го достави дополнителниот извештај до надлежниот орган за регулирање и/или надзор и супервизија на работењето на правното лице од јавен интерес согласно член 94 став (6) од овој закон;

27) не ја чува работната докемтација од извршена ревизија во рокот од член 95 став (2) од овој закон;

28) не ја достави документацијата согласно член 95 став (5) од овој закон;

29) не ја чува документацијат согласно со член 95 став (6) од овој закон;

30) постапува спротивно на член 95 став (7)од овој закон ;

31) навремено и написмено не ја извести Комисијата дека извештајот за транспарентност е објавен на интернет страницата на друштвото за ревизија и доколку е применливо дека извештајот е ажуриран согласно со член 97 став (4) од овој закон;

32) го условува надоместокот за ревизија спротивно на член 98 од овој закон;

33) постапува спротивно на член 99 став (2) од овој закон;

34) не го извести одборот за ревизија согласно со член 99 став (4) од овој закон;

35) не ја чува работната документација во врска со надометсоците од законската ревизија во рокот од член 99 став (7) од овој закон;

36) не ги чува податоците во рокот од член 101 став (2) од овој закон;

37) не го извести надлежниот орган за регулирање и/или надзор и супервизија на работењето на правното лице од јавен интерес согласно член 102 став (1) од овој закон;

38) не го извести надлежниот орган за регулирање и/или надзор и супервизија на работењето на правното лице од јавен интерес за информациите добиени при вршењето на законска ревизија на субјектот на ревизја кој е поврзан со правното лице од јавен интерес согласно член 102 став (2) од овој закон;

39) не ги чува известувањето и информациите во рокот од член 102 став (4) од овој закон;

40) не го извести субјектот на ревизија согласно член 103 став (1) од овој закон;

41) не го извести органот надлежен за откривање и истражување на незаконското постапување на субјектот за ревизија согласно член 103 став (2) од овој закон;

42) не го чува известувањето за незаконско постапување на субјект на ревизија во рокот од член 103 став (4) од овој закон;

43) врши ревизија кај правно лице од јавен интерес спротивно на условот од член 107 став (1) од овој закон;

44) не ја чува работната документација во рокот од член 107 став (12) од овој закон и

45) не ја извести Комисијата согласно член 110 став (4) од овој закон.

(2) Глоба во износ од 100 до 500 евра во денарска противвредност ќе се изрече за прекршок на овластениот ревизор -трговец поединец за прекршоците од став (1) на овој член.

(3) Во случај кога прекршокот од ставот (1) на овој член е сторен од користољубие или со прекршокот е предизвикана поголема имотна штета на правното лице ќе му се изрече глоба до двојниот износ од ставот (1) на овој член или во сразмер со висината на причинетата или прибавената имотна корист.

(6) За прекршоците од ставот (1) на овој член, глоба во износ од 250 до 500 евра во денарска противвредност ќе му се изрече на одговорното лице кај друштвото за ревизија за прекршоците од ставот (1) на овој член.

Прекршоци за овластен ревизор

Член 149

Глоба во износ од 25 евра до 250 евра во денарска противвредност ќе му се изрече за прекршок на овластениот ревизор, доколку:

1) не поднесе известување до Комисијата согласно член 69 став (5) од овој закон и

2) не извести за промена на внесен податок во Регистарот на овластени ревизори согласно член 77 став (3) од овој закон.

Прекршоци за Институтот

Член 150

(1) Глоба во износ од 8.000 до 10.000 евра во денарска противвредност ќе му се изрече на Институтот, ако:

1) не постапи согласно член 37 став (5) од овој закон;

2) не врши превод на меѓународните стандарди за ревизија, согласно член 35 став (1) точка 7) на овој закон;

3) донесува акти спротивно на член 35 став (3) од овој закон;

4) не постапи по обврските наведени во одредбите од член 36 ставови (2) и/или (3) и/или (4) од овој закон;

5) не ги објави актите согласно член 36 ставови (1) и/или (5) од овој закон;

6) не побара согласност согласно член 42 став (3) од овој закон;

7) не постапи по одредбите за доверливост од член 43 од овој закон;

8) не ја чува документацијата согласно член 44 од овој закон;

9) не организира и спроведува стручен испит за ревизија согласно членовите 46 и 47 од овој закон;

10) не спроведува подготвителна обука согласно со член 48 од овој закон;

11) не постапи по член 51 ставови (1) и/или (6) од овој закон;

12) не постапи по член 54 став (4) од овој закон;

13) не ја спроведува контролата на квалитет согласно член 111 став (4) од овој закон и

14) не го достави извештајот согласно член 130 став (2) на овој закон.

(2) За прекршоците од став (1) на овој член глоба во износ од 500 евра во денарска противвредност ќе му се изрече и на Претседателот на Институтот.

Прекршоци за субјекти на ревизија

Член 151

(1) Глоба во износ од 500 до 1.000 евра во денарска противвредност за субјект на ревизија микро трговец од 1.000 до 2.000 евра во денарска противвредност за друштво за субјект на ревизија мал трговец, од 3.000 до 6.000 евра во денарска противвредност за субјект на ревизија среден трговец и од 7.000 до 10.000 евра во денарска противвредност за субјект на ревизија голем трговец ќе се изрече за прекршок, ако:

1) вработи овластен ревизор спротивно на член 84 став (1) и/или став (2) од овој закон;

2) склучува договор за ревизија спротивно на член 86 став (2) од овој закон;

3) истото друштво за ревизија ја спроведува ревизијата подолго од рокот пропишан во член 89 став (2) од овој закон;

4) не постапи по известувањето и повикот на друштвото за ревизија во врска со постапувањето или можното постапување спротивно на закон, вклучувајќи и измама во делот на ревидираните финансиски извештаи од член 103 став (1) од овој закон;

5) не именува одбор за ревизија согласно член 104 став (1) од овој закон;

6) назначениот одбор за ревизија не ги исполнува условите за стручност согласно член 104 став (2) од овој закон;

7) мнозинството членови на одборот за ревизија не го исполнува условот за независност согласно член 104 став (3) од овој закон;

8) одборот за ревизија не го следи извршувањето на законската ревизија и не ги зема предвид наодите и заклучоците на Комисијата од извршената контрола согласно член 105 ста (1) точка 2) на овој закон;

9) одборот за ревизија не ја проверува или следи независноста на друштвото за ревизија или на било кој член на мрежата на која и припаѓа друштвото за ревизија, особено давањето на неревизорските услуги согласно член 105 став (1) точка 7) на овој закон;

10) изборот на друштво за ревизија е извршен спротивно на член 107 став (2) од овој закон;

11) не ја информира Комисијата согласно член 107 став (11) од овој закон;

12) за повлекувањето на друштвото за ревизија не ја извести Комисијата согласно член 109 став (3) точка 1) од овој закон;

13) за повлекувањето на друштвото за ревизија не го извести во писмена форма надлежниот орган за регулирање и/или надзор и супервизија согласно член 109 став (3) точка 2) од овој закон и

14) постапи спротивно на член 110 став од овој закон.

(2) За прекршоците од став (1) на овој член глоба во износ од 250 до 500 евра во денарска противвредност ќе му се изрече на одговорното лице кај субјектот на ревизија од ставот (1) на овој член.

Прекршоци за овластено службено лице

Член 152

(1) Глоба во износ од 25 до 50 евра во денарска противвредност ќе се изрече на овластеното службено лице од Комисијата, ако:

1) не издаде лиценца за овластен ревизор во рокот утврден во членот 45 став (6) од овој закон и

2) не издаде лиценца за работа на друштво за ревизија во рокот утврден во членот 66 став (10).

(2) Глоба во износ од 25 до 50 евра во денарска противвредност ќе му се изрече на овластеното службено лице од став (1) на овој член, ако не ги побара потребните документи во рокот утврден во член 45 став (4) или член 66 став (6) од овој закон.

(3) Глоба во износ од 25 до 50 евра во денарска противвредност ќе му се изрече на овластеното службено лице во институцијата, ако не ги достави бараните документи во рокот утврден во член 45 став (5) или член 66 став (7) на овој закон.

Издавање на прекршочен платен налог

Член 153

(1) За сторениoт прекршок од членовите 148, , 149, 150, 151 став (1) точка 11) и 12) и 152 став (1) и/или став (2) од овој закон, овластеното лице од страна на Претседателот на Комисијата, при констатирање на прекршокот e должно пред да го поднесе барањето за поведување на прекршочна постапка да му предложи на сторителот на прекршокот постапка за порамнување со издавање на прекршочен платен налог, согласно Законот за прекршоците.

(2) Овластените службени лица се должни да водат евиденција за издадените прекршочни платни налози и за исходот на поведените постапки.

(3) Личните податоци од евиденцијата од ставот (2) на овој член се чуваат пет години од денот на внесување во евиденцијата.

(4) Комисијата ја пропишува формата и содржината на прекршочниот платен налог.

Застареност на поведување и водење на прекршочната постапка

Член 154

(1) Поведување на прекршочната постапка од членовите 148, 149, 150, 151 и 152 од овој закон не е допуштена ако поминале пет години од денот кога е сторен прекршокот.

(2) Застареност на прекршочното гонење настанува во секој случај кога ќе измине два пати од времето од став (1) на овој член.

Застареност на извршувањето на прекршочните санкции

Член 155

(1) Изречената прекршочна санкција не може да се изврши ако од денот на правосилноста на одлуката за прекршокот поминат пет години.

(2) Застареност на прекршочната санкција настанува во секој случај кога ќе измине два пати од времето од став (1) на овој член.

Пресметување на застареност

Член 156

На почетокот и на прекинот на застареност од членовите 154 и 155 од овој закон се применуваат одредбите од Законот за прекршоците.

Одмерувањето на висината на глобата

Член 157

Одмерувањето на висината на глобата се врши согласно Законот за прекршоците.

Надлежност за водење прекршочна постапка и

изрекување на прекршочни санкции

Член 158

За прекршоците утврдени со овој закон, прекршочна постапка води и прекршочна санкција изрекува надлежен суд.

Објавување на изречени прекршочни санкции

Член 159

(1) Комисијата е овластена да го објави без одлагање на својата службена интернет страница решението на надлежен суд со кое се изрекува прекршочна санкција за сторен прекршок пропишан со овој закон, откако за решението е известен физичкото или правното лице на кое му е изречена прекршочната санкција согласно овој закон, вклучително и неправосилното решение на надлежниот суд донесено во прекршочна постапка во која Комисијата е овластен тужител, со назнака дека станува збор за неправосилно решение, како и да објави за прекршочните налози издадени во постaпката на порамнување на Комисијата согласно овој закон.

(2) Доколку против објавеното неправосилно решение од став (1) на овој член е поднесен правен лек, Комисијата ќе објави информациите за поднесениот правен лек, како и сите дополнителни информации за исходот од постапката по поднесениот правен лек, вклучувајќи ги и информациите за укинување на решението од став (1) на овој член.

(3) Објавата на информациите од ставот (1) на овој член најмалку ќе содржи објавувањето на информации за видот и природата на прекршување на прописите за ревизија и идентитетот на одговорното физичко лице или одговорното правно лице.

(4) Информациите објавени во согласност со ставовите (1), (2) и (3) на овој член се достапни на службената интернет страница на Комисијата најмалку пет години по истекот на рокот за поднесување на жалба или тужба или од правосилноста на решението од завршената постапка по жалбата или тужбата.

X. ПРЕОДНИ И ЗАВРШНИ ОДРЕДБИ

Лиценци за работа и уверенија за ревизор со важност

Член 160

(1) Лиценцата за овластен ревизор издадена до денот на влегувањето во сила на овој закон и евидентирана во Регистарот на овластени ревизори согласно одредбите од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15, 192/15, 23/16 и 83/18 и „Службен весник на Република Северна Македонија“ бр. 122/21), продолжува да важи како лиценца за овластен ревизор издадена согласно одредбите на овој закон.

(2) Лиценцата за работа на овластен ревизор трговец-поединец и лиценцата за работа на друштво за ревизија издадени до денот на влегувањето во сила на овој закон и евидентирана во Регистарот на овластени ревизори - трговци поединци, односно во Регистарот на друштва за ревизија согласно со одредбите од Законот за ревизија („Службен весник на Република Македонија бр. 158/10, 135/11, 188/13, 43/14, 138/14, 145/15 , 192/15, 23/16 и 83/18 и „Службен весник на Република Северна Македонија“ бр. 122/21), продолжуваат да важат како лиценци за работа на друштво за ревизија издадени согласно одредбите на овој закон.

(3) Уверението за ревизор издадено од Институтот на овластени ревизори на Република Северна Македонија до денот на влегувањето во сила на овој закон и евидентирано во Регистарот на ревизори согласно одредбите од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15, 192/15, 23/16 и 83/18 и „Службен весник на Република Северна Македонија“ бр. 122/21), продолжува да важи како доказ за положен стручен испит за ревизија согласно одредбите на овој закон.

Постапки во тек

Член 161

Започнатите постапки за полагање испит за ревизор, започнатите постапки за добивање уверение за ревизор, започнатите постапки за добивање на лиценца за овластен ревизор, започнатите постапки за добивање на лиценца за работа на овластен ревизор трговец поединец, започнатите постапки за добивање на лиценца за работа на друштво за ревизија, започнатите постапки за контрола на квалитет, започнатите дисциплински постапки, започнатите прекршочни постапки до денот на влегувањето во сила на овој закон ќе завршат согласно Законот за ревизија („Службен весник на Република Македонија бр. 158/10, 135/11, 188/13, 43/14, 138/14, 145/15, 192/15, 23/16 и 83/18 и „Службен весник на Република Северна Македонија“ бр.122/21).

Комисија за јавен надзор над ревизијата

на Република Северна Македонија

Член 162

(1) Советот за унапредување и надзор над ревизијата на Република Северна Македонија основан со Одлуката за основање на Совет за унапредување и надзор на ревизијата („Службен весник на Република Македонија“ бр. 8/12) продолжува со работа како Комисија за јавен надзор над ревизијата на Република Северна Македонија согласно одредбите од овој закон.

(2) Претседателот и членовите на Советот за унапредување и надзор на ревизијата на Република Северна Македонија именувани до денот на влегувањето во сила на овој закон, продолжуваат да ја вршат функцијата до денот на именувањето на на претседател и членови на Стручниот совет на Комисијата за јавен надзор над ревизијата на Република Северна Македонија согласно со овој закон.

(3) Владата на Република Северна Македонија e должна во рок од 45 дена од денот на влегувањето во сила на овој закон да донесе одлука за основање на Комисијата за јавен надзор над ревизијата на Република Северна Македонија(„Службен весник на Република Македонија“ бр. 8/12) согласно одредбите на овој закон.

(4) Министерот за финансии е должен во рок од 10 дена од денот на влегувањето во сила на овој закон да го објави огласот за претседател на Комисијата за јавен надзор над ревизијата согласно член 14 став (1) од овој закон.

(5) Владата на Република Северна Македонија е должна во рок од 45 дена од денот на влегувањето во сила од овој закон да донесе решението за именување на претседател и членови на Стручниот совет на Комисијата за јавен надзор над ревизијата на Република Северна Македонија.

(6) Комисијата за јавен надзор над ревизијата на Република Северна Македонија ќе ги донесе актите утврдени согласно овој закон во рок од 90 дена од денот на нејзиното основање согласно со став (3) на овој член.

(7) До донесувањето на актите од ставот (6) на овој член продолжуваат да важат актите на Советот за унапредување и надзор над ревизијата на Република Северна Македонија донесени согласно одредбите на Законот за ревизија („Службен весник на Република Македонија бр. 158/10, 135/11, 188/13, 43/14, 138/14, 145/15 , 192/15, 23/16 и 83/18 и „Службен весник на Република Северна Македонија“ бр.122/21).

Средства за работа на Комисијата

Член 163

(1) Одредбата од член 21 став (2) точка 2) на овој закон ќе започнат да се применуваат од 1 јануари 2025 година

(2) До отпочнувањето со примена на ставот (1) на овој член ќе се применува одредбата од член 15 став (1) алинеја два од Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15 , 192/15, 23/16, 83/18 и „Службен весник на Република Северна Македонија“ бр.122/21).

Институт на овластени ревизори

на Република Северна Македонија

Член 164

(1) Институтот на овластени ревизори на Република Северна Македонија формиран согласно одредбите од Законот за ревизија („Службен весник на Република Македонија бр. 158/10, 135/11, 188/13, 43/14, 138/14, 145/15, 192/15, 23/16 и 83/18 и „Службен весник на Република Северна Македонија“ бр.122/21), со денот на влегувањето во сила на овој закон продолжува со работа согласно одредбите на овој закон.

(2) Институтот на овластени ревизори на Република Северна Македонија ќе ги донесе актите утврдени согласно овој закон и ќе го усогласи работењето согласно одредбите од овој закон во рок од 120 дена од денот на влегувањето во сила на овој закон.

(3) До донесувањето на актите од ставот (3) на овој член продолжуваат да важат актите донесени согласно одредбите на Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15, 192/15, 23/16 и 83/18 и „Службен весник на Република Северна Македонија“ бр.122/21).

Стручен испит за ревизија

Член 165

(1) Институтот на овластени ревизори на Република Северна Македонија ќе ги донесе актите кои се однесуваат на полагањето на стручниот испит за ревизија во рок од 120 дена од денот на влегувањето во сила на овој закон.

(2) До отпочнување со примена на ставот (1) на овој член продолжуваат да важат актите донесени согласно одредбите на Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 ,192/15, 23/16 и 83/18 и „Службен весник на Република Северна Македонија“ бр.122/21).

(3) Институтот ќе започне да ја спроведува подготвителната обука од член 48 на овој закон во рок од 180 дена од денот на влегувањето во сила на овој закон.

(4) До денот на спроведување на подготвителната обука од став (2) на овој член, стручниот испит за ревизија ќе се спроведува согласно одредбите од членовите 27 на Законот за ревизија („Службен весник на Република Македонија бр. 158/10, 135/11, 188/13, 43/14, 138/14, 145/15, 192/15, 23/16 и 83/18 и „Службен весник на Република Северна Македонија“ бр.122/21).

Континуирано професионално усовршување

Член 166

Лицата кои обуката за континуирано професионално усовршување ја започнале согласно одредбите од Законот за ревизија („Службен весник на Република Македонија бр. 158/10, 135/11, 188/13, 43/14, 138/14, 145/15 , 192/15, 23/16 и 83/18 и „Службен весник на Република Северна Македонија“ бр. 122/21) продолжуваат со обуката согласно одредбите од член 54 од овој закон.

Регистри

Член 167

(1) Комисијата за јавен надзор е должна да ги воспостави Регистарот на овластени ревизори и Регистарот на друштва за ревизија од член 75 на овој закон и да ја усогласи содржината на Регистрите согласно член 76 од овој закон во рок од 120 дена од денот на влегувањето во сила на овој закон.

(2) Друштвата за ревизија кои се евидентирани во Регистарот на друштва за ревизија се должни во рок од 30 дена од денот на истекот на рокот од став (1) на овој член да ги ажурираат податоците во Регистарот.

Обврска за усогласување на работењето на друштвата за ревизија

Член 168

Овластените ревизори - трговци поединци и друштвата за ревизија кои се евидентирани во Регистарот на овластените ревизори - трговци поединци и Регистарот на друштва за ревизија се должни да го усогласат работењето согласно со одредбите од овој закон во рок од 12 месеци од денот на влегувањето во сила на овој закон.

Проверка на квалитет

на ангажман за законска ревизија кај правно лице од јавен интерес

Член 169

Одредбите од член 92 од овој закон ќе започне да се применува од 1 јануари 2024 година.

Ревизорски извештаи

Член 170

(1) Одредбите од членовите 91, 93 и 94 на овој закон ќе започнат да се применуваат од 1 јанураи 2024 година.

(2) До отпочнувањето со примена на ставот (1) на овој член продолжуваат да важат одредбите од членовите 33 и 34 од Законот за ревизија („Службен весник на Република Македонија бр. 158/10, 135/11, 188/13, 43/14, 138/14, 145/15 , 192/15, 23/16 и 83/18 и „Службен весник на Република Северна Македонија“ бр.122/21).

Надоместоци за неревизорски услуги

Член 171

Одредбите од член 99 од овој закон со кои се ограничуваат надоместоците за вршење на законска ревизија на правните лица од јавен интерес ќе започнат да се применуваат од 1 јануари 2024 година.

Надоместоци при вршење на законска ревизија

кај правно лице од јавен интерес

Член 172

Периодот од три последователни деловни години утврден во член 99 став (2) на овој закон завршува со истекот на календарската година во која овој закон влегува во сила.

Неревизорски услуги

Член 173

Одредбите од член 100 од овој закон кои се однесуваат на забраната за давање на неревизорски услуги од страна на друштво за ревизија ќе започнат да се применуваат од 1 јануари 2024 година.

Почеток на примена на одредбите за

правни лица од јавен интерес

Член 174

(1) Правните лица кои не биле предмет на јавен интерес согласно член 39 ставови (1), (2) и (3) од Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15, 192/15, 23/16, 83/18 и „Службен весник на Република Северна Македонија“ бр.122/21) ќе станат правни лица од јавен интерес од 1 јануари 2024 година.

(2) Правните лица од став (1) на овој член формирањето на одборот за ревизија го вршат согласно член 39 ставови (1), (2) и (3) од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16, 83/18 и Службен весник на Република Северна Македонија “ бр.122/21), и согласно член 104 на овој закон.

(3) Правните лица од јавен интерес кои имаат формирано одбор за ревизија согласно член 39 од Законот за ревизија („Службен весник на Република Македонија“ бр.158/10,135/11, 188/13, 43/14, 138/14, 145/15, 192/15, 23/16, 83/18 и „Службен весник на Република Северна Македонија“ бр. 122/21), должни се да се усогласат со одредбите од член 104 на овој закон во рок од 60 денa од денот на влегувањето во сила на овој закон.

(4) Ангажманот за законска ревизија кај правно лице од јавен интерес договорен пред денот на влегување во сила на овој закон е со важност до крајот на истекот на периодот од седум последователни години од член 89 став (2) од овој закон.

(5) Периодот од седум последователни години од став (4) на овој член започнува да се смета од денот на изборот на друштвото за ревизија од страна на правното лице од јавен интерес.

(6) Правното лице од јавен интерес започнува да го применува членот 106 на овој закон при избор на друштво за ревизија за ангажман на ревизија кој избраното друштво за ревизија ќе го спроведува во календарската 2024 година.

Контрола на квалитет

Член 175

(1) Комисијата ќе започне да ја врши контролата на друштва за ревизија на правни лица од јавен интерес од 1 јануари 2025 година.

(2) До влегувањето во сила на одредбата од став (1) на овој член, контролата на квалитет на правните лица од јавен интерес ќе ја врши Институтот согласно одредбите од Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15,192/15, 23/16, 83/18 и „Службен весник на Република Северна Македонија“ бр.122/21).

Постапка за испитување

Член 176

Одредбите од овој закон кои се однесуваат на постапката за испитување ќе започнат да се применуваат од 1 јануари 2024 година.

Одредби кои се применуваат со полноправно членство на Република Северна Македонија во Европската унија

Член 177

(1) Одредбите од членовите 2 став (1) точки 6, 7, 8 алинеја еден, 9, 13, 19 26 алинеја 2 и точка 38, 6 став (1) точки 2) и 3) и став (5), 9 став (2) точка 3), 24, 25, 26, 27, 28, 29, 30, 52, 53, 57 став (6), 58, 64, 66 став (2), 67, 68, 72, 76 став (1) точка 6) и 7), став (3) точка 10) и 12) и став (5), , , 87 став (1) точка 3) и ставови (3), (4), (5), (6), (7), (8), (9), (10), (11) и (12), 91 став (6), 94 став (2) точка 14), 96 ставови (5) и (6), 113 ставови (1) точки 3), 4) и 5), (2) и (3), 133 став (1) точка 5) и став (9) и 145 став (3) на овој закон ќе отпочнат да се применува од денот на пристапувањето на полноправно членство на Република Северна Македонија во Европската унија.

Член 178

Со денот на влегувањето во сила на овој закон престанува да важи Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15 , 192/15, 23/16, 83/18 и „Службен весник на Република Северна Македонија“ бр.122/21), освен одредбите од членовите 15 став (1) алинеја два, 33, 34 и 39 ставови (1), (2) и (3).

Член 179

Овој закон влегува во сила осмиот ден од денот на објавување во „Службен весник на Република Северна Македонија“.

1. (\*) Со овој закон се врши усогласување со Директива 32006L0043 на Европскиот парламент и на Советот на Европската Унија за законска ревизија на годишните сметки и консолидираните сметки (CELEX бр. 32006L0043) , Директива 32014L0056 на Европскиот парламент и на Советот од 16 април 2014 година за изменување на Директива 2006/43 за законска ревизија на годишни и консолидирани сметки (CELEX бр. 2014L0056) и Регулатива 537/2014 на Европскиот парламент и на Советот за специфични барања во врска со законската ревизија на субјекти од јавен интерес

   (CELEX бр. 32014R0537) [↑](#footnote-ref-1)